
A. 

Abuz de poziţie dominantă 

Articolul 82 din tratatul CE (versiunea consolidată) 
prevede că este incompatibilă cu regulile Pieței Unice, și deci 
interzisă, în măsura în care afectează comerţul între state, 
utilizarea de o manieră abuzivă de către una sau mai multe 
întreprinderi a poziției dominante pe care o deţin pe piaţă. 
Situaţia vizată este acea poziție de putere economică 
deținută de o întreprindere, care îi dă acesteia posibilitatea 
de a crea obstacole în calea unei concurente efective pe piața 
UE, sau de a influența semnificativ dezvoltarea concurenței. 
Sunt calificate drept abuzive practicile întreprinderilor care, 
deținând o poziție dominată pe piaţa : 

e impun, direct sau indirect, preţuri de 

vânzare/cumpărare sau alte condiţii de tranzacție 

inechitabile ; 

+ limitează producţia sau dezvoltarea piețelor în 

detrimentul consumatorilor; 

e aplică condiţii diferite partenerilor comerciali care 

efectuează prestații echivalente, plasându-i astfel pe 

unii dintre ei în situaţii competitive dezavantajoase; 

e condiționează încheierea unor contracte cu alți 

parteneri de acceptarea de către aceștia a unor clauze 

care prin natura lor nu au legătură cu obiectul 

contractelor în cauză. 


Acord internaţional 
În sens formal, Acordul internațional este un act 


reglementat de dreptul internațional și care presupune un 
acord de voinţa între două sau mai multe părti, subiecte de 
drept internațional. În sens material, Acordul internațional 
este definit drept un angajament luat de către subiecți de 
drept internațional, care are forță obligatorie oricare ar fi 
calificarea să formală. Principalele tipuri de acorduri 
încheiate între Comunitate și state terțe sunt: acord 
comercial tradițional, acord de cooperare, acord de asociere, 
acord european, acord comercial sectorial multilateral, 
acord de stabilizare şi asociere. 


Acord comercial tradiţional 

Aceste acorduri se încheie exclusiv în domeniul 
comercial, conţinutul lor limitându-se, în cele mai multe 
cazuri, la reglementarea unor operațiuni de import-export 
cu produse specifice. Baza juridică a acestor acorduri o 
constituie art. 133 din Tratatul CE (TCE) consolidat (fostul 
art. 113 CEE), care reglementează politică comercială 
comună. În acest sens sunt acordurile încheiate de CEE cu 
Australia și Noua Zeelandă pentru limitarea importului de 
carne de oaie și de capră pe teritoriul comunitar (1980) şi 
acordul comercial cu India privitor la comerțul cu trestie de 
zahăr (1975). Cele mai multe dintre aceste acte de drept 
internațional au fost înlocuite sau completate cu acorduri de 
cooperare. 


cord de cooperare 

Denumirea completă a acestui tip de acord este 
« Acord de cooperare economică şi comercială». El implica 
nu doar prevederi comerciale cum ar fi acordarea reciprocă 
a clauzei naţiunii celei mai favorizate şi a unor cote sporite la 
export, dar și consultarea și cooperarea în domeniile 


economic, ştiinţific şi tehnic. Deoarece ele depăşesc limitele 
pur comerciale, baza juridică a acestor acorduri o constituie 
deopotrivă art. 133 TCE (113 CEE) și 308 TCE (235 CEE), 
ultimul reglementând posibilitatea extinderii competentelor 
comunitare. Astfel de acorduri au fost semnate cu țările 
arabe exportatoare de petrol și cu cele din Pactul Andin 
(1984), cu China (tot în 1984), cu statele ASEAN (1980) etc. 
Un model nou de acorduri de cooperare îl constituie cele 
încheiate în 1997-1998 cu Federaţia Rusă, Ucraina, 
Republica Moldova şi cu alte state din spaţiul ex-sovietic, 
care poartă numele de «Acord de parteneriat și 
cooperare ». Fără a excede cu mult cooperarea clasică, ele 
conțin elemente de noutate cum ar fi clauză de 
democratizare care se regăsește şi în Acordurile europene 
încheiate cu ţările din Europa Centrală și de Est. O formă 
nouă de acord, încă neintrat în vigoare, dar aflat în curs de 
negociere cu Macedonia și Albania, este « Acordul de 
stabilizare şi asociere », care se situează, din punct de 
vedere al conținutului, undeva între Acordul de parteneriat 
şi cooperare şi Acordul european, fără să stipuleze însă 
perspectiva aderării la UE. 


cord de asociere 

Baza juridică a acestui tip de acord o constituie, în 
principal, art. 310 TCE (238 CEE) care prevede dreptul 
Comunităţii Europene de a încheia acorduri cu state terțe 
prin care se stabilește o asociere, acțiuni comune şi 
proceduri speciale de cooperare. În practică, cele mai multe 
Acorduri de asociere au și componente comerciale (cum ar fi 
reduceri tarifare sau eliminarea restricțiilor cantitative), 
astfel încât baza lor juridică include și art. 133 TCE, iar, 
uneori, şi art. 308 TCE. Pot fi distinse trei tipuri de Acorduri 


de asociere: 

+ Asocierea - o formă specială de asistentă pentru 

dezvoltare, de exemplu Acordurile de asociere 

încheiate de CE cu 69 de tari din Africa, Pacific și 

Caraibe (Grupul Lomiă), sau cu unele ţări din bazinul 

Mării Mediterane; 

+ Asocierea - o etapă preliminară aderării. Aceasta a 

fost situația Acordului de asociere a Marii Britanii care 

a pregătit aderarea acestei țări la Comunitatea 

Europeană în 1973; 

+ Asocierea - substitut sau alternativă la statutul de 

membru al CE. În acest scop a fost inițial conceput 

Spaţiul Economic European între țările CE și cele din 

AELS, la 1.01.1984. O parte din statele AELS au aderat 

însă ulterior la UE (Suedia, Finlanda și Austria). 

Acord european 

Acest tip de acord este cel mai complex dintre toate 
actele bilaterale internaţionale încheiate de CE cu state terțe. 
Baza să juridică o formează simultan art. 133, 308 și 310 
TCE, Acordurile europene fiind de fapt Acorduri de asociere 
de nivel superior special concepute pentru statele din 
Europa Centrală și de Est şi având drept obiectiv final 
aderarea acestora la UE. Încheiate începând cu anul 1991, 
ele au ca obiectiv să permită acestor tari aflate în tranziţie să 
participe la procesul de integrare Europeană în plan politic, 
economic și comercial. Acordurile prevăd, între altele, 
crearea unei zone de liber-schimb pentru produsele 
industriale într-un interval de zece ani și eliminarea 
barierelor protecționiste din calea circulației mărfurilor. 


acord comercial sectorial multilateral 


Prin intermediul acestor acorduri s-au stabilit 
reglementări speciale multilaterale cu privire la comerţul cu 
anumite produse. Cel mai important acord de acest tip la 
care Comunitatea Economică Europeană este parte este 
« Acordul multi-fibra » (The Multi-Fibre Arrangement) în 
domeniul comerțului internaţional cu produse textile, 
încheiat în 1973 şi care a fost ulterior extins şi modificat. 
Acest document constituie umbrela juridică ce autorizează 
introducerea unor restricții cantitative la importul de textile 
provenind din state terțe, pentru a proteja producţia internă 
comunitară. În baza acestui acord, Comunitatea Europeană a 
încheiat 26 de tratate bilaterale cu țări exportatoare de 
produse textile. 


acordul Schengen 

Acord încheiat la Schengen (Luxemburg) în 1985 şi 
care vizează eliminarea graduală a controlului la frontierele 
comune ale statelor semnatare. Data fixată inițial pentru 
intrarea sa în vigoare (1990) a fost amânată de mai multe 
ori, până când s-a putut realiza un sistem de informații 
computerizat între ţările semnatare care să permită 
coordonarea luptei transfrontieră împotriva criminalității. 
Eliminarea completă a controalelor la frontierele comune a 
fost realizată la 26.03.1995 între șapte țări membre ale 
Uniunii Europene (Belgia, Olanda, Luxemburg, Franta, 
Germania, Spania și Portugalia), cărora li s-au adăugat 
ulterior alte trei (Grecia, Italia şi Austria). Celelalte cinci țări 
membre ale UE nu fac parte, deocamdată, din Spaţiul 
Schengen cu toate că, după intrarea în vigoare a Tratatului 
de la Amsterdam, acest cadru de cooperare a fost inclus în 
acquis-ul comunitar. 


acquis comunitar 

Totalitatea normelor juridice ce reglementează 
activitatea instituţiilor UE, acţiunile și politicile comunitare, 
care constă în : 

° conținutul, principiile și obiectivele politice 

cuprinse în Tratatele originare ale Comunităților 

Europene (CECO, CEE, CEEA) și în cele ulterioare 

(Actul Unic European, Tratatul de la Maastricht și 

Tratatul de la Amsterdam); 


° legislația adoptată de către instituțiile UE pentru 
punerea în practică a prevederilor Tratatelor 
(regulamente, directive, decizii, opinii și 
recomandări) ; 

° jurisprudența Curții de Justiție a Comunității 
Europene; 

o declaraţiile şi rezoluţiile adoptate în cadrul 
Uniunii Europene; 

° acțiuni comune, poziții comune, convenții 


semnate, rezoluții, declarații şi alte acte adoptate în 
cadrul Politicii Externe şi de Securitate Comună 
(PESC) şi a cooperării din domeniul Justiţiei și 
Afacerilor Interne (JAI); 

o acordurile internaţionale la care CE este parte 
(iar nu UE deoarece aceasta nu are încă personalitate 
juridică), precum și cele încheiate între statele 
membre ale UE cu referire la activitatea acesteia. 


e 
Acte ale instituțiilor comunitare 
Reprezintă ansamblul actelor cu caracter normativ 
emise de către instituțiile comunitare, în principal de către 
Consiliul UE şi Comisia Europeană, în cursul exercitării 


competentelor ce le sunt atribuite prin Tratat. Tratatul CEE 
enumeră cinci astfel de instrumente (pe care le regăsim și în 
tratatul de la Amsterdam): regulamente, directive, decizii, 
recomandări şi opinii. Pe lângă acestea, practica 
instituționala a dezvoltat şi alte acte nementionate în Tratat: 
avize, acorduri, rezoluţii, programe, concluzii. 
1. Regulamentele sunt cele mai importante acte 
juridice ce pot fi adoptate de către instituţiile UE, 
deoarece ele se aplică integral și obligatoriu în toate 
statele membre, iar aplicabilitatea lor este directă (nu 
este necesar să fie încorporate prin alte acte 
normative în legislația naţională pentru a avea 
caracter obligatoriu) ; 
2. Directivele reprezintă a doua formă a legislaţiei 
comunitare cu efecte obligatorii. Ele se adresează 
statelor membre, uneori tuturor, alteori doar unora 
dintre ele, fixând obiectivele ce trebuiesc atinse, dar 
lăsând autorităţilor naţionale competenta de a 
identifica mijloacele de transpunere în practică. Ele 
permit astfel statelor membre să aplice dreptul 
comunitar ținând cont de condiţiile concrete din 
fiecare tară. 
3. Deciziile sunt măsuri administrative direct 
aplicabile ce se adresează unui stat membru ori unei 
persoane fizice sau juridice. Decizia este mijlocul legal 
prin care instituțiile comunitare pot ordona ca un caz 
individual să fie soluționat într-un anumit fel. 
4. Opiniile şi recomandările sunt măsuri legale ce 
permit instituţiilor UE să-și prezinte punctele de 
vedere în fata statelor membre sau chiar a 
persoanelor fizice şi juridice, fără ca acestea să fie 
obligate să se conformeze soluției propuse de 


administraţia comunitară. Opiniile sunt oferite atunci 

când instituţiilor comunitare li se cere să-și exprime 

poziţia fată de o situaţie curentă sau în caz particular 

apărut pe teritoriul unui stat membru, în timp ce 

recomandările pot fi date şi din proprie iniţiativă. 

Semnificaţia reală a opiniilor și recomandărilor este de 

natură morală şi politică, iar ele nu sunt adoptate prin 

procedura legislativă obișnuită, ci reprezintă doar 

poziţia instituţiei de la care emană. 

5: 

Actul Unic European (AUE) 

Actul Unic European constituie prima mare modificare 
a Tratatelor originare ale Comunităților Europene, prin care 
au fost extinse competentele CE. Rezultat al unei Conferințe 
Interguvernamentale desfăşurata între 9.09.1985 şi 
17.02.1986, AUE a intrat în vigoare la 1.07.1987, după 
ratificarea sa de către toate statele membre ale Comunității. 
Principalele sale elemente de noutate constau în 
introducerea în Tratat a unor dispoziții privind reforma 
instituțiilor comunitare (extinderea votului cu majoritate 
calificată, recunoaşterea oficială a Consiliului European, 
consacrarea denumirii de « Parlament European », asocierea 
acestuia din urmă la procesul legislativ prin introducerea 
procedurii de cooperare cu Consiliul UE şi Comisia 
Europeană, crearea Tribunalului de Primă Instantă), lărgirea 
competentelor comunitare (în principal la domeniul social) 
şi codificarea dispozițiilor privind Cooperarea Politică 
Europeană (CPE) care există de facto din 1970, pe baza 
căreia Tratatul de la Maastricht a introdus Politica Externă şi 
de Securitate Comună (PESC). 


Acțiune comună 


Instrument în cadrul Politicii Externe și de Securitate 
Comună, instituit prin Tratatul asupra Uniunii Europene 
(Tratatul de la Maastricht). Statele membre ale UE recurg la 
acțiuni comune pentru a-și proteja interesele. Acţiunile 
comune angajează statele membre în adoptarea în conduite 
coerente în acțiunile lor de politică externă comună. 
Obiectivele și întinderea în acțiuni comune, procedurile şi 
condiţiile aplicabile sunt stabilite de către Consiliul UE cu 
unanimitate de voturi. 


Aderare 

Tratatul de la Amsterdam stabilește în art. 49 TUE (art. 
O în Tratatul de la Maastricht și fostul art. 237 CEE) că orice 
stat european care respectă principiile enumerate în art. 
6(1) TUE («UE este fondată pe principiile libertăţii, 
democrației, respectării drepturilor omului, a libertăţilor 
fundamentale şi statului de drept, principii care sunt 
comune statelor membre ale UE ») poate solicita să devină 
membru al Uniunii Europene. Procedura prevede adresarea 
unei cereri de aderare către Consiliul UE, care decide cu 
unanimitate de voturi după consultarea Comisiei Europene 
și după primirea avizului favorabil al Parlamentului 
European dat cu majoritatea absolută a membrilor săi (este 
aşa-numitul aviz conform). 


Asociaţia Europeană a Liberului Schimb (AELS) 

Zona de liber-schimb, creată în 1960 (printr-un Acord 
european de liber-schimb), la iniţiativa Marii Britanii care 
încerca astfel să prevină riscul în dominaţii economice din 
partea CEE. Țările fondatoare au fost Marea Britanie, 
Norvegia, Suedia, Danemarca, Austria, Portugalia, Islanda, 
Elveţia. Ulterior au aderat Finlanda și Liechtenstein. CEE şi 


AELS au dezvoltat între ele legături economice strânse care 
au culminat cu crearea, în 1994, a Spaţiului Economic 
European (SEE). Din cele zece țări membre ale AELS șase au 
aderat între timp la UE, astfel încât această organizaţie şi-a 
pierdut astăzi importanta inițială. 


Agenda 2000 

Document-cadru prezentat de către Comisia 
Europeană în iulie 1997, prin care se stabilesc perspectivele 
de dezvoltare ale UE și politicile comunitare pentru perioada 
2000 - 2006. « Agenda 2000 » evaluează impactul pe care 
procesul de lărgire a Uniunii îl va avea asupra evoluţiei 
acesteia și prezintă perspectivele bugetare și financiare ale 
UE pe perioada de referință. « Agenda 2000 » conţine, de 
asemenea, și opiniile (avizele) Comisiei Europene cu privire 
la cererile de aderare depuse de cele zece tari central și est- 
europene, printre care şi România. Consiliul European de la 
Berlin, din 24 - 25 martie 1999 a adoptat acest document al 
Comisiei, care a devenit astfel elementul de bază pentru 
dezvoltarea UE în următorii şapte ani. 


Agenţia Europeană pentru Mediu (AEM) 

Instituție comunitară a cărei creare, împreună cu o 
rețea Europeană de informare şi observare pentru protecţia 
mediului, a fost hotărâtă prin decizia Consiliului UE din 
7.05.1990. Sarcina principală a AEM o constituie 
îmbunatățirea sistemului de colectare a datelor privind 
protecția mediului la nivel european, ca o condiţie esenţială 
pentru dezvoltarea unei politici eficiente de protecţie a 
mediului. Agenţia Europeană pentru Mediu a devenit 
funcționala în 1994, iar sediul său este la Copenhaga 
(Danemarca). 


Agenţia Spațială Europeană (ASE) 

A fost fondată în 1975, în vederea coordonării 
eforturilor statelor europene în domeniile cercetării şi 
tehnologiei spaţiale, ca și pentru cooperarea cu NAȘA 
(Naţional Aeronautics and Space Administration - SUA). ASE 
a dezvoltat cu succes propria sa tehnologie în materie de 
sateliți, racheta Europeană Ariane și laboratorul spaţial 
Spacelab. ASE are în prezent 14 membri, majoritatea țări ale 
UE (Austria, Belgia, Danemarca, Elveţia, Finlanda, Franta, 
Germania, Irlanda, Italia, Marea Britanie, Norvegia, Olanda, 
Spania și Suedia). Sediul său este la Paris (Franţa). 


Agricultura 
A se vedea « Politici comunitare ». 


Ajutor de stat 

Art. 87 TCE (versiunea consolidată) stipulează că, 
exceptând situaţiile expres prevăzute în Tratat, orice fel de 
ajutor acordat de către un stat membru, sau prin 
intermediul resurselor statului, este incompatibil cu Piaţa 
Internă comunitară dacă distorsionează concurenta 
favorizând unele întreprinderi sau producţia anumitor 
bunuri şi afectează comerţul între statele membre. Prin 
excepție, sunt permise ajutoarele de stat care au un caracter 
social, cele destinate eliminării efectelor unor dezastre 
naturale, cele care au drept scop dezvoltarea economică a 
zonelor cu nivel de trai anormal de redus sau puternic 
afectate de șomaj, cele destinate execuţiei unui proiect de 
interes european ori care promovează conservarea 
patrimoniului cultural. Consiliul UE poate decide cu 
majoritate calificată, la propunerea Comisiei Europene, să 


permită ajutoare de stat și în alte situații nementionate în 
Tratat. 


Antidumping 

Articolul 6 GATT (OMC - Organizaţia Mondială a 
Comerțului) conține normele generale referitoare la 
aplicarea taxelor antidumping și compensatorii. Articolul 
respectiv condamnă exporturile făcute la prețuri sub 
valoarea normală, atunci când acestea provoacă sau 
amenință să provoace daune în industrii localizate pe 
teritoriul unei  Părti Contractante, sau când întârzie 
dezvoltarea unui sector industrial din acea tară. Taxele 
antidumping sunt aplicate mărfurilor importate la un preţ 
mai scăzut decât cel cu care sunt vândute în ţara de origine 
(procedeul se numește dumping). Dacă exportatorul 
beneficiază de subvenţii de la stat care îi permit să vândă la 
un preţ mai scăzut decât cel de producţie, atunci taxele pe 
care le poate aplica tara de destinaţie se numesc taxe 
compensatorii. Rațiunea aplicării taxelor antidumping şi 
compensatorii constă în aceea că dumpingul distorsionează 
concurenta pe Piaţă, dând un avantaj nejustificat anumitor 
întreprinderi sau sectoare de producţie. Legislația 
comunitară sancţionează acest lucru în aceiași termeni ca şi 
normele OMC. 


Aplicabilitate directă 

Aplicabilitatea directă, numită şi efect direct, constă în 
aceea că dreptul comunitar conferă drepturi și obligaţii în 
mod direct nu doar instituţiilor comunitare și statelor 
membre ale UE ci şi resortisanţilor acestora, cetățeni ai 
Uniunii Europene. Tratatul CEE face referire la acest efect 
doar în ceea ce priveşte legislația secundară a CE, fără a 


menţiona şi normele cuprinse în Tratatul însuși. Este meritul 
CJCE de a fi impus, prin jurisprudenţa să, aplicabilitatea 
directă a întregului drept comunitar, în ciuda opoziţiei 
inițiale manifestate de către unele state membre. 


Aplicaţii telematice 

Constau în crearea bazelor pentru introducerea 
progresivă a rețelelor europene de tehnologie a 
comunicaţiilor în domeniile administraţiei, transporturilor, 
sănătății, educaţiei și formării, în biblioteci și în domeniul 
studiilor lingvistice. Uniunea Europeană a dezvoltat o serie 
de programe de cercetare privind aplicaţiile telematice 
(AIM, DELTA, DRIVE, EUROTRA). 


Ariane 

Program al Uniunii Europene pentru promovarea 
cărţilor şi a lecturii. Se axează în principal pe traduceri, cu 
precădere pe cele din literatura contemporană, cu accent pe 
limbile mai puţin utilizate. Programul Ariane oferă burse 
pentru traducători și încurajează formarea unor reţele de 
specialişti în domeniul traducerii dintr-o limbă în alta. Este 
un instrument al politicii culturale a Uniunii Europene. 


Armonizarea legislativă 

Proces prin care legislaţiile țărilor membre şi a celor ce 
doresc să adere la UE se aliniază normelor dreptului 
comunitar. Armonizarea legislativă este necesară pentru 
buna funcționare a Pieței Unice comunitare, a politicilor UE, 
a economiei statelor membre şi pentru transpunerea în 
practică a principiilor democraţiei și statului de drept care 
stau la baza edificiului comunitar. Într-o primă etapă, când 


crearea Pieței Interne (numită și Piața Unică) era în faza de 
început, armonizarea legislativă s-a făcut prin recunoașterea 
mutuală a normelor statelor membre, până în momentul în 
care au fost adoptate noi norme comune şi obligatorii 
tuturor ţărilor membre (norme de drept comunitar). În 
cazul concret al României, armonizarea legislației naţionale 
cu normele UE se face prin preluarea și transpunerea 
acquis-ului comunitar. 


Audiovizual 
A se vedea « Politici comunitare ». 


Aviz 

Procedura prin care o instituție a Uniunii Europene (de 
regulă Curtea de Justiţie a CE - CJCE, Comisia Europeană sau 
Parlamentul European - PE) se pronunţa, la cerere sau în 
baza unei prevederi exprese din Tratat, cu privire la o 
problemă specifică ce presupune competente comunitare. În 
cazul avizului dat de CJCE asupra unui acord, dacă avizul 
este negativ, actul în cauză nu poate intra în vigoare. Pentru 
avizele date de PE, acestea pot fi facultative sau conforme. 
Avizul consultativ este obligatoriu de cerut, dar instituția 
care l-a solicitat nu este obligată să tină cont de el (de 
exemplu, avizul pe care PE îl dă pentru proiectul de 
Regulament care stabilește lista ţărilor terțe ai căror cetățeni 
au nevoie de vize pentru a intra pe teritoriul UE şi lista 
statelor ai căror naţionali nu necesită vize). Avizul conform 
obligă însă instituţia care l-a cerut să tină cont de el (de 
exemplu, avizul pe care PE îl dă pentru intrarea în vigoare a 
Acordurilor de asociere sau a celor de admitere în UE a unui 
nou stat membru). Avizul conform reprezintă o putere de 
codecizie acordată PE prin Actul Unic European din 1987. 


Avizul Comisiei Europene (numit și aviz pentru aderare, 
opinie său raport) este punctul de vedere pe care această 
instituţie îl dă cu privire la cererea de aderare la UE a unui 
stat tert (de exemplu, în cazul României, Comisia a prezentat 
un aviz negativ în iulie 1997 privind începerea negocierilor 
de aderare, și unul pozitiv în raportul pe care l-a prezentat 
pe această temă în octombrie 1999). 


Avocat general 

Membru al Curţii de Justiţie a Comunităţii Europene, 
numit de comun acord de către guvernele ţărilor membre 
ale UE, conform art. 226 TCE (art. 167 CEE). Avocatul 
general asistă Curtea în îndeplinirea misiunii sale, 
prezentând concluzii motivate asupra cazurilor supuse spre 
rezolvare. Sunt opt Avocaţi generali aleşi dintre personalități 
care oferă garanții totale de independentă și îndeplinesc 
condiţiile cerute pentru exercitarea în țările din care provin 
a celor mai înalte responsabilităţi juridice, sau care sunt 
jurisconsulți ce posedă notorietate din punct de vedere al 
competentei. Tradiţia acestei instituţii prevede că patru 
Avocaţi generali provin din patru ţări mari ale UE: Franta, 
Germania, Italia şi Marea Britanie. Mandatul Avocaţilor 
generali este de șase ani şi poate fi reînnoit, iar la fiecare trei 
ani are loc o reînnoire parţială a Avocaţilor generali (patru 
dintre ei). 

B. 

Banca Centrală Europeană (BCE) 

Instituție bancară a Uniunii Europene înființata la 
1.01.1999 odată cu intrarea în faza a treia (şi ultima) a 
Uniunii Economice și Monetare şi introducerea monedei 
unice Euro. BCE coordonează Sistemul European al Băncilor 
Centrale din ţările UE ce participă la Euro. Are sediul la 


Frankfurt (Germania). Banca Centrală Europeană a fost 
precedată de Institutul Monetar European înființat la 
1.01.1994, odată cu intrarea în faza a doua a UEM. Rolul BCE 
este acela de a controla, prin instrumente şi proceduri 
financiar-bancare, politica monetară unică a UE, pentru a 
asigura stabilitatea preţurilor, supravegherea funcționării 
Sistemului Monetar European și utilizarea Euro (inclusiv sub 
aspectul emisiunii de bilete bancare - bancnote). BCE este o 
instituție independentă care nu primește dispoziţii nici de la 
guvernele statelor membre, nici din partea celorlalte 
instituţii ale UE. 


Banca Europeană de Investiţii (BEI) 

Înființată la 1.01.1958 şi având sediul la Luxemburg, 
BEI este instrumentul bancar al Uniunii Europene. Ea acordă 
împrumuturi şi garanţii pentru finanțarea unor proiecte de 
investiţii ce contribuie la dezvoltarea echilibrată a UE. În 
calitate de bancă, BEI respectă principiile economice şi 
bancare clasice în materie de împrumuturi și lucrează în 
strânsă legătură cu celelalte instituții financiare 
internaționale. Cu toate acestea, Banca Europeană de 
Investiții acordă împrumuturile cu aproape aceeaşi dobândă 
cu care le obține de pe piețele europene și mondiale de 
capital (cu o majorare de doar 0,15%). Împrumuturile sale 
pot fi acordate atât organismelor publice cât și celor private 
care fac investiţii în infrastructură, energie, industrie, 
servicii sau agricultură. În exteriorul UE, BEI contribuie la 
susținerea politicii de dezvoltare, putând finanța proiecte în 
aproape 130 de tari legate de UE prin acorduri de 
parteneriat economic. Începând din 1990, BEI acordă 
împrumuturi pentru realizarea unor proiecte prioritare în 
țările central şi est-europene candidate la aderarea la UE, 


inclusiv României. 


Banca Europeană pentru Reconstrucţie şi 
Dezvoltare (BERD) 

Fondată la 15.04.1994, la Londra (Marea Britanie), 
BERD a fost creată pentru finanțarea unor iniţiative şi 
proiecte de infrastructură private şi comerciale în ţările din 
Europa Centrală și de Est, în vederea promovării tranziţiei 
acestora spre economia de piață. Apariţia sa a corespuns 
necesitații imperioase ca Europa Occidentală să sprijine 
stabilitatea vecinilor săi din Est. În această perspectivă, 
inserția statelor central şi est-europene în economia 
mondială nu era doar o problemă exclusiv europeană și 
depășea, oricum, posibilităţile financiare ale UE de aceea, 
pentru asistență financiară pe termen lung a fost creată 
BERD. Uniunea Europeană, statele sale membre și BEI dețin 
împreună 51% din capitalul de 10 miliarde Euro al BERD, 
ceea ce imprimă băncii un caracter transeuropean 
pronunţat. Alături de BEI şi BCE, BERD este a treia instituție 
financiară multilaterală cu capital în Euro. 


Biroul European al Uniunii Consumatorilor (BEUC) 

Este un organism ce include sub egida să organizaţiile 
naţionale pentru protecția consumatorilor din ţările 
membre ale UE, misiunea acestuia fiind să apere interesele 
consumatorilor la nivel european. Are sediul la Bruxelles 
(Belgia). 


Brevet comunitar 
Instrument juridic al dreptului de proprietate 
intelectuală, brevetul comunitar permite ca, din momentul 


în care s-a realizat procedura de brevetare a unei invenții la 
un institut național de proprietate industrială dintr-un stat 
membru, aceasta să fie protejată simultan în toate țările UE, 
în baza unei reglementări comune. Brevetul comunitar se 
distinge astfel de brevetele naționale care nu sunt protejate 
decât într-un singur stat. Originea să rezidă într-o convenție 
semnată la Luxemburg de către statele membre ale 
Comunităţii Europene, la 15.12.1975, dar intrată în vigoare 
abia în 1995. 


Bugetul Uniunii Europene 

Bugetul UE reprezintă ansamblul resurselor financiare 
de care aceasta dispune anual pentru îndeplinirea de către 
instituțiile comunitare a obiectivelor stabilite în prezent prin 
Tratatul de la Amsterdam (TUE + TCE). Bugetul comunitar 
este limitat în valoare absolută, el reprezentând astăzi un 
procent de 1,27% din produsul naţional brut (PNB) total al 
celor 15 țări membre. La nivelul anului 1999, bugetul UE se 
ridica la aproape 90 miliarde Euro. Sistemul de finanțare a 
bugetului Comunităţilor Europene, bazat inițial pe 
contribuţii naţionale, a fost înlocuit progresiv printr-un 
sistem de resurse proprii format din: 

e prelevări agricole (sume obţinute din schimburile 

agricole cu terțe tari ); 

e taxe vamale prelevate în cadrul schimburilor cu 

state din exteriorul CE, pe baza tarifului vamal comun ; 

e rețete provenind din taxa pe valoarea adăugată 

(TVA) percepută în statele membre (fiecare stat 

membru contribuie cu 1,4% din TVA). 

e o contribuţie din PNB al fiecărui stat membru. 

Resursele proprii ale UE sunt percepute de către 
statele membre şi puse la dispoziția Comisiei Europene, ea 


fiind cea care execută bugetul comunitar. La nivelul anului 
1996, finanţarea bugetului UE repartizată pe țări membre 
arată astfel: Germania - 30%, Franta - 17,6%, Marea 
Britanie - 10,8%, Italia - 12,1%, Spania - 6,4%, Olanda - 
5,8%, Belgia - 3,8%, Austria - 2,9%, Suedia - 2,9%, 
Danemarca - 1,9%, Portugalia - 1,5%, Finlanda - 1,5%, 
Grecia - 1,5%, Irlanda - 0,9% şi Luxemburg - 0,2%. 

Tot la nivelul anului 1996, structură pe domenii a 
cheltuielilor comunitare era următoarea : agricultura - 48%, 
fonduri structurale - 31%, cercetare - 4%, alte politici 
interne - 3%, acțiuni externe - 6%, administraţie - 5%, 
cheltuieli pentru CECO - 1%, Fondul European de 
Dezvoltare (FED) - 3%. 

C. 

Cabotaj 

Prestație de transport comercial făcută în interiorul 
unei țări, fără depăşirea frontierelor. Înainte de 1990 doar 
transportatorii naționali aveau dreptul să practice 
cabotajul ; după această dată au fost introduse permise de 
cabotaj care permiteau unui transportator dintr-un stat 
membru să aibă acces timp de două luni pe an să practice 
cabotajul într-un alt stat membru al UE. Din 1998 cabotajul 
rutier în interiorul UE a fost complet liberalizat, în timp ce 
cabotajul aerian este permis fără restricții începând cu anul 
1997. 


Carte albă (White Paper, Livre blanc) 

La nivelul UE, prin Carte albă înțelegem un document 
elaborat de către o instituție comunitară, prin care se 
trasează liniile directoare într-un anumit domeniu de 
activitate, se stabilesc măsurile și acțiunile de întreprins 
pentru atingerea unui obiectiv important al Uniunii 


Europene. După aprobarea sa de către Consiliul European, 
Cartea albă are caracter obligatoriu pentru cei cărora li se 
adresează. Cu titlu de exemplu, în 1985 a fost adoptată 
« Cartea albă privind realizarea completă a Pieței Interne », 
care contineterne », care continesuri a căror finalitate o 
constituia eliminarea, până la 31.12.1992, a tuturor 
barierelor comerciale interne pe teritoriul UE, iar în 1995 
« Cartea albă de pregătire a ţărilor asociate în vederea 
integrării lor în Piaţa Internă a UE ». 

Există şi un alt tip de document numit «Cartea 
verde », care conţine măsuri ce nu au caracter obligatoriu, ci 
doar de recomandare pentru cei cărora le este destinată, 
fiind un document de analiză și reflecţie ce poate sta la baza 
argumentării unei decizii ulterioare. 


Carta Europeană a Energiei 

Semnată la Haga, în 1991, Carta Europeană a Energiei 
este un document politic internaţional semnat până în 
prezent de 51 de state membre și care stabileşte principiile, 
obiectivele şi mijloacele de realizare a unei cooperări 
paneuropene în domeniul energiei. Obiectivele sale au în 
vedere ameliorarea securității aprovizionării cu energie şi 
promovarea dezvoltării unei mari piețe europene în 
domeniu, ținând cont totodată de imperativele protecţiei 
mediului. După trei ani de negocieri, la 17.12.1994 a fost 
semnat, la Lisabona (Portugalia), Tratatul Cartei Europene a 
Energiei, document juridic de punere în aplicare a 
principiilor formulate în Carta Europeană a Energiei. 


Carta Comunitară a Drepturilor Sociale 
Fundamentale ale Lucrătorilor 
Document adoptat de către Consiliul European la 


9.12.1989, prin care sunt fixate o serie de exigente minimale 
în planul dimensiunii sociale a Pieței Interne comunitare, 
pentru a corecta faptul că aceasta era axată în principal pe 
dimensiunea economică a dezvoltării. Carta Comunitară a 
Drepturilor Sociale Fundamentale ale Lucrătorilor a fost 
ulterior inclusă în acquis-ul comunitar (după ratificarea să și 
de către Marea Britanie, care o respinsese inițial). Ea 
defineşte drepturile fundamentale privind libera circulaţie a 
persoanelor, egalitatea de tratament, protecția socială și 
garantarea unui nivel de viața corespunzător pentru toți 
cetățenii Uniunii Europene. 


Carta Socială Europeană 

Document elaborat de Consiliul Europei, la Torino, la 
18.10.1961 şi intrat în vigoare la 26.02.1965. Până la 
adoptarea Cartei sociale europene (revizuite), la Strasbourg, 
la 3.05.1996, Cartă din 1961 a fost modificată şi completată 
succesiv în 1988, 1991 şi 1995. 

Carta socială europeană nu este numai o declaraţie 
solemnă, abstractă, cu o vocație pragmatică, ci reprezintă un 
ansamblu de drepturi fundamentale în domeniul muncii, 
angajării, relaţiilor sociale și securităţii sociale. Efortul 
redactorilor ei a fost de a identifica, pentru fiecare dintre 
drepturile recunoscute, un ansamblu de obligaţii mai mult 
sau mai puţin precise ce vor reveni statului ce ratifică acest 
instrument. 

În esenţă sa, Carta socială europeană este un text mixt, 
întrucât cuprinde o parte declarativă (de principii), care 
afirmă obiectivele politicii sociale ce trebuie urmărite de 
statele membre ale Consiliului Europei și o parte juridică, 
prin care statul care o ratifică îşi asumă o serie de obligații. 

Carta revizuită face parte din marile tratate ale 


Consiliului Europei în domeniul drepturilor omului şi 
constituie instrumentul european de referință în materie de 
coeziune socială. Nu întâmplător Carta revizuită a fost 
denumită "Carta socială a secolului XXI”. 

Carta socială europeană revizuită, în prima să parte, 
consacră ca obiectiv al politicii statelor ce o ratifică (politică 
a cărei realizare o vor urmări prin toate mijloacele utile pe 
plan naţional şi internaţional), atingerea condiţiilor specifice 
pentru exercitarea efectivă a 31 de drepturi și principii cu 
caracter social. Fiecăruia dintre acestea îi corespunde, în 
partea a doua, un articol ce detaliază obligaţii efective, ce 
conturează conținutul respectivului drept: dreptul la muncă, 
dreptul la condiții de muncă echitabile, dreptul la securitate 
și la igienă în muncă, dreptul la o salarizare echitabilă, 
dreptul sindical, dreptul de negociere colectivă, dreptul 
copiilor şi al tinerilor la protecţie, dreptul lucrătoarelor la 
protecția maternității, dreptul la orientare profesională, 
dreptul la formare profesională, dreptul la protecţia 
sănătăţii, dreptul la securitate socială, dreptul la asistentă 
socială şi medicală, dreptul de a beneficia de servicii sociale, 
dreptul persoanelor handicapate la autonomie, la integrare 
socială, juridică şi economică, dreptul copiilor şi al 
adolescenților la protecție socială, juridică şi economică, 
dreptul la exercitarea unor activități lucrative pe teritoriul 
celorlalte părti, dreptul lucrătorilor migranțţi și al familiilor 
lor la protecţie și asistentă, dreptul la egalitate de șanse şi de 
tratament în materie de angajare și profesie, fără 
discriminare în funcție de sex, dreptul la informare și la 
consultare, dreptul de a lua parte la determinarea şi 
ameliorarea condiţiilor de muncă și a mediului de muncă, 
dreptul persoanelor vârstnice la protecţie socială, dreptul la 
protecție în caz de concediere, dreptul lucrătorilor la 


protecția propriilor creanţe în caz de insolvabilitate a 
patronului acestora, dreptul la demnitate în muncă, dreptul 
lucrătorilor cu responsabilități familiale la egalitate de şanse 
și de tratament, dreptul reprezentanților lucrătorilor la 
protecţie în întreprindere și facilitățile acordate acestora, 
dreptul la informare și la consultare în procedurile de 
concediere colectivă, dreptul la protecţie împotriva sărăciei 
și excluderii sociale, dreptul la locuința. 

Sub aspectul angajamentelor statelor în vederea 
ratificării, Carta socială revizuită solicită ca acestea să se 
considere legate de partea I (declarativă), de cel puţin șase 
din nouă articole considerate esenţiale din partea a Il-a 
(juridică) şi de un număr suplimentar de articole sau 
paragrafe numerotate ale părţii a Il-a, pe care le va alege 
astfel încât numărul total de articole şi paragrafe 
numerotate care îl leagă să nu fie mai mic de 16 articole sau 
de 63 de paragrafe numerotate. Sub acest aspect, potrivit 
legii nr.74/1999, România a ratificat un număr de 17 
articole, respectiv 65 paragrafe numerotate. 


CELEX 

Baza de date europeană multilingvistică, actualizată 
permanent, care conţine toate textele de reglementare 
adoptate în cadrul UE, precum și alte documente cum ar fi 
propunerile Comisiei Europene, interpelările adresate 
Comisiei şi Consiliului de către Parlamentul European sau 
rapoartele Curţii de Conturi a CE. CELEX dispune în total de 
aproximativ 60000 de pagini de informaţii în fiecare din cele 
11 limbi oficiale ale Uniunii Europene. 

Cetăţenia Europeană 

În virtutea art. 17 TCE (versiunea consolidată), orice 
persoană având naționalitatea unui stat membru al UE este, 


în același timp, şi cetățean al Uniunii Europene și se bucură 
de următoarele drepturi : 

+ libertatea de circulaţie și dreptul de sejur pe 

teritoriul UE ; 

e dreptul de vot și de a candida la alegerile locale din 

localitatea unde este rezident, precum şi la alegerile 

europene (pentru Parlamentul European) ; 

+ protecţie diplomatică și consulară din partea 

reprezentantelor diplomatice ale celorlalte ţări 

membre UE în state terțe; 

+ dreptul de petiție la Parlamentul European ; 

+ dreptul de a se adresa unui mediator numit de către 

Parlamentul European (numit și Ombudsman - 

echivalentul Avocatului poporului în România), atunci 

când doresc să formuleze plângeri cu privire la acte de 

proastă administrație din partea instituțiilor 

comunitare. 

Clauză de apărare (salvgardare) 

Instrument prin care se permite unui stat membru al 
UE să deroge temporar de la normele dreptului comunitar 
atunci când astfel își protejează interese importante și 
legitime. Pentru ca o măsură de salvgardare să poată fi 
adoptată în mod legal este nevoie de întrunirea 
concomitentă a două condiţii: pe de o parte, statul respectiv 
să fi solicitat în prealabil şi să fi primit autorizaţia 
comunitară de a aplica o măsură derogatorie, iar pe de altă 
parte UE să aibă competenta de a aproba o astfel de măsură 
în domeniul respectiv. Tratatul CE conţine două categorii de 
clauze de apărare. Primele sunt destinate sprijinirii unui stat 
membru să treacă fără prea mari dificultăți la cerințele 
Pieței Unice şi deci să-şi adapteze progresiv economia la 


exigenţele comunitare. Celelalte au un caracter oarecum 
permanent, putând fi solicitate, în condiţiile menţionate, ori 
de câte ori o reglementare comunitară riscă să perturbe grav 
un sector economic din țara respectivă. 


Clauza naţiunii celei mai favorizate 

Un stat care acordă unui alt stat clauza naţiunii celei 
mai favorizate se angajează să-i ofere acestuia din urmă 
toate avantajele comerciale de care beneficiază oricare altă 
tară în relația cu primul stat. Cu alte cuvinte, nu poate exista 
un al treilea stat care să beneficieze de avantaje mai mari (ci 
doar cel mult egale) decât cel care primește clauza naţiunii 
celei mai favorizate. Acest instrument constituie un element 
de bază al politicii Organizaţiei Mondiale a Comerţului 
(OMC). 


Codecizie 

Procedura de codecizie a fost introdusă prin Tratatul 
de la Maastricht (art. 189 B, devenit art. 251 TCE în Tratatul 
de la Amsterdam), în scopul creșterii gradului de participare 
a Parlamentului European la procesul legislativ comunitar. 
Procedură complicată (prevede trei « navete » a unui proiect 
de document între Comisie, Consiliu și Parlamentul 
European, înainte de a fi adoptat), codecizia dă 
Parlamentului European dreptul de a respinge actul 
comunitar propus, cu votul majorităţii absolute a membrilor 
săi, dacă nu reuşește să ajungă la un acord cu Consiliul UE în 
cadrul unei proceduri de conciliere. Aceasta face că nici un 
act juridic comunitar să nu poată fi adoptat prin procedura 
de codecizie dacă PE nu este de acord, ceea ce oferă 
instituției parlamentare europene un important rol de co- 
legislator. Limitată inițial la şapte domenii, codecizia a fost 


extinsă prin Tratatul de la Amsterdam, constituind o 
veritabilă armă în mâna Parlamentului European şi, 
totodată, mărind gradul de legitimitate a deciziilor 
comunitare, deoarece membrii PE sunt aleşi în mod direct 
de către populaţia statelor UE. Propunerile de reformă a 
funcționării instituţiilor comunitare, aflate pe agenda 
Conferinţei Interguvernamentale lansată la 14.02.2000, 
includ și corelarea utilizării procedurii de codecizie cu 
situaţiile în care se votează cu majoritate calificată în 
Consiliul UE, ceea ce crează premisele unei noi lărgiri a 
utilizării codeciziei, deoarece votul cu majoritate calificată 
va deveni regulă în materie de adoptare a deciziilor. 


Comitetul European de Normalizare (CEN) 

Împreună cu Cenelec (Comitetul European de 
Normalizare Electrotehnică), CEN constituie autoritatea 
Europeană în materie de normalizare pentru statele 
membre UE şi AELS. În cadrul Uniunii Europene, Comisia 
Europeană și Consiliul UE sunt instituţiile care definesc 
exigentele esenţiale la care trebuie să răspundă produsele 
pe piaţa comunitară (de exemplu, în materie de sănătate şi 
protecție a consumatorilor), în timp ce CEN și Cenelec 
stabilesc normele care răspund acestor exigente. Înlocuirea 
normelor naționale cu norme europene constituie un pas 
suplimentar spre armonizarea totală a dispoziţiilor în 
materie de produse pe Piaţa Internă a UE. 


Comitetul Regiunilor 

Instituție comunitară creată prin Tratatul de la 
Maastricht, Comitetul Regiunilor este compus din 222 
membri și dintr-un număr egal de supleanți, reprezentanți ai 
colectivităților locale și regionale din statele membre ale UE. 


Este un organ consultativ care consacră rolul colectivităţilor 
teritoriale în sistemul instituțional comunitar, asociindu-le 
de o manieră formală la procesul de consultare și deliberare 
din cadrul Uniunii. Şedinţa constitutivă a Comitetului 
Regiunilor s-a ținut la Bruxelles, la 9.03.1994. Repartizarea 
pe ţări a locurilor în această instituție este următoarea: 
Germania, Franta, Italia şi Marea Britanie - câte 24 membri ; 
Spania - 21 membri; Belgia, Grecia, Olanda, Austria, 
Portugalia şi Suedia - câte 12 membri ; Danemarca, Irlanda 
și Finlanda - câte 9 membri; Luxemburg - 6 membri în 
Comitetul Regiunilor. 


Comitologie 

Conform Tratatului CE, Comisia Europeană deţine 
competenta de execuţie a deciziilor adoptate de către 
Consiliul UE (această situaţie există după Actul Unic 
European, deoarece până la el Consiliul era instituţia care 
avea atât competente legislative cât şi de execuţie). Pentru a 
supraveghea modul în care Comisia exercită puterea 
executivă, Consiliul a creat trei tipuri de comitete compuse 
din experți naționali: comitet consultativ, comitet de 
gestiune şi comitet de reglementare, în funcție de gradul de 
sensibilitate a sectorului în chestiune. Acestea pot, în 
anumite cazuri, prin votul lor nefavorabil, să retragă 
Comisiei facultatea de decizie pentru a o înapoia Consiliului. 
Curtea de Justiţie a CE a apreciat că această procedură este 
conformă cu Tratatele constitutive, atâta timp cât nu se 
modifică echilibrul instituțional. Așa a apărut termenul de 
comitologie, care în limbajul comunitar desemnează tocmai 
această practică a utilizării comitetelor în procesul de 
execuție. Comitetul consultativ poate face doar recomandări 
Comisiei, fără ca aceasta să fie obligată să tină cont de ele. 


Comitetul de gestiune poate însă suspenda măsurile de 
execuție luate de Comisie şi trimite dosarul Consiliului 
pentru decizie. Dacă Consiliul nu se pronunţa într-un anumit 
interval de timp, atunci se aplică decizia Comisiei. Cel de-al 
treilea comitet, cel de reglementare, a fost deseori criticat 
deoarece în situația în care Consiliul nu întrunește nici 
majoritatea calificată pentru acceptarea propunerii Comisiei, 
dar nici unanimitatea pentru a o modifica, ci poate aduna o 
majoritate simplă de voturi pentru a se opune măsurilor 
luate de Comisie, intervine vidul legislativ. 


Comisia Verheugen 

Denumire improprie dată unui colectiv de lucru pe trei 
niveluri alcătuit din specialişti români şi al cărui obiectiv l-a 
constituit elaborarea, cu sprijinul UE, FMI şi al Băncii 
Mondiale, a unei strategii de dezvoltare economică a 
României pe termen mediu (3 - 5 ani). Cele trei paliere de 
lucru sunt: nivel ministerial, nivel de experţi şi nivel de 
personalități reprezentând partidele politice parlamentare. 
Numele de « Comisia Verheugen » i-a fost dat de către mass- 
media româna în urma unei scrisori pe care comisarul 
european Gunter Verheugen, responsabil cu procesul de 
lărgire a UE, a adresat-o primului ministru român cu puţin 
timp înaintea Consiliului European de la Helsinki, din 
decembrie 1999, prin care recomandă elaborarea unei astfel 
de strategii ca o garanţie că România are clar stabilite 
prioritățile de dezvoltare pentru următorii ani, astfel încât să 
poată îndeplini criteriile de aderare la UE. Cerinţa respectivă 
fusese însă menţționata explicit şi în Raportul Comisiei 
Europene privind progresele înregistrate de România pe 
linia pregătirilor pentru aderare, publicat la 13.10.1999. 


Comitetul Spaak 

Comitet interguvernamental de experţi instituit prin 
decizia Conferinţei de la Messina, din 1 -2 în 1955, carea 
reunit miniștrii de externe din cele șase țări membre ale 
CECO (la acel moment). Misiunea acestui comitet, prezidat 
de către ministrul belgian de Externe Paul-Henri Spaak, era 
aceea de a prezenta un proiect coerent care să permită 
continuarea procesului de integrare europeană inaugurat în 
1952 prin înființarea Comunităţii Europene a Cărbunelui și 
Oţelului. Raportul prezentat de acesta în 1956 a servit drept 
bază de negociere a Tratatelor Comunităţii Economice 
Europene (CEE) şi a Comunităţii Europene a Energiei 
Atomice (CEEA), semnate în 1957 şi intrate în vigoare la 
1.01.1958. 


Comitetul Economic şi Social (CES sau ECOSOC) 

Instituit prin Tratatul de la Roma (1952) şi compus din 
222 membri reprezentând diferite componente ale vieţii 
economico-sociale din statele UE, cu o repartizare a locurilor 
pe ţări identică cu cea menţionata la Comitetul Regiunilor, 
Comitetul Economic şi Social (ECOSOC - prescurtarea din 
limba engleză) are competenta de a da avize instituţiilor 
comunitare de decizie asupra unor proiecte de interes 
comunitar. Consultarea să este obligatorie într-o serie de 
domenii: politica agricolă, politica socială, politica de 
transporturi, protecția mediului, fonduri structurale, 
securitatea muncii şi Piața Internă, însă el poate da avize în 
orice alt domeniu. 


Comisie de anchetă 
Comisie parlamentară temporară ce poate fi instituită 
de către Parlamentul European la cererea a cel puţin un sfert 


din totalul membrilor săi, în scopul examinării unor acuzaţii 
de încălcare a dreptului comunitar. Comisia de anchetă este 
o instituție nouă, creată prin Tratatul de la Maastricht. 


Comisia Europeană 

Instituţie principală a Uniunii Europene care, alături de 
Consiliul UE şi de Parlamentul European alcătuieşte 
« triunghiul instituțional » de decizie la nivel comunitar. La 
origini, cele trei Comunităţi Europene (CECO, CEE și CEEA) 
aveau Comisii separate (pentru CECO ea se numea Înalta 
Autoritate). În urma Tratatului de fuziune din 1965 cele trei 
Comisii se unifică într-o singură « Comisie a Comunităţilor 
Europene », iar după intrarea în vigoare a Tratatului de la 
Maastricht denumirea cel mai frecvent folosită este aceea de 
« Comisia Europeană ». Principalele competente ale Comisiei 
Europene sunt de control (supraveghează respectarea 
Tratatului), iniţiativa (are monopolul inițiativei în chestiuni 
de competentă comunitară), execuţie (joacă rolul unui 
guvern la nivel comunitar) și reprezentare (internă prin 
faptul că ambasadorii pe lângă UE ai diferitelor tari își 
prezintă scrisorile de acreditare şi președintelui Comisiei, şi 
externă deoarece Comisia are Delegații cu rang de 
ambasadă în state terțe, precum şi Birouri în statele membre 
ale UE). La vârf, Comisia Europeană este formată în prezent 
din 20 de comisari, naţionali ai celor 15 state membre, 
reuniți într-o instantă colegială condusă de un președinte. 
Mandatul comisarilor este de cinci ani. Aparatul 
administrativ aflat la dispoziţia comisarilor este însă 
permanent (funcționari de carieră) şi numără peste 15000 
de persoane. Acest aparat este structurat în direcţii generale, 
direcţii, servicii specializate şi unități. 


Compromisul de la Luxemburg 

Tratatul CEE (1957) prevedea că, la sfârșitul unei 
perioade tranzitorii, anumite decizii vor putea fi luate cu 
majoritate calificată, restrângându-se aria votului cu 
unanimitate. Când acest termen a expirat în 1965, Franta s-a 
opus procedurii și şi-a retras reprezentantul său de la 
reuniunile Consiliului. Timp de nouă luni activitatea 
decizională a Consiliului a fost practic paralizată până când, 
la 18.01.1966, la Luxemburg, s-a ajuns la un acord (numit 
« Compromisul de la Luxemburg ») în baza căruia atunci 
când un stat membru consideră că prin votul cu majoritate 
calificată i-ar putea fi afectate interesele sale majore, se va 
căuta o soluție comună acceptabilă și pentru acel stat. Se 
revenea, astfel, la regulă unanimităţii deoarece între 1966 și 
1985 foarte puţine decizii au mai fost luate cu majoritate 
calificată, statele membre opunând dreptul de veto ori de 
câte ori considerau că le sunt afectate interesele. Efectele 
« Copromisului de la Luxemburg » au fost eliminate prin 
adoptarea, în 1986, a Actului Unic European. 


Comunitatea Europeană a Cărbunelui şi Oţelului 
(CECO) 

CECO este prima dintre cele trei Comunităţi Europene 
ce au stat la baza edificiului comunitar cunoscut astăzi sub 
numele de « Uniunea Europeană ». Actul său de naştere l-a 
constituit semnarea la Paris, la 18.04.1951, a Tratatului 
Comunităţii Europene a Cărbunelui și Oţelului, intrat în 
vigoare la 25.07.1952. Ţările fondatoare ale CECO sunt: 
Franta, Germania, Italia, Belgia, Olanda şi Luxemburg. CECO 
a fost concepută ca un model experimental, iar Tratatul său a 
fost semnat pentru o durată limitată de timp (50 ani), astfel 
încât el va expira la 25.07.2002. Obiectivul său era crearea în 


pieţe comune în două sectoare esenţiale în acea vreme 
pentru dezvoltarea economică - industriile carboniferă și 
siderurgică - care să integreze astfel Germania în Europa de 
după cel de-al doilea război mondial. La originea acestui 
proiect a stat un plan elaborat de către Jean Monnet, pe 
atunci comisar francez al Planului de modernizare a acestei 
țări, la solicitarea ministrului de Externe al Franţei, Robert 
Schuman. 


Comunitatea Economică Europeană (CEE) 

CEE este cea mai importantă dintre Comunitățile 
Europene, Tratatul său de constituire fiind semnat la Roma, 
la 25.03.1957, şi intrat în vigoare la 1.01.1958. La baza 
nașterii sale stau Conferința de la Messina, din 1955 şi 
raportul elaborat de către ministrul de externe al Belgiei, 
Paul-Henri Spaak, în 1956. Tratatul CEE, încheiat pentru o 
perioadă de timp nedeterminată, stabilește drept obiective 
principale ale noii organizaţii crearea în piețe comune și 
armonizarea progresivă a politicilor economice ale statelor 
membre care să ducă la dezvoltarea economică a 
ansamblului Comunităţii. Piața comună comportă câteva 
caracteristici definitorii: o uniune vamală între ţările 
membre, introducerea celor «patru libertăți» pe întreg 
teritoriul comunitar (libera circulație a bunurilor, 
lucrătorilor, serviciilor și capitalului) şi crearea mai multor 
politici comune (politica agricolă, politică comercială și 
politica de transporturi). Evoluţia ulterioară a fenomenului 
integrării europene a făcut că obiectivele inițiale să fie mult 
depășite, astfel încât astăzi componenta economică a UE 
reprezintă doar o parte din complexul edificiu comunitar. 


Comunitatea Europeană a Energiei Atomice (CEEA, 


sau Euratom) 

Fondată în același timp cu CEE (1.01.1958), Euratom 
are drept obiective dezvoltarea și cercetarea științifică în 
domeniul energiei nucleare, crearea unei piețe comune a 
combustibililor nucleari și controlul industriei nucleare care 
să împiedice orice utilizare ilegală a materiilor de profil şi să 
protejeze sănătatea populaţiei. Tratatul CEEA a fost încheiat 
pentru o durată de timp nedeterminată. Din 1967, cele trei 
Comunități Europene au instituții comune. 


Comunitatea Europeană (Comunitățile Europene - 
CE) 

Sub această denumire este astăzi cunoscut ansamblul 
celor trei Comunităţi Europene (CECO, CEE şi CEEA). Deşi 
formula corectă este « Comunitățile Europene », faptul că 
acestea au toate instituţiile comune a consacrat tot mai mult 
denumirea de « Comunitatea Europeană », tocmai pentru a 
marca nivelul de integrare atins de construcția comunitară. 


Comunitatea Europeană de Apărare (CED) 

Iniţiativa aparținând primului ministru francez Renă 
Pleven, care a prezentat-o la 24.10.1950, CED presupunea 
înfiinţarea unei « armate europene » ca instrument al unei 
apărări comune, din care să facă parte forțele militare ale 
Franţei, Germaniei, Italiei, Belgiei, Olandei, Luxemburgului și 
Marii Britanii. Proiectul prevedea plasarea acestei armate 
comune sub responsabilitatea unui « ministru european al 
apărării » şi dotarea sa cu un buget militar comun și un 
program european de armament. Sprijinit de SUA, care 
insistau pentru reînarmarea Germaniei, acest proiect 
constituia o soluție de compromis care să nu lezeze opoziţia 
Franţei fată de apariţia unei armate germane independente. 


CED consta într-o armată integrată care ar fi înglobat forțele 
terestre şi aeriene din statele membre (marina rămânea sub 
autoritatea naţională a fiecărei ţări) şi ar fi dispus de o 
administrație comună responsabilă cu aprovizionarea, 
infrastructura şi producţia de armament. Marea Britanie a 
refuzat de la început să participe la acest proiect, însă 
Tratatul CED a fost semnat de celelalte şase țări la 
27.05.1952, la Paris. Cinci dintre ele l-au și ratificat, însă 
surpriza a venit din partea Franţei, al cărei parlament 
(Adunarea Naţională) l-a respins la 30.08.1954 deoarece 
vedea în CED un proiect impus de americani pentru 
reînarmarea Germaniei şi Italiei învinse în cel de-al doilea 
război mondial (de altfel, însuși preşedintele Franţei, 
generalul Charles de Gaulle, s-a opus înființării CED). În 
aceste condiţii, proiectul a fost abandonat. 


Concurenta 

În cadrul teoriei economice liberale, politica de 
concurentă urmăreşte să creeze pieţe cu concurenţă loială și 
să prevină formarea monopolurilor care îşi impun prețurile 
în detrimentul consumatorilor. într-un astfel de cadru, 
monopolurile nu sunt autorizate decâ în cazuri excepţionale, 
când este vorba de garantarea furnizării unor bunuri sau 
servicii de interes general deosebit. Politica UE în materie de 
concurentă are drept scop crearea și menţinerea unui sistem 
care să permită o concurentă fără distorsiuni în interiorul 
spaţiului său economic. În contextul fenomenului de 
mondializare a economiei, UE se confruntă astăzi cu dilema 
concilierii principiului concurenței pe Piața Internă 
comunitară cu nevoia de a asigura competitivitatea 
întreprinderilor europene pe plan mondial. Tratatul CE 
reglementează politica de concurentă, sancționând abuzul 


de poziție dominantă, concurență neloială, practicile de 
monopol și ajutoarele de stat. In cazuri bine definite sunt 
însă permise unele excepții. 


Conferinţa Europeană 

Consiliul European de la Luxemburg, din decembrie 
1997, a decis să organizeze o Conferință Europeană care să 
reunească cele 15 state membre ale UE și pe cele 13 care au 
solicitat să adere la această structură integratoare (zece din 
Europa Centrală și de Est, Cipru, Malta și Turcia). Prima 
reuniune a Conferinţei Europene a avut loc la Londra (Marea 
Britanie), la 12.03.1998, la ea participând șefii de stat sau de 
guverne din 27 de tari (Turcia a declinat invitaţia), asistați 
de miniștrii lor de Externe, plus preşedinţii Comisiei 
Europene şi Parlamentului European. Președinția 
Conferinței Europene este asigurată de către statul membru 
UE care deține în acel moment președinția Consiliului UE. 
Conferința Europeană a fost concepută ca un forum 
multilateral de consultare politică cu vocaţia de a aborda 
chestiuni de interes general, de a dezvolta cooperarea între 
participanţi în domeniile politicii externe și de securitate, 
Justiţiei şi afacerilor interne, ca și în probleme economice și 
de cooperare regională. 


Conferinţa Interguvernamentală (CIG) 

Art. 48 TUE (versiunea consolidată) stabilește 
posibilitatea convocării în Conferinţe a reprezentanților 
guvernelor statelor membre în scopul stabilirii, de comun 
acord, a amendamentelor ce urmează să fie aduse 
Tratatelor. Practic, fiecare modificare a Tratatelor originare 
s-a făcut în urma unei CIG, Tratatul de la Amsterdam fiind 
rezultatul ultimei dintre acestea, care a debutat în martie 


1996, la Torino şi s-a încheiat în iunie 1997, la Amsterdam. 
Cea mai recentă CIG este, la momentul redactării acestei 
lucrări, în plină desfășurare, ea debutând la 14.02.2000, la 
Bruxelles şi având drept obiectiv realizarea unei reforme a 
instituțiilor UE care să le facă funcționale în perspectiva 
extinderii UE prin admiterea tarilor central şi est-europene. 
Tot prin intermediul unor CIG s-a marcat şi debutul 
negocierilor de aderare a acestor state, după cum evaluarea 
parțială a rezultatelor acestor negocieri se face pe parcurs în 
cadrul unor CIG bilaterale (statele UE - fiecare tară 
candidată) la nivelul miniştrilor de externe. 


Convenţiile de la Lomiă 

Acestea sunt acorduri multilaterale în materie de 
comerţ şi ajutoare pentru dezvoltare, încheiate între UE şi 
70 de tari ACP (Africa, Caraibe, Pacific). Prin Convenţiile de 
la Lomiă (după numele capitalei statului Togo, unde au fost 
semnate) asociază țările ACP cu cele ale UE, oferindu-le 
astfel sprijin financiar și o serie de avantaje comerciale 
privind exporturile lor pe Piaţa comunitară. Aceste convenții 
constituie baza politicii de dezvoltare promovată de către 
UE. Convenţia Lomiă I a fost încheiată în 1975 pentru o 
durată de cinci ani. Au urmat Lomiă ÎI (1980), Lomiă III 
(1985) şi Lomiă IV (1990), ultima pentru o perioadă de zece 
ani şi având o anvelopă financiară de aproximativ 25 
miliarde Euro. Lomii IV include și prevederi referitoare la 
democrație şi respectarea drepturilor omului. 


Convenţia pentru apărarea drepturilor omului şi 
libertăţile fundamentale 

Această convenţie, elaborată sub egida Consiliului 
Europei, la Roma, a fost deschisă semnării statelor membre 


la 4.11.1950 şi a intrat în vigoare la 03.09.1953. "Convenţia 
europeană a drepturilor omului” cum este denumită, în mod 
frecvent, enunța o listă a drepturilor și libertăţilor 
fundamentale (dreptul la viață, interzicerea torturii, 
interzicerea sclaviei şi muncii forțate, dreptul la libertate şi 
siguranţă, dreptul la un proces echitabil, nici o pedeapsă în 
afara celor prescrise de lege, dreptul la respectarea vieţii 
private sau familiale, libertatea de gândire, a conştiinţei şi 
religiei, libertatea de expresie, libertatea întrunirilor şi de 
asociere, dreptul la căsătorie, dreptul la un recurs efectiv, 
interzicerea discriminării). Alte drepturi au fost adăugate 
prin protocoalele adiționale la Convenţie. Părţile se 
angajează să recunoască aceste drepturi şi libertăţi oricărei 
persoane aflate în jurisdicţia lor. 

Convenţia prevede un mecanism internațional de 
control. În scopul asigurării respectării angajamentelor 
Parţilor, a fost instituită la Strasbourg Curtea Europeană a 
Drepturilor Omului. Curtea statuează asupra petiţiilor 
individuale şi a  petiţiilor interstatale. La solicitarea 
Comitetului de miniștri al Consiliului Europei, Curtea poate, 
în egală măsură, să formuleze avize consultative privind 
interpretarea Convenţiei și a protocoalelor sale. 

Ca urmare a intrării în vigoare, la 1 noiembrie 1998, a 
Protocolului nr. 11 la Convenţie, mecanismul de control 
introdus prin Convenţie a fost restructurat. Toate pretinsele 
încălcări ale drepturilor omului sunt supuse direct Curții. 
Curtea se întruneşte într-un comitet de 3 membri, care poate 
să respingă acțiunile cu unanimitate, în cazul în care o astfel 
de hotărâre poate să fie luată fără o examinare suplimentară, 
într-o cameră de 7 judecători şi într-o Mare Cameră de 17 
judecători. Camerele se pronunţa asupra admisibilității şi 
temeiniciei acțiunilor care nu sunt de competenta unui 


comitet, dar se pot desesiza în favoarea Marii Camere în 
cazul unei probleme importante care priveşte interpretarea 
Convenţiei sau a protocoalelor sale sau atunci când este 
posibil ca modul în care s-a pronunţat o Cameră să fie 
incompatibil cu o hotărâre anterioară a Curţii. Părțile pot, 
totuși, să se opună desesizării de către Cameră. 

Curtea se pune la dispoziţia celor interesaţi pentru a 
ajunge la o soluționare pe cale amiabilă a acţiunii pe baza 
respectării drepturilor omului, aşa cum sunt recunoscute de 
Convenţie și de protocoalele sale. Audierile sunt publice, în 
măsura în care Curtea nu a decis altfel că urmare a unor 
circumstanţe excepţionale. 

O trăsătură ce particularizează noua Curte este 
posibilitatea acordată parților de a solicita sesizarea Marii 
Camere în termen de 3 luni de la pronunţarea hotărârii de 
către o Cameră. Un comitet de 5 judecători al Marii Camere 
decide în privinţa acceptării sau respingerii cererii. 

Hotărârile Curţii sunt obligatorii pentru părțile în 
proces care vor trebui să ia toate măsurile necesare pentru a 
li se conformă. Executarea hotărârilor este supravegheată de 
către Comitetul de Miniștri. Secretarul general al Consiliului 
Europei poate cere parţilor să furnizeze explicaţii cu privire 
la maniera în care dreptul intern asigură aplicarea 
Convenţiei. 

România a ratificat această convenţie și protocoalele 
adiționale prin Legea nr. 30/1994. 


Consiliul Uniunii Europene 

Consiliul UE este una din instituţiile fundamentale ale 
construcției comunitare, Tratatul stabilind că acesta este 
reprezentantul intereselor statelor membre. Fiind compus 
din reprezentanţi ai celor 15 ţări ale UE, Consiliul deține 


rolul principal în procesul legislativ (competenţa pe care o 
împarte cu Parlamentul European) având, totodată, și 
atribuţii executive (domeniu în care rolul principal revine 
însă Comisiei Europene). Numit, până la intrarea în vigoare a 
Tratatului de la Maastricht, « Consiliul de Miniștri», el 
dispune de o competentă generală de decizie care atestă că 
interesele statelor membre sunt cele care determină linia 
politică de ansamblu a UE. Consiliul este compus din câte un 
reprezentant pentru fiecare stat membru, la nivel 
ministerial, care trebuie să fie abilitaţi să angajeze guvernul 
tării pe care o reprezintă. Modalităţile de vot în Consiliu sunt 
votul cu majoritate simplă, votul cu majoritate calificată şi 
votul cu unanimitate. Pentru deliberările Consiliului care se 
fac cu majoritate calificată, statele membre dispun de 
următoarea pondere individualizată a voturilor : Germania, 
Franta, Italia şi Marea Britanie - câte 10 voturi fiecare; 
Spania - 8 voturi ; Belgia, Grecia, Olanda și Portugalia - câte 
5 voturi; Austria și Suedia - câte 4 voturi; Danemarca, 
Finlanda şi Irlanda - câte 3 voturi ; Luxemburg - 2 voturi. O 
decizie este luată cu majoritate calificată atunci când în 
favoarea ei sunt întrunite cel puţin 62 voturi dintr-un total 
de 87, ceea ce înseamnă că minoritatea de blocaj este de 26 
voturi. În situaţia în care decizia nu are la origine o 
propunere a Comisiei Europene, condiţia celor 62 voturi 
necesare adoptării sale este dublată de cerința ca aceste 
voturi să provină de la cel puţin 10 din cele 15 țări membre 
(aşa-numitul « Compromis de la loanina », din aprilie 1994). 


Consiliul European 

Instituție a UE ce îşi află originea în Conferinţele la 
nivel înalt care reuneau şefii de stat sau de guverne din ţările 
membre ale Comunităţilor Europene din perioada anilor '60. 


Cu ocazia unei astfel de întâlniri desfăşurata la Paris, la 9- 
10.12.1974, s-a decis crearea Consiliului European, că 
instantă interguvernamentală de orientare politică la cel mai 
înalt nivel. Declaraţia solemnă asupra Uniunii Europene, de 
la Stuttgart, din 19.06.1983, definea astfel funcţiile noii 
instante de decizie europeană: «În perspectiva Uniunii 
Europene, Consiliul European da construcției comunitare un 
impuls politic general, definește orientările ce favorizează 
construcția europeană şi trasează liniile directoare de ordin 
politic general pentru Comunitățile Europene şi pentru 
cooperarea politică Europeană, deliberează asupra 
chestiunilor ce țin de competenta UE și exprimă de o 
manieră solemnă poziția comună în chestiuni de relații 
externe ». Tratatul de la Maatricht introduce Consiliul 
European în rândul instituțiilor UE, fără însă a fi o instituție 
comunitară şi deci nesupusă controlului Curții de Justiție a 
CE. Consiliul European se reuneşte într-o formulă ce 
reuneşte şefii de stat sau de guverne din țările UE asistați de 
miniştrii lor de externe, plus preşedintele Comisiei 
Europene asistat de comisarul european responsabil cu 
relațiile externe. 


Consiliul Europei 

Organizaţie interguvernamentală fondată în 1949 de 
către16 state europene, în scopul promovării unităţii şi 
cooperării pe continent prin apărarea şi întărirea 
democrațţiilor pluraliste, şi a drepturilor omului, prin 
definirea unor soluţii comune în problemele cu care se 
confruntă societatea contemporană și prin accentuarea 
conștiinței şi valorilor identității culturale europene. 
Consiliul Europei numără astăzi 41 membri, printre care şi 
România (care a devenit membru în 1993). Sediul său este la 


Strasburg (Franţa). Consiliul Europei nu poate elabora 
reglementări cu caracter obligatoriu, convențiile şi 
acordurile europene trebuie ratificate de către statele 
membre. În scopul supravegherii modului în care este 
respectată Convenţia Europeană a Drepturilor Omului a fost 
constituită Curtea Europeană a Drepturilor Omului. 


Construcţie instituţională 

Reprezintă un ansamblu de măsuri politice şi 
administrative luate de către statele din Europa Centrală şi 
de Est, cu sprijin financiar şi expertiză din partea UE, pentru 
crearea pe plan intern a instituţiilor necesare gestionării 
calităţii de membru al Uniunii Europene. Cerinţa este expres 
menționata de către Consiliul European de la Madrid, din 
decembrie 1995, care a introdus printre criteriile de aderare 
şi necesitatea ca ţările candidate să dispună de o 
administrație capabilă să gestioneze obligaţiile ce decurg din 
statutul de membru al UE. În cadrul bugetului PHARE actual, 
30% din fonduri sunt destinate construcţiei instituționale. 


Contingente/contingente tarifare 

Contingentele sunt restricţii cantitative la operaţiunile 
de import/export, destinate să reglementeze oferta pe Piaţă. 
Pe lângă contingentele de mărfuri, mai există contingente în 
materie de devize (în comerțul exterior), care constau în 
liberalizarea în cantități limitate de devize pentru 
achiziționarea unor mărfuri. Contingentele tarifare se referă 
la importarea unor mărfuri determinate în cantităţi limitate, 
cărora li se aplică un tarif vamal redus sau sunt scutite de 
vamă. Acest sistem permite tarilor UE să-și procure din 
statele terțe produse de care au nevoie, mențin ndu-şi în 
același timp, protecția vamală. 


onvertibilitate 

Termenul desemnează faptul că o monedă a unei ţări 
poate fi schimbată în mod liber pe Piaţa contra monedei unei 
alte țări. O monedă este convertibilă dacă autorităţile 
monetare ale unui stat permit străinilor şi propriilor 
cetățeni să o schimbe contra altor devize. Monedele țărilor 
membre ale UE sunt convertibile la scară mondială. 

Cooperare (procedură) 

Procedură introdusă prin Actul Unic European intrat 
în vigoare în 1987, ea este aplicabilă doar cazurilor în care 
Consiliul decide cu majoritate calificată. Cooperarea implică 
Consiliul și Parlamentul European, cu participarea Comisiei 
Europene, și se aplică unor domenii particulare cum ar fi 
adoptarea actelor comunitare ce privesc funcționarea Pieței 
Interne. Rolul acestei proceduri era acela de a garanta 
recursul la regulă majorităţii calificate în sânul Consiliului și 
a întări participarea Parlamentului European la procesul 
decizional. Esenţa procedurii de cooperare, care se 
derulează pe parcursul a două lecturi ale unui proiect de act 
normativ, consta în a obliga Consiliul să decidă cu 
unanimitate dacă nu ține cont de amendamentele 
Parlamentului European, în situația când aceste 
amendamente au fost acceptate de către Comisie în textul 
propunerii sale legislative. Dacă însă Consiliul le acceptă, 
atunci majoritatea calificată este suficientă pentru adoptarea 
textului normativ. 


Codecizie (procedură) 

Procedură complexă introdusă prin Tratatul de la 
Maastricht, prin care PE este asociat direct la procesul de 
adoptare a deciziei de către Consiliu, el având posibilitatea 


de a respinge, în cadrul unei a treia lecturi a propunerii de 
act normativ, adoptarea textului respectiv dacă nu se ține 
cont de punctul său de vedere. Respingerea poate fi făcută 
cu votul majorității absolute a membrilor Parlamentului 
European. Esenţa acestei proceduri constă în aşezarea fată 
în fată la masa negocierilor, pentru prima dată în istoria 
procesului legislativ comunitar, a Consiliului şi 
Parlamentului European și în posibilitatea oferită acestuia 
din urmă de a respinge poziția comună adoptată de către 
Consiliu. Tratatul de la Amsterdam aduce unele simplificări 
procedurii, extinzându-i în acelaşi timp aria de aplicare de la 
15 articole, câte cereau unanimitatea în Tratatul de la 
Maastricht, la 37. Se consacră în acest fel statutul PE de 
partener egal al Consiliului în adoptarea actelor normative. 
Conferința Interguvernamentală de reformare a instituţiilor 
comunitare, începută la Bruxelles, la 14.02.2000, are pe 
agenda să şi extinderea cazurilor de aplicare a procedurii de 
codecizie. 


Cooperarea politică Europeană (CPE) 

CPE era un sistem de cooperare și decizie pus în 
practică în 1970 de către statele membre ale Comunităţilor 
Europene în domeniul relaţiilor externe. Procedurile sale de 
lucru erau strict interguvernamentale şi se bazau pe 
coordonarea poziţiilor în relaţia cu state terțe sau în cadrul 
organizațiilor interguvernamentale, astfel încât să vorbească 
la unison pe scena internaţională. Dezvoltată în principal 
sub forma unor întâlniri la nivel înalt, CPE a constituit baza 
pe care Tratatul de la Maastricht a creat « pilonul » doi al UE, 
Politica externă și de securitate comună (PESC). 


COREPER 


Comitetul Reprezentanţilor Permanențţi, cunoscut mai 
ales sub denumirea prescurtată de COREPER, este format 
din ambasadorii pe care statele membre ale UE i-au 
acreditat pe lângă instituţiile comunitare de la Bruxelles 
(şefii Reprezentantelor Permanente, care au rang de 
ambasade). Aceştia sunt diplomaţi de carieră, dar adjuncţii 
lor provin uneori din ministere tehnice. Deşi există un singur 
COREPER, acesta se reuneşte la două nivele. În timp ce 
COREPER 2 reunește ambasadorii menționați, COREPER 1 
este format din adjuncţii acestora. Ca regulă generală, 
COREPER 2 urmăreşte dosarele ce vor fi examinate de către 
Consiliile Afaceri Generale (compus din miniștrii de externe 
din ţările membre UE), Economie, Finanţe, Buget, 
Dezvoltare, Justiţie și Afaceri Interne, iar COREPER 1 
examinează celelalte chestiuni, cu precădere Piața Internă, 
Politica Socială, Protecţia Consumatorilor, Transporturi, 
Cercetare, Sănătate, Educaţie, Pescuit, Protecția Mediului şi 
Cultura. Funcţia sa principală este aceea de a pregăti 
lucrările Consiliului. COREPER încearcă să ajungă la un 
acord între statele membre la nivelul său, acord ce va fi apoi 
supus spre aprobare miniștrilor reuniți în Consiliu. Această 
competentă se aplică la toate domeniile de activitate ale 
Consiliului, cu excepţia situaţiilor în care Tratatul prevede 
înfiinţarea unor comitete speciale (Comitetul Politic - în 
cazul PESC, Comitetul K4 - în cazul JAI, sau Comitetul Special 
Agricol — în cazul Politicii Agricole Comune). 


Criterii de aderare 

Consiliul European de la Copenhaga, din în 1993, a 
stabilit un set de criterii pe care statele ce doresc să adere la 
Uniunea Europeană trebuie să le satisfacă înainte de 
admiterea în structurile comunitare : 


+ acestea trebuie să aibă instituţii stabile care să 
garanteze democraţia, statul de drept, drepturile 
omului și respectarea minorităţilor; 

e să dispună de o economie de Piață funcțională 
capabilă să facă fată presiunilor concurenţiale de pe 
Piaţa UE; 

e să aibă capacitatea de a-și asuma obligaţiile ce 
decurg din calitatea de membru al Uniunii, inclusiv 
prin subscrierea la obiectivele Uniunii politice, 


economice şi monetare - elementul de bază 
constituindu-l adoptarea și transpunerea acquis-ului 
comunitar. 


La aceste criterii se adaugă un al patrulea, introdus de 
Consiliul European de la Madrid, din decembrie 1995, şi 
anume capacitatea administraţiei tarilor candidate de a 
gestiona calitatea de membru al Uniunii Europene. 


COST (program) 

Programul COST (prescurtare de la « Cooperare 
Europeană în domeniul cercetării științifice şi tehnice ») 
include peste 20 de state şi are ca obiectiv planificarea de 
comun acord a unor proiecte de cercetare a căror finanțare 
țările membre o asigură în mod individual. Domeniile de 
cercetare sunt informatică, telecomunicaţiile, oceanografia, 
metalurgia, meteorologia, agricultura, tehnologia 
alimentară, cercetarea medicală și sănătatea. 


Criterii de convergentă 

Criteriile de convergentă au fost fixate în Tratatul de la 
Maastricht și reprezintă condiţii necesare intrării unui stat 
în Uniunea economică și monetară (UEM) Europeană. O tară 


membră a UE nu va putea participa la UEM decât dacă 
îndeplineşte simultan următoarele condiţii : 

e menţinerea unui grad ridicat al stabilităţii 

prețurilor ; 

e sănu aibă un deficit bugetar excesiv ; 

e să nu fi provocat în ultimii doi ani tensiuni ale 

ratelor de schimb din cadrul Sistemului Monetar 

European (SME) ; 

e nivelul dobânzilor la împrumuturile pe termen lung 

să nu depășească cu mai mult de 2% media din țările 

ce prezintă cel mai înalt grad de stabilitate a 

prețurilor. 

Pe baza îndeplinirii acestor criterii stricte au fost 
selectate cele 11 ţări membre ale UE care au intrat în faza a 
treia a UEM ce presupune introducerea monedei unice Euro 
(din cele 15 state UE, nu fac parte din sistemul Euro Marea 
Britanie, Irlanda, Danemarca și Grecia). 


Curtea de Conturi a CE 

Înființată la 22.07.1975 dar fără a fi din punct de 
vedere strict juridic o Instituţie comunitară până la intrarea 
în vigoare a Tratatului de la Maastricht, Curtea de Conturi a 
CE are 15 membri aprobaţi pentru un mandat de șase ani 
prin decizia unanimă a statelor membre, după consultarea 
Parlamentului European. Rolul său este acela de a controla 
dacă veniturile și cheltuielile din bugetul comunitar au fost 
legal obținute și utilizate şi dacă managementul financiar al 
UniuniiEuropene a corespuns programului stabilit la 
începutul anului pentru care se efectuează controlul. 
Rezultatul acestui control se concretizează într-un raport 
anual pe baza căruia Parlamentul European acordă Comisiei 
Europene descărcarea bugetară. 


Curtea de Justiţie a CE (CJCE) 

Înființată în 1958 prin Tratatul CEE, Curtea de Justiţie 
a Comunităţilor Europene este compusă din 15 judecători 
(câte unul pentru fiecare stat membru) numiţi prin acordul 
guvernelor țărilor membre pentru o perioadă de şase ani, 
mandatul putând fi reînnoit. Judecătorii sunt asistați de opt 
avocati-generali (a se vedea explicația noţiunii de « avocat- 
general »). Rolul CJCE este acela de a asigura interpretarea și 
implementarea legislației comunitare în concordanță cu 
prevederile Tratatelor TCE și TUE. CJCE este în același timp 
singură instituție competentă să se pronunţe cu privire la 
interpretarea corectă a Tratatelor, din proprie inițiativă sau 
la solicitarea instanțelor judecătoreşti din statele UE. 
Tratatul de la Amsterdam dă Curţii de Justiţie a CE și 
competenţă de a controla dacă instrumentele folosite pentru 
implementarea politicilor comunitare sunt conforme cu 
principiul respectării drepturilor fundamentale. Din 1989, 
CJCE este ajutată de un Tribunal de Primă Instantă 
compus din 15 judecători, al cărui rol este de a soluţiona 
disputele dintre Comisia Europeană și persoanele fizice sau 
juridice, ca şi pe cele administrative între instituţiile 
comunitare sau între acestea și funcționarii lor, în scopul 
degrevării Curţii de Justiţie de spetele mai ușoare, pentru a-i 
descongestiona astfel activitatea. 

http://www.mie.ro/_documente/dictionar/Pagina_C.h 

D. 

Davignon (raport) 

Raport privind problematica unificării politice a 
Europei comunitare, pregătit în 1970 de către un comitet 


format din directorii politici din ministerele de externe din 
țările membre ale Comunităţilor Europene prezidat de 
belgianul Etienne Davignon, şi adoptat de către miniștrii de 
externe la 27.10.1970. Acesta era un acord în formă 
simplificată ce nu constituia o modificare a Tratatelor 
originare, ci presupunea doar o obligație morală pentru 
statele membre. Raportul Davignon era format din patru 
părți: în prima parte erau enunțate câteva consideraţii 
generale privind uniunea politică europeană care trebuia 
«să se fondeze pe un patrimoniu comun de respect al 
libertăţii și drepturilor omului şi să adune în cadrul ei statele 
democratice dotate cu un parlament ales în mod liber ». În 
partea a două erau precizate obiectivele și mijloacele 
(armonizarea punctelor de vedere şi acțiuni concertate în 
politica externă, obținute în urma unor reuniuni periodice 
ale miniştrilor de externe pregătite de un (comitet 
permanent de tipul celui care elaborase Raportul) ; în partea 
a treia miniștrii se angajau să continue acest proces de 
reflecţie şi să redacteze un nou raport care să evalueze 
rezultatele obținute, iar partea a patra prevedea asocierea la 
acest proces a țărilor candidate la aderarea la Comunitățile 
Europene. Deși până la AUE (1986) cooperarea politică 
(CPE) nu a fost consacrată instituțional, Raportul Davignon 
are meritul de a fi pregătit statele membre pentru evoluţia 
viitoare spre Politica Externă și de Securitate Comună 
(PESC). 


Decizie 
A se vedea « Acte ale instituțiilor comunitare ». 


Declaraţii comune ale Parlamentului European, 
Consiliului şi Comisiei 


Declaraţiile comune şi acordurile interinstituționale 
ale Parlamentului European, Consiliului UE şi Comisiei 
Europene, cunoscute sub numele generic de « declaraţii 
comune », constituie o sursă de drept comunitar derivat 
rezultat din practica instituţiilor UE și a statelor sale 
membre. Deoarece procedurile originare de decizie nu 
puteau ţine pasul cu viteza procesului de integrare 
europeană (adaptarea lor putându-se face doar prin 
modificarea Tratatelor), instituţiile comunitare au trebuit să 
găsească, de comun acord, precizările şi aranjamentele 
necesare, dar care nu figurau în detaliu în Tratate. În acest 
fel au apărut declaraţiile comune, ce constituie convenţii 
încheiate între principalele trei instituţii ale UE prin care se 
stabilesc proceduri de coordonare a competențelor acestora. 
Cu titlu de exemplu, prima declarație comună datând din 
1975 consacră, în materie legislativă, o negociere 
interinstituțională în vederea substanţializării procedurii de 
consultare a PE fără ca astfel să se modifice echilibrul de 
competențe stabilit prin Tratat. Declaraţiile comune 
reprezintă un instrument de reglementare și prevenire a 
conflictelor instituționale. Ele exprimă, în practică, 
raporturile de forță în sistemul instituțional comunitar și 
constituie, prin suplețea lor, un mijloc de promovare a 
iniţiativelor politice ale instituţiilor și de adaptare a 
sistemului la noile situaţii cu care este confruntată Uniunea 
Europeană. 


Declaraţia Schuman 

Declaraţie făcută la 9.05.1950 de către ministrul 
francez de externe Robert Schuman, care prezenta astfel un 
plan pus la punct împreună cu Jean Monnet, plan ce 
prevedea punerea sub o autoritate comună unică a întregii 


producţii de cărbune şi oțel din Franța şi Germania. 
Declarația Schuman stă astfel la baza actului de naștere a 
CECO. Jean Monnet (pe atunci comisar al Planului de 
Dezvoltare a Franţei) și colaboratorii săi au redactat în 
ultimele zile ale lunii aprilie 1950 o notă de câteva pagini 
care conţinea expunerea de motive și dispozitivul acestei 
propuneri ce avea să bulverseze toate schemele diplomaţiei 
clasice. Principiile enunțate în Declaraţia Schuman reflectă 
concepția că o Europă unită nu se poate realiza dintr-o dată, 
ci printr-o succesiune de paşi concreţi, stabilindu-se mai 
întâi o solidaritate de fapt care să elimine opoziţia seculară 
dintre Franţa și Germania. 


Declaraţia de la Stuttgart 

Cunoscută și sub numele de « Declaraţia solemnă 
asupra Uniunii Europene», declaraţia în cauză a fost 
adoptată de către Consiliul European de la Stuttgart, din 
anul 1983. Ea marchează o etapă importantă în evoluţia 
construcției comunitare spre realizarea Uniunii Europene de 
astăzi, reflectând dorinţa liderilor politici din statele 
membre de a avea o coordonare mai strânsă în domeniul 
politicii externe, în cadrul CPE. Prin Declaraţia de la 
Stuttgart s-a convenit, de asemenea, îmbunătățirea activităţii 
instituțiilor comunitare și armonizarea legislațiilor statelor 
membre, fiind identificate totodată obiective concrete 
pentru anii următori în materie de integrare economică. 


Declaraţia de la Petersberg 

Declaraţia de la Petersberg (Germania), din 
19.06.1992, constituie un element esențial al voinței de a 
dezvolta Uniunea Europei Occidentale (UEO), ca braț 
înarmat al UniuniiEuropene și pilon european al NATO. 


Declarația Consiliului de Miniștri al UEO prevedea că în 
viitor această organizaţie va putea îndeplini, sub egida ONU 
sau în colaborare cu OSCE, misiuni umanitare dar și de 
menţinere şi restabilire a păcii (ceea ce astăzi numim 
« misiuni de tip Petersberg »). În acest scop, a fost creată o 
celulă de planificare militară pentru pregătirea 
operațiunilor. Conținutul esențial al Declarației de la 
Peterberg îl regăsim în Tratatul de la Maastricht, care 
stabileşte obiectivul creării unei politici europene comune în 
materie de apărare şi, «la momentul potrivit», a unei 
apărări europene comune. 


Directiva 
A se vedea « Acte ale instituţiilor comunitare ». 


Dialog social 

Dialogul social este termenul prin care se definesc 
întâlnirile dintre partenerii sociali la nivel european. El 
datează de la mijlocul anilor '80, când au fost organizate 
primele reuniuni ce au adus la aceeași masă, sub președinția 
Comisiei Europene, Confederaţia Europeană a Sindicatelor 
(CES), Uniunea Confederațiilor din Industria și Patronatul 
din Europa (UNICE) şi Centrul European al Întreprinderilor 
Publice (CEEP). Rolul său este acela de a contribui la crearea 
şi menținerea unui cadru de dialog între partenerii sociali, în 
condiţiile impuse de Piaţa Unică a UE. 


Drept comunitar 

Cele trei Comunităţi ce stau la baza Uniunii Europene 
au fost fondate pe tratate internaționale, dar deşi este 
adevărat că normele conţinute în Tratatele originare îşi au 


originea într-un acord de voință interstatică, dreptul 
internațional nu se mai poate aplica în cadrul UE, căci mai 
mult decât originea, determinante sunt în acest caz 
caracteristicile sale. Instituind o Comunitate Europeană pe 
durată nedeterminată, dotată cu instituţii proprii, cu 
personalitate juridică, cu capacitate juridică şi cu puteri 
reale izvorâte dintr-o limitare de competenţe sau dintr-un 
transfer de atribuţii ale statelor membe către Comunitate, 
acestea şi-au limitat drepturile lor suverane creând un drept 
special, aplicabil cetățenilor proprii şi lor însele. Acest drept 
propriu se numește « Drept comunitar ». Izvoarele dreptului 
comunitar pot fi structurate sub forma unei piramide la care 
vârful constituție elementul cel mai important. Acestea sunt: 
+ Tratatele de constituire a Comunităţilor Europene, 
Actul Unic European, Tratatele de aderare a unor noi 
membri, Tratatele de la Maastricht și 
Amsterdam (Legislaţia primară); 
e normele create de instituțiile comunitare în 
exercitarea competenţelor ce le sunt atribuite prin 
Tratate : regulamente, directive, decizii, recomandări, 
opinii (Legislaţia secundară) ; 
e acordurile internaționale la care Comunitatea 
Europeană este parte ; 
+ principiile generale de drept; 
e convenții între statele membre ale UE care creează 
norme uniform aplicabile pe teritoriul comunitar. 
Dreptul comunitar s-a dezvoltat progresiv, pe măsura 
extinderii competenţelor comunitare, astfel încât în prezent 
sunt conturate o serie de ramuri ale acestuia, dinre care cele 
mai importante sunt: Dreptul instituţional comunitar 
(dreptul administrativ al instituţiilor UE, reglementează 
funcționarea acestora, relaţiile dintre ele, procedurile de 


decizie și raporturile instituțiilor comunitare cu statele UE), 
Dreptul bancar comunitar (dezvoltat prin intermediul a 
două directive bancare adoptate în 1973 și 1989 care 
reglementează armonizarea legislaţiilor bancare naţionale, 
recunoaşterea lor reciprocă, modalitățile de control a 
activității băncilor și condiţiile de autorizare a funcționării în 
bănci), Dreptul comunitar al mediului (dezvoltat în 
principal prin cinci « Programe de acțiune» succesive în 
domeniul protecției mediului, adoptate în 1973, 1977, 1983, 
1987 şi 1992, ultimul acoperind perioada 1993-2000; 
acțiunile întreprinse în cadrul acestor programe s-au 
concretizat prin adoptarea unor directive importante 
privind poluarea apelor, poluarea atmosferică, poluarea 
sonoră, tratarea deşeurilor etc.), Dreptul comunitar al 
asigurărilor (impus de necesitatea unei funcționări corecte 
a Pieței Interne, acesta s-a conturat prin adoptarea de către 
Consiliu a unor directive privind accesul liber la activitatea 
de prestări-servicii în domeniul asigurărilor, cu precădere a 
asigurărilor pe viață, în 1973, 1988 şi 1992), Dreptul 
societăților (reglementează activitatea societăţilor 
comerciale în spaţiul Pieței Interne comunitare), Dreptul 
comunitar social (ramură ce s-a dezvoltat odată cu 
dimensiunea socială a UE, care a devenit astăzi o prioritate), 
Dreptul concurenţei, Drept comunitar fiscal etc. 


repturi vamale (taxe) 

Acestea sunt aplicabile mărfurilor importate pe 
teritoriul vamal al UniuniiEuropene şi înscrise în tariful 
vamal comun (nomenclatorul vamal). Drepturile vamale 
există doar în relaţia cu ţările terțe, deoarece comerţul 
intracomunitar este scutit de aceste taxe începând cu anul 
1968. Există şi o serie de excepţii de la drepturile vamale, în 


situațiile când un anumit produs beneficiază de o 
suspendare tarifară (de exemplu, dacă acest produs nu se 
produce în cantități suficiente în interiorul Comunităţii dar 
este indispensabil pentru industrie), când face obiectul în 
francize vamale (limitări valorice sau cantitative, cum este 
cazul bunurilor transportate de călători) sau când sunt 
supuse unor contingente sau plafoane tarifare pentru o 
perioadă şi o cantitate dată (scutire de taxe vamale în limita 
unui plafon). 


Drepturi fundamentale 

Prin această expresie este desemnat un set de drepturi 
esențiale și inalienabile ale persoanei umane, valabile în 
orice circumstanță şi fără posibilitate de derogare. În 
contextul comunitar, formula este sinonimă cu « drepturile 
omului » dar acoperă în prezent o gamă mai largă de 
drepturi, inclusiv de natură economică. Cele trei Tratate 
originare ale Comunităţilor Europene nu conţineau nici o 
dispoziţie generală cu privire la drepturile fundamentale, 
chiar dacă anumite principii incluse în ele (cum ar fi 
principiul nediscriminarii sau cel al liberei prestări a 
serviciilor) acopereau parţial dispoziţiile referitoare la 
respectarea drepturilor omului, deoarece natură economică 
a Tratatelor i-a făcut pe fondatorii CE să creadă că nu există 
riscul de interferență între legislația comunitară și 
drepturile omului. CJCE, care a refuzat inițial să se pronunţe 
asupra acestui subiect, a înțeles că trebuie să afirme că 
respectarea drepturilor omului face parte integrantă din 
principiile generale de drept comunitar atunci când Curtea 
Constituțională a Germaniei a refuzat să aplice regulă 
priorității normei de drept comunitar pe motiv că aceasta 
din urmă nu garantează drepturile fundamentale, lucru pe 


care îl făcea însă dreptul intern german. Tratatul de la 
Maastricht a codificat acest lucru prin introducerea 
cetățeniei europene, asigurând astfel şi în mod formal 
protecția drepturilor fundamentale ale naţionalilor ţărilor 
membre UE. Fără a fi exhaustivă, o listă a drepturilor 
fundamentale recunoscute de către CJCE se prezintă astfel: 
dreptul la egalitatea de tratament, libertatea de expresie şi 
informare, protecția  confidențţialității,  inviolabilitatea 
domiciliului, dreptul la apărare într-un proces, 
neretroactivitatea legilor penale, dreptul de acțiune în 
Justiţie, drepturile de proprietate și de iniţiativă economică, 
libertatea de asociere şi drepturile sindicale. 


Dumping 

În dreptul comunitar, noțiunea de « dumping» se 
aplică în prezent doar în comerțul cu state terțe 
(intracomunitar poate exista doar în perioadele tranzitorii 
stabilite la aderarea la UE a unor noi membri) și priveşte 
produsele de import care se vând pe Piaţa comunitară la un 
preț inferior valorii normale unui produs similar. Pentru 
detalii, a se vedea « antidumping » 

E. 

ECU 

ECU este acronimul de la « European Currency Unit» 
(unitate monetară Europeană). A funcţionat între1979 - 
1998, fiind în acelașii timp unitate de cont şi unitate 
monetară Europeană pentru statele membre ale UE. ECU 
reprezintă un «coș» în care se introduc în proporții 
determinate (în virtutea unui acord unanim al statelor 


participante) diferitele monede ale ţărilor UE ce fac parte 
din Sistemul Monetar European (SME). Cu titlu de exemplu, 
prezentăm raportul de schimb între ECU şi câteva monede 
europene la nivelul anului 1999 : 

1 ECU = 40,28 FB ;1 ECU = 1,97 DM ;1 ECU = 6,62 FF. 

ECU a servit drept bază de calcul pentru marjele de 
fluctuaţie între monedele statelor UE şi ca unitate de cont 
pentru creanţe şi datorii, fiind utilizat de Băncile Centrale ale 
țărilor membre pentru compensarea soldurilor şi ca monedă 
de rezervă. Uniunea Europeană a folosit ECU pentru a-și 
stabili bugetul şi fondurile proprii, ca și pentru fixarea 
preţurilor agricole și a taxelor vamale. De la 1.01.1999, ECU 
a fost înlocuit cu Euro. 


ECHO 

Este acronimul de la « European Community 
Humanitarian Office» (Biroul Umanitar al Comunităţii 
Europene), instituție creată în 1992 prin Tratatul de la 
Maastricht. Rolul său este de a furniza în mod gratuit 
asistenţă şi sprijin victimelor catastrofelor naturale sau ale 
războiului în toate ţările terțe. Principalii beneficiari ai 
acestui ajutor sunt, la ora actuală, populaţiile din fosta 
Iugoslavie, Ruanda, Burundi, Sudan, Angola, Haiti, statele din 
Caucaz, Afganistan și Cuba. 


Educaţie şi formare 
A se vedea « Politici comunitare ». 


Efectul util 
Expresia este traducerea franceză a unui dicton latin 
care spune că un angajament juridic trebuie interpretat 


astfel încât el să producă efecte. Cu alte cuvinte, 
interpretarea unui act juridic (lege, tratat etc.) trebuie făcută 
de o manieră care să nu-l facă inutil, plecându-se de la 
premisa că autorii săi au avut în vedere că acel act să 
producă anumite efecte. CJCE a făcut frecvent uzaj de acest 
principiu, urmărind astfel că normele comunitare să nu fie 
interpretate în sensul eliminării ori limitării efectelor lor. 
Prima hotărâre a CJCE în care este invocat efectul util 
datează din 1956, când s-a pus problema dacă Înalta 
Autoritate CECO avea competența de a reduce prețul de 
vânzare a cărbunelui belgian, în condiţiile în care Tratatul 
nu-i dădea în mod expres atribuţii în acest sens. Răspunsul 
Curţii de Justiţie a fost pozitiv, motivat de faptul că astfel se 
acționează în sensul creării integrării pieței comune a 
cărbunelui, obiectiv fundamental al CECO. 


Efectul direct 
A se vedea « Aplicabilitatea directă ». 


Egalitatea între lucrătorii de sex feminin şi cei de 
sex masculin 

Principiu conform căruia un lucrător comunitar de sex 
feminin trebuie să beneficieze de aceleași drepturi și 
avantaje ca și un lucrător comunitar de sex masculin. 
Egalitatea de tratament se aplică la retribuţie, la accesul pe 
Piaţa forței de muncă, la formarea și promovarea 
profesională și la condiţiile de muncă, la regimul legal și 
profesional al securității sociale. Toate acestea sunt 
reglementate expres fie în Tratat, fie prin intermediul unor 
directive comunitare. Există însă şi unele excepţii, cum ar fi 
prestațiile familiale sau fixarea vârstei de pensionare. 
Principiul egalității de tratament interzice orice 


discriminare directă sau indirectă (discriminarea este 
directă, de exemplu, atunci când se acordă retribuții diferite 
în funcție de sex pentru activități prestate de valoare egală; 
discriminarea este indirectă dacă se refuză în grup de 
lucrători beneficiul unei prestații, invocându-se egalitatea 
între sexe dar neținând cont că prestaţia respectivă este 
specifică unui anumit sex, iar grupul respectiv este compus 
în majoritate din membri având acel sex). 


Echilibrul instituţional 

Respectarea echilibrului instituțional înseamnă că 
fiecare instituție comunitară trebuie să-şi exercite 
competențele astfel încât să nu afecteze de o manieră 
negativă atribuțiile celorlalte structuri ale Uniunii Europene. 
Se urmăreşte astfel ca echilibrul stabilit prin Tratatele 
originare între actorii comunitari să nu fie modificat printr- 
un transfer de atribuții de la o instituție către alta. Principiul 
echilibrului instituțional interzice orice delegare de 
competență de la o instituție a UE la un organism extern sau 
către o altă instituție comunitară, dacă această delegare 
modifică echilibrul între instituții. 


Erasmus 

Este un program de acțiune a Comunității Europene în 
materie de mobilitate a studenţilor. Înființat în 1987, acesta 
încurajează schimburile de studenți și profesori - oferindu- 
le posibilitatea de a efectua o parte din studiile lor într-un alt 
stat membru al UE, ca şi cooperarea între universităţile 
europene. În fiecare an aproximativ 130000 de studenţi din 
țările Uniunii Europene beneficiază de acest program. 


Eureka 


« Eureka » reprezintă Agenţia Europeană pentru 
Coordonarea Cercetării, fiind o inițiativă lansată în 1985 
pentru promovarea cooperării în domeniile cercetării şi 
în sectoare industriale-cheie pentru viitor. Ea implică 
Comisia Europeană, cele 15 țări membre ale UE precum şi 
alte șapte state europene. Sectorul industrial, comunitatea 
ştiinţifică şi guvernele statelor membre participă astfel la 
derularea unui număr de aproximativ 700 proiecte 
concepute ca private care pot fi subvenţionate de către UE în 
proporţie de până la 50%. 


Euro 

« Euro » este numele monedei unice europene ce a luat 
naştere la 1.01.1999, odată cu intrarea în faza a treia a 
Uniunii Economice și Monetare, deocamdată ca monedă de 
cont, dar care va circula efectiv pe Piaţă începând cu 
1.01.2002 (la început în paralel cu monedele naţionale ale 
țărilor membre, iar de la 1.07.2002 va rămâne singură 
monedă a acestor state). Din cele 15 state membre ale UE, 
11 fac parte în prezent din « spaţiul Euro » (Marea Britanie, 
Irlanda și Danemarca au refuzat deocamdată să participe, în 
timp ce Grecia nu a fost încă admisă deoarece nu 
îndeplineşte criteriile de convergență impuse de 
introducerea acestei monede). Euro înlocuiește astfel ECU, 
cu menţiunea că și ratele de schimb au suferit unele 
modificări nesemnificative (de exemplu, 1 Euro = 40,3399 
FB). Cadrul financiar-bancar de sprijin al funcţionării Euro 
pe Piaţă este format din Banca Centrală Europeană (cu 
sediul la Frankfurt, în Germania) şi Sistemul European al 
Băncilor Centrale care reuneşte băncile centrale din statele 
UE participante. 


Europol 

Europol este « Biroul European de Poliţie », înființat 
prin Tratatul de la Maastricht, cu sediul în Olanda, care se 
vrea a fi precursor al unei viitoare «poliţii 
europene comune». Convenţia Europol a fost semnată la 
26.07.1995 şi a intrat în vigoare în 1997, după ratificarea de 
către statele UE. Scopul său este de a încuraja cooperarea 
judiciară între ţările UE, armonizarea dispoziţiilor dreptului 
procesual penal și a normelor de asistenţă administrativă în 
materie. Europol asigură schimbul de informaţii între poliţii 
în lupta împotriva traficului de droguri, comerțului ilegal cu 
materiale radioactive, a rețelelor crimei organizate, 
comerțului cu mașini furate şi operaţiunilor de spălare a 
banilor. 


Eurostat 

Eurostat este Oficiul Statistic al Comunităţilor 
Europene care elaborează la intervale regulate analize și 
previziuni statistice privind activitatea și evoluţiile din 
spaţiul comunitar. Eurostat furnizează instituţiilor UE datele 
necesare pentru orientarea deciziilor şi acțiunilor acestora și 
oferă administraţiilor naţionale din statele Uniunii, ca și 
marelui public, informaţii de natură statistică. Eurostat are 
sediul la Luxemburg. El coordonează şi integrează într-un 
sistem uniform, în măsura posibilului, activitatea institutelor 
statistice naționale din țările membre UE. 


Eurovision 

Eurovision este rețeaua structurală și tehnică de 
radiodifuziune a Uniunii Europene, fiind creată în anul 1950. 
Scopul său este de a încuraja cooperarea între posturile de 


radio și televiziune şi de a promova schimbul de emisiuni și 
programe între acestea (care se manifestă cu precădere în 
retransmisii de jurnale de actualități și emisiuni sportive). 


Eurydice 

Eurydice este o reţea de informare privind educaţia în 
spaţiul UE, care există din anul 1980. Ea permite 
administraţiilor naţionale şi celei comunitare să facă un util 
schimb de informaţii în domeniu, creând astfel o bază de 
date la nivel european asupra sistemelor educative din 
diverse ţări. 


Euratom 

A se vedea « Comunitatea Europeană a Energiei 
Atomice (CEEA) ». 

F. 

Fondul European de Dezvoltare (FED) 

Creat în 1957 prin Tratatul CEE, Fondul European de 
Dezvoltare este alimentat din contribuţii ale statelor 
membre UE şi are ca destinaţie finanțarea unor măsuri de 
promovare a dezvoltării economico-sociale a ţărilor din 
Grupul Lomiă (în grup de 70 de state din zona Africa - 
Caraibe - Pacific, numite și ţări ACP), cu care Uniunea 
Europeană are relaţii tradiționale (moștenite în unele cazuri, 
prin intermediul statelor sale membre, încă din perioada 
colonială). Prin intermediul FED, UE finanţează, pe lângă 
proiecte de investiții economice și sociale, măsuri de 
cooperare tehnică, acțiuni de facilitare a comercializării 
produselor exportate de ţările ACP, iar în cazuri 
excepționale măsuri de asistență. O parte din resursele FED 
este destinată sistemelor STABEX (Sistemul de stabilizare a 


încasărilor la export pentru produsele agricole) şi SYSMIN 
(Sistem de stabilizare a încasărilor la export pentru 
produsele miniere), al căror rol este de a sprijini exportul 
acestor produse de către statele ACP. FED este calculat pe 
perioadă de câte cinci ani şi dispune de un capital cincinal de 
aproximativ 11 miliarde Euro. 


Fonduri structurale 

Fondurile structurale ale UE sunt gestionate de către 
Comisia Europeană şi au ca destinaţie finanțarea măsurilor 
de ajutor structural la nivel comunitar, în scopul promovării 
regiunilor cu întârzieri în dezvoltare, reconversia zonelor 
afectate de declin industrial, combaterea şomajului de lungă 
durată, inserția profesională a tinerilor sau promovarea 
dezvoltării rurale. Fondurile structurale sunt formate din: 
Fondul European de Orientare şi Garanţie Agricolă (FEOGA) 
- componenta « Orientare », Fondul European de Dezvoltare 
Regională (FEDER), Fondul Social European (FSE) şi 
Instrumentul Financiar de Orientare a Pescuitului (IFOP). La 
acestea se adaugă Fondul de Coeziune, creat în 1993. 
Fondurile structurale reprezintă, la nivelul anului 2000, 
37% din bugetul de aproape 90 miliarde Euro/an al Uniunii 
Europene, ceea ce face că, pentru perioada 2000-2006, să le 
fie alocată o sumă totală de 286 miliarde Euro. 


Fondul European de Dezvoltare Regională (FEDER) 

FEDER este destinat reducerii dezechilibrelor între 
diferitele regiuni ale UE şi a fost creat în 1975. Fiind cel mai 
important fond structural în termeni de resurse, FEDER 
acordă ajutoare financiare zonelor defavorizate, find astfel 
un important instrument de corecție a dezechilibrelor 
regionale. Principiile alocării acestui fond sunt: concentrarea 


pe obiective şi regiuni (pentru maximizarea efectelor), 
parteneriatul între Comisia Europeană, statele membre UE și 
autoritățile locale și regionale (pentru planificarea şi 
punerea în practică a intervenţiei structurale), programarea 
intervenţiei și adiţionalitatea contribuţiei comunitare (care 
nu trebuie să se substituie celei naţionale). 


Fondul European de Orientare şi Garanţie Agricolă 
(FEOGA) 

FEOGA este instrumentul de finanțare a Politicii 
agricole comune a UE (PAC). Misiunea să este aceea de a 
susține Piaţa produselor agricole şi de a promova 
restructurarea agriculturii comunitare. FEOGA are două 
secțiuni: secțiunea « Orientare » contribuie prin subvenții la 
raționalizarea, modernizarea şi ameliorarea structurilor diin 
sectorul agricol, fiind parte a fondurilor structurale, în timp 
ce secțiunea « Garanţie », care are și ponderea cea mai 
însemnată, finanţează măsuri de susținere a preţurilor și de 
restituţii la export ce garantează agricultorilor stabilitatea 
prețurilor, cu alte cuvinte subvenţionează agricultura 
comunitară. La nivelul anului 2000, suma totală alocată din 
bugetul comunitar sectorului agricol reprezintă 45%, ceea 
ce în termeni absoluţi înseamnă 40 miliarde Euro/an. 


Fondul European de Investiţii 

Creat în iunie 1994, în urma unei decizii a Consiliului 
European de la Edinburg, din decembrie 1992, acest fond 
este o inițiativă menită să reducă şomajul şi să relanseze 
creşterea economică în ţările UE. Este gestionat de către 
Comisia Europeană, dispune de un capital de două miliarde 
Euro şi acționează pentru încurajarea dezvoltării reţelelor 
transeuropene şi a întreprinderilor mici și mijlocii prin 


garantarea unor împrumuturi pe care acestea le 
contractează. 


ondul Social European (FSE) 

Creat în anul 1960, FSE este principalul instrument al 
politicii sociale a Uniunii Europene. Prin intermediul său se 
acordă susținere financiară acţiunilor de formare și 
reconversie profesională ca și celor vizând crearea de noi 
locuri de muncă. Aproape 75% din intervenţiile acestui fond 
se fac pentru reducerea şomajului în rândul tinerilor, 
accentul fiind pus astăzi pe ameliorarea funcționării pieţei 
forței de muncă, pe reinserția socială a şomerilor, 
promovarea egalității de şanse şi adaptarea muncitorilor la 
mutațiile industriale şi evoluţia sistemului de producţie. 


Fondul pentru Pescuit (Instrumentul Financiar de 
Orientare a Pescuitului-lIFOP) 

Creat în 1993 și devenit operațional în 1994, IFOP 
reuneşte toate instrumentele financiare acordate sectorului 
piscicol, pescuitul fiind o activitate importantă în multe din 
țările membre ale UE. IFOP intervine în toate regiunile de 
întreprinderilor piscicole și promovarea în echilibru durabil 
între resurse și capacitatea de exploatare a acestui sector al 
economiei comunitare. 


Fondul de coeziune 

Fondul de coeziune a fost creat în 1993 pentru 
finanțarea unor proiecte în domeniile protecției mediului şi 
dezvoltării reţelelor de transporturi într-un număr de patru 
țări comunitare considerate cele mai sărace din UE: Spania, 


Portugalia, Irlanda şi Grecia. Obiectivul său îl constituie 
reducerea disparităţilor între economiile statelor membre 
ale Uniunii, iar anvelopa financiară pentru perioada 1993- 
1999 s-a ridicat la 15,1 miliarde Euro, din care 2,6 miliarde 
Euro în 1999. 


Fonduri de pre-aderare (PHARE, ISPA, SAPARD) 

Sunt un ansamblu de resurse financiare alocate de 
Uniunea Europeană pentru sprijinirea ţărilor din Europa 
Centrală şi de Est candidate la aderarea la UE în eforturile 
lor de satisfacere a criteriilor de la Copenhaga și Madrid. 
Începând cu anul 2000, întreaga asistență comunitară 
nerambursabilă destinată pregătirii aderării acestor state 
este concentrată în trei mari fonduri: PHARE, ISPA şi 
SAPARD. PHARE (Pologne et Hongrie - Aide à la 
Restructuration Economique) este un program lansat de 
Comunitatea Europeană în 1990, având ca destinație cele 
două țări menționate. Ulterior el s-a extins și la celelalte 
state din Europa Centrală și de Est candidate la aderarea la 
UE, devenind principalul instrument de asistență financiară 
şi tehnică oferit de UE pentru restructurarea economiilor 
acestor țări şi crearea infrastructurii necesare aderării la 
Uniunea Europeană. România beneficiază de acest program 
din anul 1991, primind până în prezent 1,2 miliarde euro. În 
anul 2000 sunt prevăzute pentru România 242 milioane 
Euro. Totalul alocației PHARE pentru cele zece țări central şi 
est-europene în perioada 2000-2006 va fi de 1,5 miliarde 
Euro/în. ISPA (Instrument Structural de Pre-Aderare) este 
în program intrat în vigoare începând cu anul 2000. El se 
adresează celor 10 țări candidate din Europa Centrală şi de 
Est printre care şi România. Este echivalentul Fondului de 
coeziune ce acționează la nivelul a patru state din UE, iar 


obiectivul său îl constituie dezvoltarea infrastructurii de 
transporturi şi protecția mediului în ţările candidate la 
aderare. Începând cu anul 2000, timp de şapte ani, România 
va primi anual, în cadrul acestui program, fonduri 
nerambursabile de 200-260 milioane Euro (pentru 2000, 
suma alocată este de 250 milioane Euro). Alocaţia totală 
pentru cele zece țări beneficiare, în perioada de referinţă, va 
fi de un miliard Euro/an. SAPARDeste un program 
operaţional din anul 2000, fiind echivalentul FEOGA la 
nivelul țărilor UE. Are drept scop sprijinirea agriculturii și 
dezvoltarea rurală în țările candidate din Europa Centrală şi 
de Est. În perioada 2000-2006 România va primi anual 150 
milioane euro în cadrul acestui program (fonduri 
nerambursabile), alocația totală pentru cei zece beneficiari 
fiind de 500 milioane Euro/an. 


Foruri parlamentare europene 

Prin acest termen înţelegem o serie de instituţii 
parlamentare ce funcționează la nivel european pe lângă 
organizații cu caracter regional, rolul lor fiind acela de a 
contribui la consolidarea caracterului democratic al 
deciziilor luate de aceste instanţe, plecându-se de la premisa 
reală că, fiind aleşi în mod democratic în ţările lor, 
parlamentarii asigură reprezentativitatea popoarelor în 
structurile de decizie ale organizaţiilor internaţionale. Avem 
astfel: Parlamentul European (Instituţie a UE, cu membri 
aleşi în mod direct în țările membre ale Uniunii), Adunarea 
Parlamentară a Consiliului Europei, Adunarea Parlamentară 
a OSCE, Adunarea Parlamentară a Atlanticului de Nord 
(parlamentari din ţările membre NATO). Cu excepția 
Parlamentului European, ai cărui membri sunt aleşi 
începând din anul 1979 prin vot universal direct, membrii 


celorlalte foruri parlamentare europene sunt delegați de 
către parlamentele naţionale din care fac parte să le 
reprezinte în componența Parlamentară a organizaţiei 
internaționale respective. 


Funcţia publică comunitară 

Funcţia publică comunitară desemnează administraţia 
comunitară, funcționarea acesteia, funcționarii şi agenții 
care o compun. Ea este un sistem hibrid ce prezintă în 
același timp trăsături caracteristice proprii funcţionarilor 
internaționali (legătura contractuală cu organizaţia 
respectivă), cu cele tipice funcționarilor din administrațţiile 
naţionale (stătut, carieră). Noţiunea de «personal» în 
dreptul comunitar include două categorii: funcţionarii 
comunitari (marea majoritate a personalului comunitar) şi 
agenţii cu contract temporar (aceştia nu depășesc 1500- 
2000 de persoane). Funcţia publică comunitară este o 
entitate ce însumează aproape 25000 de funcţionari şi 
agenţi, cei mai mulți lucrând în cadrul Comisiei Europene 
(aprox. 18000), în timp ce Parlamentul European are 3600 
iar Consiliul UE dispune de 2200. Funcţionarii comunitari au 
activitatea reglementată de un statut ce prevede patru 
categorii: categoria A este formată din funcționari cu 
pregătire universitară ce ocupă funcţii de direcţie, concepţie 
și studiu, fiind împărţiţi în opt grade, de la A8 la A1, cu A1 
reprezentând nivelul de director general; categoria B 
corespunde funcţiilor care necesită cunoștințe de nivel de 
învățământ secundar și cuprinde funcţionari care primesc şi 
analizează informaţiile necesare elaborării politicilor UE și 
supravegherii respectării legislației comunitare; categoria C 
corespunde funcţiilor de execuţie la nivel de secretariat și 
arhivă, necesitând cunoștințe de nivel mediu; categoria D 


corespunde funcțiilor manuale sau de serviciu care necesită 
cunoştinte la nivelul învățământului primar. 


Fuziune 

Prin acest termen înţelegem procesul de unificare a 
instituţiilor celor trei Comunităţi Europene originare (CECO, 
CEE şi CEEA), realizat prin Tratatele de fuziune din 
8.04.1965. 

http://www.mie.ro/_documente/dictionar/Pagina_F.h 
tm 


G. 

GATT (OMC) 

GATT este prescurtarea de la « General Agreement on 
Tarrifs and Trade » (Acordul General pentru Tarife vamale și 
Comerț). El reprezintă un acord la care sunt parte în prezent 
123 state însumând peste 90% din comerțul mondial. 
Obiectivul său îl constituie eliminarea barierelor în calea 
schimburilor economice dintre țările membre. După şase 
cicluri de negocieri pe tema reducerii taxelor vamale, la 
mijlocul anilor '80 s-a căzut de acord şi asupra suprimării 
barierelor netarifare. În 1986, odată cu deschiderea Rundei 
Uruguguay, pe lângă negocierile vizând eliminarea 
barierelor şi a distorsiunilor comerciale au fost abordate și 
investițiile legate de comerț, comerţul cu servicii şi protecţia 
proprietăţii intelectuale. Ciclul Uruguay s-a încheiat abia la 
15.12.1993, iar pentru anul 2000 este prevăzută o nouă 
serie de negocieri intitulate « Runda Mileniului ». Din 1995, 
GATT a fost înlocuit cu Organizaţia Mondială a Comerțului 
(OMC) - însărcinată să trateze toate chestiunile comerciale, 
noua denumire a organizaţiei sugerând în mod evident 
permanentizarea dialogului pe această temă, justificată de 


globalizarea şi mondializarea economiei. 


rup european de interes economic (GEIE) 

Conceput ca instrument juridic de cooperare între 
întreprinderile din spaţiul UE, funcţionarea unui astfel de 
grup este reglementată de un Regulament al Consiliului 
adoptat în 1985. Condiţiile de fond pentru constituirea unui 
GEIE stabilesc că acesta « este dechis societăților de drept 
civil sau comercial şi tuturor entităților de drept public său 
privat, cu excepţia celor care nu au scop lucrativ ». Scopul 
său este acela de a dezvolta sau facilita activitatea 
economică a membrilor ce îl compun, astfel încât aceştia să- 
şi îmbunătăţească performanţele economice. GEIE nu își 
propune să realizeze beneficii pentru el însuși și nu se 
substituie activității membrilor săi. GEIE nu poate funcționa 
fără un contract, iar sediul său trebuie să fie situat în spaţiul 
comunitar. Resursele unui astfel de grup sunt determinate în 
mod liber de către participanţi și nu este obligatoriu să aibă 
un anumit capital pentru a putea funcționa în mod legal. 

I. 

IFOP 

IFOP este prescurtarea de la « Instrument Comunitar 
de Orientare a Pescuitului». A se vedea «Fonduri 
structurale ». 


IFOPInițiativa comunitară 

Inițiativele comunitare sunt programe de acțiune 
lansate și finanțate de Comisia Europeană în scopul 
completării intervențiilor făcute prin intermediul fondurilor 
structurale în anumite domenii. În perioada 1994 - 1999, 
Comisia a finanțat 15 astfel de inițiative comunitare cu un 


buget total în valoare de 13,5 miliarde Euro. Acestea au avut 
ca domenii de acțiune cooperarea  transfrontieră 
(programele INTERREG şi REGEN Îl), dezvoltarea rurală 
(LEADER ÎI), resursele umane (NOW, HORIZON), regiunile 
ultraperiferice (REGIS ÎI), mutaţiile industriale (RECHAR ÎI - 
pentru bazinele carbonifere, RESIDER Îl - pentru bazinele 
siderurgice, KONVER - pentru reconversia industriei de 
armament, RETEX - pentru regiunile dependente de 
industria textilă), promovarea întreprinderilor mici şi 
mijlocii (programul pentru ÎMM), zonele urbane în criză 
(URBAN) și pescuitul (PESCA). 


Instituţii comunitare 

Încă de la început, sarcina realizării scopurilor pentru 
care au fost create cele trei Comunități Europene (CECO, CEE 
şi CEEA) a fost încredințată unui număr de patru instituții: 
Comisia, Consiliul, Parlamentul European și Curtea de 
Justiție. La acestea s-a adăugat, în 1977, Curtea de Conturi. 
Tratatul de la Maastricht, intrat în vigoare la 1.11.1993, a 
creat o serie de alte noi instituții comunitare, de mai mică 
importanță decât cele patru originare dar necesare 
funcționării UE: Comitetul Economic și Social, Institutul 
Monetar European (transformat de la 1.01.1999 în Banca 
Centrală Europeană), Comitetul Regiunilor, Agenţia 
Europeană pentru Protecţia Mediului, Europol, Observatorul 
pentru Droguri, Oficiul pentru Medicamente, Fundaţia 
Educaţiei Permanente, Oficiul de Formare pentru Țările din 
Est, Oficiul pentru Sănătate și Protecţia Muncii și Oficiul de 
Inspecție Veterinară - fiecare având sediul în câte o ţară 
membră a UE (Comitetul Economic şi Social şi Comitetul 
Regiunilor se găsesc la Bruxelles). 


Institutul Monetar European 
A se vedea « Banca Centrală Europeană ». 


Integrare europeană 

Proces prin care țările membre ale Uniunii Europene 
înţeleg să-și transfere în mod progresiv, de la nivel naţional 
la nivel supranațional, o serie de competenţe ce ţin de 
resortul suveranităţii naționale, acceptând să le exercite în 
comun şi cooperând în domeniile respective de activitate în 
scopul atingerii unor obiective de natură politică, 
economică, socială şi culturală ce vizează progresul şi 
dezvoltarea acestor state. Este o concepţie nouă asupra 
suveranității şi care permite funcționarea perfectă a 
mecanismelor Uniunii Europene. UE este astăzi un ansamblu 
specific, fondat pe o repartiție de competenţe suverane între 
ea însăși şi statele sale membre, competențele comunitare 
fiind exercitate în comun. Acesta este sensul în care putem 
vorbi de integrare. 


Integrare diferențiată 

Integrarea diferențiată caracterizează un proces de 
unificare europeană cu mai multe viteze. Conceptul 
« Europei cu mai multe viteze » presupune că, într-o primă 
etapă, doar unele dintre statele membre ale UE, cele mai 
pregătite, se vor angaja pe calea unei integrări aprofundate 
(de exemplu, pentru introducerea monedei unice Euro, 
politica socială sau crearea unei politici de apărare comună), 
în timp ce celelalte țări membre continuă cooperarea în 
limitele de până atunci stabilite prin Tratat, până la 
momentul în care vor decide să se alăture şi ele « nucleului d 
ur ». Avantajul unei astfel de abordări este acela că ritmul 
unificării europene nu este dictat de statul cel mai lent sau 


lipsit de entuziasm în avansarea pe calea transferului de 
competenţe la nivel comunitar. Teoria « nucleului dur» 
prezintă însă şi riscul decuplării unor țări de la ritmul 
integrării, cu consecințe asupra coerenţei ansamblului, 
asupra funcționării optime a mecanismelor comunitare şi a 
procesului decizional. 


ISPA (Instrument Structural de Pre-Aderare) 

A se vedea « Fonduri de pre-aderare ». 

J. 

Organizația Tratatului Atlanticului de Nord 
(NATO)« Jeunesse pour l'Europe» (Tinerețe pentru 
Europa) 

Este un program de acțiune destinat să încurajeze 
schimburile de tineri între țările Uniunii Europene. Ce-a de-a 
treia fază a proiectului s-a desfăşurat în perioada 1995 - 
1999, având un buget de 126 milioane Euro. 


Jurnalul Oficial al Comunităților Europene (JOCE) 

JOCE constituie unica sursă completă de cunoaştere a 
actelor normative comunitare. Tratatele originare 
prevedeau un regim de publicitate articulat pe distincția 
între acte cu caracter general şi acte cu caracter individual. 
Primele trebuiau publicate în JOCE și intrau în vigoare la 
data prevăzută în ele sau, în lipsa acesteia, în a 20-a zi de la 
data publicării, în timp ce a doua categorie de acte erau 
notificate destinatarului și intrau în vigoare în funcție de 
această notificare. Tratatul de la Maastricht a dispus ca în 
JOCE să fie publicate regulamentele şi directivele adoptate 
de către Consiliul UE şi Comisia Europeană. JOCE este divizat 
în trei serii: seria L (legislaţie), seria C (comunicări și 


informaţii) şi seria S (suplimente) - ultima conținând avizele 
de adjudecare a licitaţiilor pentru realizarea unor lucrări din 
fondurile comunitare și avizele de adjudecare a Fondului 
European de Dezvoltare. La origine, JOCE era publicat în cele 
patru limbi oficiale ale țărilor fondatoare ale Comunităţii 
Europene: franceza, italiană, olandeza şi germana. Odată cu 
aderarea şi a altor state la CE, s-a admis publicarea unor 
serii speciale ale JOCE în limbile țărilor respective, cu aceeaşi 
valoare ca și seriile în cele patru limbi originare. 


Justiţie şi Afaceri Interne (JAI) 

Prin semnarea la Maastricht, la 7.02.1992, a Tratatului 
Uniunii Europene, în ansamblul construcţiei comunitare s- 
au produs schimbări esenţiale în raport cu modelul originar. 
Astfel, UE are la bază un ansamblu de trei «piloni»: 
Comunitatea Europeană, Politica Externă și de Securitate 
Comună (PESC) şi cooperarea în domeniile Justiţiei şi 
Afacerilor Interne (JAI), acesta fiind deci « pilonul 3 » al UE. 
PESC și JAI sunt elemente ale UE bazate pe competenţe 
mixte  (interguvernamental - integrat), în timp ce 
Comunitatea Europeană este un domeniu total integrat. 
Cooperarea în materie de JAI a fost aprofundată prin 
Tratatul de la Amsterdam, care integrează în acquis-ul 
comunitar şi Acordul Schengen. 

K. 

Kaliiidoscope 

Program creat în 1990 pentru ameliorarea cunoașterii 
şi răspândirii culturii europene și promovarea cooperării 
între artiștii profesioniști. Este structurat pe trei categorii de 
proiecte ce beneficiază de sprijin comunitar: manifestări 
artistice şi culturale de dimensiune Europeană, creații 
artistice şi culturale și cooperare culturală prin intermediul 


rețelelor (schimb de informații între instituţiile culturale din 
Europa). 

L. 

Lărgirea Uniunii Europene 

Prin această formulă înțelegem procesul prin care 
Uniunea Europeană își extinde frontierele prin admiterea de 
noi membri. Până în prezent au avut loc patru astfel de 
lărgiri ale spațiului comunitar: prima în 1973 - prin 
admiterea Marii Britanii, Irlandei şi Danemarcei, a două în 
1981 - odată cu primirea Greciei, a treia în 1986 - aderarea 
Spaniei şi Portugaliei, şi a patra în 1995 - când au intrat în 
UE Austria, Finlanda şi Suedia. O a cincea extindere a UE este 
în curs, odată cu începerea negocierilor de aderare cu cele 
zece tari din Europa Centrală și de Est (printre care și 
România), Cipru şi Malta. Este însă de presupus că, la rândul 
său, aceasta se va desfășura în mai multe etape deoarece nu 
toate țările candidate au același nivel de dezvoltare și ritm 
de creştere economică, ceea ce face ca și satisfacerea 
criteriilor de aderare să aibă loc la momente diferite. 


Legalitatea comunitară 

Prin legalitate comunitară înțelegem ordinea juridică 
comunitară, consecință a faptului că Uniunea Europeană 
este creată prin lege, este izvor de lege şi reprezintă o ordine 
de drept. Altfel spus, legalitatea comunitară semnifică astăzi 
subordonarea întregii activități desfăşurata pe teritoriul 
statelor membre ale UE, în domeniile ce țin de competenta 
comunitară stabilită prin Tratatul de la Amsterdam, 
normelor dreptului comunitar. 


Libera circulaţie a bunurilor 


Principalul obiectiv al Tratutului CEE era acela de a 
elimina barierele economice între statele membre, scop în 
care Tratatul prevedea stabilirea unei Piețe Comune bazate 
pe cele patru libertăți: libera circulaţie a bunurilor, 
persoanelor, serviciilor și capitalurilor. Libera circulaţie a 
bunurilor (mărfurilor) dintr-un stat membru în alt stat 
membru al UE presupune armonizarea sistemelor de taxe 
vamale și reglementări comune în domeniile sănătăţii, 
protecției consumatorilor şi protecţiei mediului, la care se 
adaugă eliminarea tuturor obstacolelor în calea 
schimburilor comerciale. Odată cu încheierea, la 1.01.1993, a 
procesului de realizare a Pieței Interne, obiectivul liberei 
circulații a mărfurilor a fost în mare parte atins, persistând 
totuşi unele reglementări derogatorii sau cu caracter 
tranzitoriu. 


Libera circulație a persoanelor 

Lucrătorii salariați precum şi cei independenți din 
statele membre ale UE au dreptul de a se stabili și lucra în 
oricare alt stat membru decât cel ai cărui cetățeni sunt, 
beneficiind de avantajele sociale ale tării de reşedinţa în 
aceleași condiții ca și resortisanții acelei tari, fără nici o 
discriminare bazată pe naţionalitate. Principiul 
nediscriminării implică dreptul oricărui cetățean al Uniunii 
Europene de a pătrunde pe teritoriul altui stat membru fără 
a fi controlat. 


Libera circulaţie a serviciilor 

Dreptul de a presta liber servicii oriunde în spaţiul 
comunitar este o consecință a realizării Pieței Interne. El 
permite cetăţenilor Uniunii Europene să efectueze prestații 
dincolo de frontierele propiei lor tari, fără nici o restricție 


fondată pe naționalitate, prin prestări de servicii înțelegând 
orice prestație de acest gen furnizată în cadrul unei activități 
profesionale independente. 


Libera circulaţie a capitalurilor 

Prin aceasta se înțelege mișcarea capitalurilor între 
țări ale căror monede naţionale sunt diferite. Ținând cont de 
consecințele pe care un astfel de fenomen le poate avea 
asupra balanței de plăti şi a stabilităţii monetare a unei ţări, 
circulația capitalurilor între state este, de obicei, supusă 
unor restricţii. În 1988, Consiliul de Miniştri (actualul 
Consiliu UE) a decis ca circulația capitalurilor între statele 
membre ale Comunităţii Europene trebuie să fie total 
liberalizată până la 1.07.1990. 


Limbi oficiale ale Uniunii Europene 

Au acest statut limbile tuturor țărilor membre ale UE, 
ceea ce face că în prezent să existe 11 limbi oficiale, 
corespunzătoare celor 15 state comunitare: franceza, 
engleza, germana, italiană, spaniolă, portugheză, olandeză, 
greacă, suedeză, daneză și finlandeză. Toate documentele 
oficiale ale UE se traduc în cele 11 limbi menţionate. Cu toate 
acestea, în cadrul reuniunilor uzuale, limbile de lucru sunt 
engleza şi franceză. 


Leonardo da Vinci 

Începând cu anul 1995, toate programele comunitare 
în domeniul formării profesionale au fost grupate sub 
numele de « Leonardo da Vinci » (uzual, « Leonardo »). Acest 
program unic, dotat în perioada 1995 - 1999 cu un buget de 
620 milioane Euro, a înlocuit programele «Comett» 


(cooperare între universităţi și sectorul industrial pentru 
educație şi formare continuă), «PETRA» (formare 
profesională inițială), «FORCE» (formare profesională 
continuă) și « Eurotecnet» (inovare în metodele de 
instruire). 


LIFE 

LIFE este un instrument financiar comunitar unic 
destinat protecției mediului, lansat printr-un regulament 
adoptat de către Consiliului UE, la 18.05.1992. EI a integrat 
astfel toate instrumentele financiare care existau până 
atunci în materie de protecție a mediului într-un singur 
program. LIFE finanţează măsuri prioritare în favoarea 
ocrotirii mediului înconjurător atât în spaţiul comunitar cât 
și în cadrul cooperării internaționale. 


Lingua 

Program al Uniunii Europene de promovare a 
cunoașterii limbilor străine. Scopul său îl constituie 
îmbunatățirea comunicării în interiorul UE şi priveşte 
exclusiv limbile statelor membre, cu precădere cele mai 
puţin predate în sistemele de învățământ ale acestora. 

M. 

Majoritate calificată 

A se vedea « Consiliul Uniunii Europene » 


Măsuri de efect echivalent 

Expresia se foloseşte întotdeauna alături de alte două 
formulări - « restricții cantitative », sau « contingente » - și 
desemnează o extensie a acestora. În baza obiectivului 
stabilit prin Tratatele originare de realizare a unei Piețe 


Comune, statele membre ale UE s-au angajat ca, odată 
eliminate restricţiile cantitative în comerţul intracomunitar, 
să nu creeze noi măsuri cu efect echivalent. Articolul 30 TCE 
(versiunea consolidată) permite însă legitimarea unor astfel 
de măsuri (interzicerea sau restricționarea importurilor, a 
exporturilor sau a bunurilor aflate în tranzit) dacă ele sunt 
justificate prin rațiuni de moralitate publică, ordine publică, 
securitate publică, sănătate publică, protecția patrimoniului 
național, a proprietăţii industriale şi comerciale, cu condiția 
ca aceste măsuri să nu constituie discriminări arbitrare sau 
restricții deghizate în comerţul dintre statele membre ale 
UE. 


Măsuri de salvare (salvgardare) 
A se vedea « Clauză de apărare (salvgardare) » 


MEDIA 

MEDIA este acronimul de la «Mesures 
d'encouragement du  dăveloppement de  Lindustrie 
audiovisuelle » şi constituie un program destinat promovării 
industriei europene din sectorul audiovizual, pentru a o face 
competitivă pe plan mondial, în primul rând în competiţia cu 
produsele similare americane. Programul MEDIA oferă 
sprijin pentru formarea și reciclarea profesională a 
industriei cinematografice, dezvoltăriii unor proiecte de 
filme și distribuţiei programelor pe piața Europeană. 


Mediator 

În virtutea articolului 195 TCE (versiunea consolidată), 
Parlamentul European numeşte, pe durata legislaturii sale, 
un Mediator (Ombudsman - echivalent cu Avocatul 


Poporului în România) însărcinat să primească plângerile 
cetățenilor UE în cazurile de proastă administrare din partea 
instituțiilor comunitare. Mediatorul poate face anchete și 
transmite rapoarte privind rezultatele acestora 
Parlamentului European și instituției comunitare în cauză. 


Moneda unică 
A se vedea « ECU » şi « Euro ». 


Monopol 

Monopolul poate fi definit ca fiind un privilegiu 
exclusiv de care dispune o persoană fizică sau juridică de a 
produce, vinde, exploata sau furniza anumite produse sau 
servicii. El constituie una dintre cele mai grave atingeri la 
libertatea comerțului şi a industriei, fiind opusă 
liberalismului economic şi conceptului de Piață Comună 
stipulat în Tratatele originare ale Comunităților Europene. 
Tratatul CEE nu impunea abrogarea imediată a 
monopolurilor comerciale dar prevedea obligația statelor 
membre de a elimina, la sfârșitul unei perioade tranzitorii, 
orice discriminare în materie de condiții de aprovizionare şi 
de desfacere pe piaţă între resortisanţii statelor membre. În 
plus, statele comunitare trebuiau să se abţină să creeze în 
această perioadă tranzitorie şi după încheierea ei noi măsuri 
discriminatorii între cetăţenii lor. Cu titlu de exemplu, 
existau monopoluri ale statului în domenii ca: producţia de 
tutun şi chibrituri, alcool, electricitate, gaz, hârtie de ziar, 
importul de produse petroliere. Se constată că sfera 
imunităţii juridice comunitare pentru monopoluri s-a redus 
substanţial în ultimii ani, CJCE arătând clar că monopolurile 
trebuie să respecte, fără excepţie, regulile concurenţei și ale 
liberei circulații a mărfurilor şi serviciilor, Comisia 


Europeană fiind abilitată să ia măsurile juridice necesare 
promovării libertăţii economice în spațiul comunitar. 


Motivarea actelor comunitare 

Motivarea actelor comunitare este impusă prin 
Tratatele originare şi menţinută de către Tratatul de la 
Amsterdam (articolul 253 TCE - versiunea consolidată) care 
stipulează că regulamentele, directivele şi deciziile adoptate 
în comun de către Parlamentul European și Consiliu, ca și 
actele adoptate de Comisie și Consiliu vor conţine expunerea 
motivelor ce au stat la baza adoptării lor. Conform 
jurisprudenţei CJCE, motivarea îndeplineşte două funcţii: 
este vorba pe de o parte de o funcţie de informare a celor 
interesați, pentru a permite părților de a-și exersa dreptul 
de recurs în deplină cunoştinţă de cauză, iar pe de altă parte 
motivarea are rolul de a permite Curţii de Justiţie să-și 
exercite competenţa sa privind controlul de legalitate. 


Motive de recurs 

Motivele de recurs sunt vicii care pot afecta legalitatea 
unui act comunitar şi antrenează anularea acestuia. 
Tratatele originare (CECO, CEE și CEEA) identifică patru 
astfel de vicii: incompetenţa, violarea formelor substanţiale, 
violarea Tratatului sau a oricărei reguli de drept relativă la 
aplicarea acestuia și deturnarea de putere. Incompetenţa 
apare atunci când o instituție comunitară adoptă o măsură 
ce ține de competența unei alte instituții comunitare 
(incompetenţa internă) - consecinţa fiind anularea actului în 
cauză, sau când organele comunitare intervin în domenii 
rezervate exclusiv competenţei statelor membre 
(incompetenţa externă) - care antrenează inexistența 
actului indiferent de termenul scurs de la producere până la 


constatare. Violarea formelor substanţiale constituie un 
motiv de recurs frecvent întâlnit, al cărui conținut a fost 
stabilit prin jurisprudenţa  CJCE, deoarece Tratatele 
originare nu precizau formele a căror încălcare atrage 
nulitatea actului comunitar. Pe lângă principiile generale de 
drept a căror nerespectare se consideră o violare a formelor 
substanţiale, regulile de procedură sau de formă a căror 
încălcare poate fi invocată ca violare a formelor substanţiale 
sunt de trei tipuri: obligaţia legală de consultare (atunci 
când Tratatul prevede, pentru adoptarea unui act comunitar, 
obținerea unor avize din partea altor instituţii ; respectarea 
obligaţiei de consultare presupune nu doar solicitarea 
avizului, dar şi luarea deciziei abia după ce avizul în cauză a 
fost dat, indiferent dacă el este conform sau consultativ), 
respectarea dreptului la apărare (considerat de către CJCE 
un principiu fundamental al dreptului comunitar, el s-a 
impus de la domeniul regulilor de concurenţă aplicabile 
întreprinderilor, până la funcția publică comunitară atunci 
când o decizie afectează situația administrativă sau cariera 
funcționarilor) şi motivarea actelor comunitare (a se vedea 
« Motivarea actelor comunitare »). Violarea Tratatului sau 
a oricărei reguli de drept relativă la aplicarea acestuia 
constituie motivul de anulare cel mai important şi cel mai 
des întâlnit în practică. El sancţionează nerespectarea 
regulilor stabilite prin Tratate privind conţinutul actului și a 
motivelor ce au determinat adoptarea acestuia. În fine, 
deturnarea de putere a fost definită de către CJCE drept 
folosirea de către autoritatea comunitară a puterii 
(competenţei) cu care a fost investită în alt scop decât cel 
pentru care i-a fost conferită acea competenţă. Pentru ca 
deturnarea de putere să fie sancționabilă trebuie ca această 
nerespectare a scopului legal să fie deliberată sau, dacă este 


involuntară, să fie rezultatul unei lipse grave de prevedere. 
Se consideră deturnare de putere și deturnarea de 
procedură - când o instituție comunitară uzează de 
prerogativele sale pentru a ocoili aplicarea unei proceduri 
special prevăzută în Tratat. 

N. 

Nediscriminare (principiu) 

Egalitatea de tratament între resortisanții comunitari 
este un principiu de drept comunitar care interzice orice 
formă de discriminare pe motiv de naţionalitate. Principiul 
nediscriminării pe motiv de naţionalitate constituie 
fundamentul principal al ordinii juridice comunitare, fiind o 
condiție de bază pentru funcţionarea Pieței Interne, adică a 
liberei circulații a bunurilor, persoanelor, serviciilor și 
capitalurilor. Jurisprudența CJCE a stabilit că există 
discriminare ori de câte ori situaţii similare sunt tratate de 
manieră diferită, sau când situaţii diferite sunt tratate 
identic. Tratatul de la Amsterdam interzice atât măsurile de 
discriminare directă pe motiv de națţiolitate, cât și pe cele 
indirect discriminatorii, adică cele care prin aplicarea altor 
criterii de distincție neinterzise produc efecte similare 
măsurilor discriminatorii directe. Interdicția de discriminare 
pe motiv de naţionalitate se adresează în primul rând 
statelor membre ale UE, dar și instituţiilor comunitare 
precum și tuturor reglementarilor colective din domeniile 
muncii salariate și prestaţiilor de servicii. 


egocieri de aderare 

Admiterea de noi ţări membre în Uniunea Europeană 
se face în urma unor negocieri bilaterale de aderare ce 
implică statele membre ale UE, Comisia Europeană și statul 
candidat. Tratatul de la Amsterdam, intrat în vigoare la 1 


mai 1999, stabileşte procedura de urmat în cazul admiterii 
unui nou membru în Uniunea Europeană: după primirea 
cererii oficiale prin care un stat solicită aderarea la Uniune, 
Consiliul UE cere Comisiei Europene să elaboreze un aviz 
privind gradul de îndeplinire de către statul candidat a unor 
criterii de natură politică şi economică (criteriile de la 
Copenhaga și Madrid), aviz încheiat cu propunerea de a 
începe sau nu negocieri de aderare. Cererea de admitere în 
UE împreună cu avizul Comisiei Europene fac obiectul 
analizei Consiliului European compus din șefii de stat sau de 
guverne din statele membre ale Uniunii care, după 
consultarea Parlamentului European (avizul acestuia din 
urmă este doar consultativ în etapa de începere a 
negocierilor), decide cu privire la oportunitatea deschiderii 
negocierilor de aderare cu statul candidat respectiv. 
Negocierile durează, de regulă, câțiva ani şi se finalizează cu 
un tratat de aderare ce va fi supus ratificării în parlamentele 
statelor membre, parlamentul țării candidate și Parlamentul 
European (în această fază avizul PE este conform, ceea ce 
înseamnă că un eventual refuz blochează aderarea). 
Procedurile de ratificare durează şi ele 1,5 - 2 ani. Abia în 
acest moment apartenenţa la Uniunea Europeană devine 
efectivă. 


Normalizare 

Finalizarea Pieței Interne presupune şi introducerea 
unor norme europene care să înlocuiască normele naționale 
în vigoare încă într-o serie de domenii. În conformitate cu 
directivele de armonizare, CEN şi CENELEC - cele două 
organisme europene de armonizare - stabilesc normele 
europene comune care permit eliminarea unui număr 
important de bariere în calea schimburilor economice. Peste 


80% din aceste obstacole sunt de natură tehnică, în principal 
norme. Definiția cea mai utilizată pentru « normă » este cea 
a Organizaţiei Internaţionale de Normalizare (ISO), conform 
căreia «norma este o specificaţie tehnică sau orice alt 
document accesibil publicului, stabilit cu cooperarea şi 
consensul său aprobarea generală a tuturor părților 
interesate, fondată pe rezultatele conjugate ale științei, 
tehnologiei şi experienței, având drept scop avantajul 
comunității în ansamblul său și aprobată de către un 
organism calificat pe plan naţional, regional sau 
internațional ». 

O. 

Oficiul pentru Publicații Oficiale ale Comunităților 
Europene (OPOCE) 

OPOCE a fost înființat în 1967, printr-o decizie Comună 
a Parlamentului European, a Consiliului, Comisiei, Curții de 
Justiție şi Comitetului Economic și Social. Sediul său este la 
Luxemburg şi este condus de un Comitet de Direcție format 
din reprezentanţi ai principalelor instituții comunitare. 
Misiunea  OPOCE este aceea de a asigura, sub 
responsabilitatea instituţiilor UE și în cele mai bune condiţii 
tehnice şi financiare, editarea, tipărirea, difuzarea şi 
vânzarea publicaţiilor comunitare, printre care Jurnalul 
Oficial al Comunităţilor Europene. 


OMC (GATT) 

OMC este acronimul pentru « Organizația Mondială a 
Comerţului », structura ce a înlocuit «Acordul General 
pentru Tarife şi Comerţ ». A se vedea în acest sens « GATT ». 


Ordonanţă 


âÎn cadrul competenţelor sale jurisdicționale, Curtea 
de Justiție a CE nu adoptă doar hotărâri, ci și ordonanţe. 
Ordonanţa CJCE constituie o formă simplificată a deciziei 
judiciare care, spre deosebire de hotărâre, nu este citită în 
şedinţa publică şi, ca regulă generală, nu este precedată de 
pledoarii ale părţilor sau de concluzii ale avocatului general. 
Ordonanţa serveşte pentru a regla probleme de procedură 
ce apar în fața instanţei înainte de adoptarea unei hotărâri 
(de exemplu, măsuri de instrucție sau de corelare a mai 
multor dosare). 


rdine publică (excepţie) 

Excepţia de ordine publică permite, în anumite 
circumstanțe, derogarea de la dispoziţiile Tratatului. Sunt 
situații în care realizarea obiectivelor fundamentale ale 
Tratatelor originare, în particular cele patru libertăţi (libera 
circulație a bunurilor, persoanelor, seviciilor şi capitalurilor) 
se lovesc de considerații de ordine publică ce justifică 
adoptarea de măsuri restrictive de către statele membre. 
Menţionam în acest sens articolul 30TCE (vesiunea 
consolidată) care stipulează că « Dispoziţiile art. 28 şi 29 
TCE nu împiedică interdicțiile sau restricţiile la importul, 
exportul şi tranzitul mărfurilor, justificate prin raţiuni de 
moralitate publică, ordine publică, securitate publică ». CJCE 
a refuzat în mod constant să dea o definiție abstractă 
noțiunii de « ordine publică », astfel încât aceasta poate avea 
semnificații diferite în materie de liberă circulație a 
mărfurilor, libera circulaţie a lucrătorilor, liberatea de a 
presta servicii sau libertarea de stabilire. Cu titlu de 
exemplu, existența unei condamnări penale poate fi 
considerată un motiv de a interzice accesul unui cetățean al 
unui stat membru pe teritoriul altei țări comunitare dacă 


circumstanţele în care a fost condamnat conduc la concluzia 
că există riscul unui comportament personal ce constituie o 
amenințare pentru ordinea publică din țara respectivă. Un 
alt exemplu îl constituie o speţă din 1978 în care CJCE a 
considerat că interdicția de export pentru monede din argint 
care nu mai sunt în circulație dar sunt protejate împotriva 
distrugerii, pentru a împiedica topirea acestora într-un alt 
stat membru al UE, ține de protecţia unor interese esenţiale 
ale țării respective și este, deci, justificată de considerente 
de ordine publică. 


Opinie 
A se vedea « Acte ale instituţiilor comunitare ». 


OSCE 

OSCE este acronimul pentru « Organizaţia pentru 
Cooperare şi Securitate în Europa » care a înlocuit, de la 
1.01.1995, Conferinţa pentru Cooperare şi Securitate în 
Europa CSCE). CSCE are la origine convocarea la Helsinki, la 
22.11.1972, a unei Conferințe general-europene menită să 
conducă la normalizarea relaţiilor între ţările celor două 
blocuri militare de pe continent (NATO și Pactul de la 
Varşovia), cu participarea statelor europene, a SUA și 
Canadei. Prevăzute inițial să dureze câteva zile, consultările 
multilaterale au durat până la 8.06.1973, când s-au adoptat 
« Recomandările finale de la Helsinki ». La 1.08.1975 ţările 
participante (mai puţin Albania) au semnat « Actul Final de 
la Helsinki », document ce constituie o adevărată cartă a 
relațiilor inter-europene. Concepută ca o « Conferinţă », 
CSCE a devenit un «proces» în care principiile şi 
recomandările « Actului Final de la Helsinki » erau precizate 
și completate. Carta de la Paris, din 1990, i-a conferit 


responsabilități operaţionale, iar reuniunea la nivel înalt de 
la Budapesta, din 5-6.12.1994, a decis transformarea CSCE 
în OSCE, aceasta devenind un forum general-european de 
dezbatere şi parteneriat în chestiuni de securitate, 
cooperare economică, precum și în domeniile dimensiunii 
umane, prevenirii conflictelor şi gestionării crizelor. OSCE 
numără în prezent 57 țări membre. 


CDE 

OCDE este prescurtarea pentru «Organizația de 
Cooperare şi Dezvoltare Economică », fondată în 1961 și al 
cărei obiectiv îl constituie cooperarea internațională între 
țările industrializate cu economie de piață. Ea vizează în 
principal coordonarea politicilor economice, comerciale și 
de dezvoltare ale statelor membre, oferind totodată ajutor 
pentru dezvoltare ţărilor lumii a treia. OCDE are 24 membri: 
cele 15 ţări ale UE, SUA, Canada, Japonia, Turcia, Australia, 
Elveţia, Norvegia, Islanda şi Noua Zeelandă. 


Organizaţii de integrare regională 

La nivel european, astfel de organizaţii s-au dezvoltat 
cu precădere După 1990, obiectivul lor constituindu-l 
crearea şi consolidarea unui cadru de cooperare politică şi 
economică vizând unificarea continentului și dezvoltarea 
durabilă a statelor europene. Cu excepţia Uniunii Europene 
(cea mai importantă organizaţie de acest tip), organizaţiile 
europene de integrare regională din care face parte şi 
România sunt: ICE (Iniţiativa Central Europeană), CEFTA 
(Central-European Free Trade Agreement - Acordul Central- 
European de Comerţ Liber), OCEMN (Organizaţia de 
Cooperare Economică a Mării Negre) şi SEECP (South-East 
Europe Cooperation Process - Procesul de Cooperare în 


Europa de Sud-Est). 


Organizaţia Tratatului Atlanticului de Nord 
(NATO) 

NATO este acronimul pentru « North Atlantic Treaty 
Organization », alianța militară creată în 1949 între 
principalele țări necomuniste din Europa, plus Statele Unite 
ale Americii şi Canada. În prezent NATO numără 19 
membri : Belgia, Canada, Franța, Germania, Grecia, Irlanda, 
Islanda, Italia, Luxemburg, Marea Britanie, Norvegia, Olanda, 
Portugalia, Polonia, Republica Ceha, Spania, SUA, Turcia şi 
Ungaria. După dispariția Pactului de la Varşovia, NATO a 
rămas singura organizație militară cu capacități 
operaționale pe continent, fiind astăzi un garant al 
securității şi stabilității în Europa. 

P. 

Pachetul Delors I 

Nume dat unui pachet de propuneri de reformă 
avansate de către Comisia Europeană în 1987, prezidată în 
acea perioadă de către Jaqcues Delors, privind finanțarea 
Comunității Europene, limitarea cheltuielilor agricole, 
creşterea fondurilor structurale și introducerea unor noi 
reguli de gestiune financiară. Aceste propuneri au stat la 
baza unui set de măsuri adoptate de Consiliul European de 
la Bruxelles, din februarie 1988, care au constituit - alături 
de Actul Unic European - un element esenţial al programului 
de realizare a Pieței Interne comunitare. 


Pachetul Delors ÎI 
În februarie 1992, după semnarea Tratatului Uniunii 
Europene (Tratatul de la Maastricht), Comisia Europeană a 


prezentat « Pachetul Delors ÎI » conținând un ansamblu de 
propuneri privind asigurarea finanţării UE pe termen mediu. 
Acestea aveau în vedere mărirea resurselor bugetului 
comunitar pentru a permite punerea în practică a deciziilor 
adoptate la Maastricht, cu accent pe creşterea 
membre UE și rolul Uniunii pe scena internațională. Pachetul 
Delors ÎI a fost aprobat de către Consiliul European de la 
Edinburg, din decembrie 1992, elementele sale esenţiale 
fiind creşterea progresivă, până în 1999, a resurselor proprii 
ale UE (bugetul comunitar) de la 1,2% din PNB la 1,27% din 
PNB, o nouă mărire a fondurilor structurale și crearea 
Fondului de coeziune. 


Parlamentul European (PE) 

Parlamentul European este una din principalele 
instituții comunitare, fiind înființată odată cu CECO sub 
forma unei «Adunări Parlamentare compusă din 
reprezentanți ai popoarelor statelor reunite în Comunitate » 
(art. 20 din Tratatul CECO). În 1958, odată cu apariția CEE și 
CEEA, instituția parlamentară a decis să-și schimbe numele 
în « Adunare Parlamentară Europeană », pentru ca în 1962 
să ia denumirea de « Parlament European ». Istoria PE este 
marcată de o permanentă luptă pentru a-şi spori 
competențele proprii. Plecând de la atribuțiile limitate ce-i 
erau conferite prin Tratatele originare, puterea 
Parlamentului European a fost precizată pe calea 
acordurilor inter-instituționale şi s-a extins prin revizuirile 
succesive ale Tratatelor. Tratatul de la Maastricht a 
consacrat o nouă creştere a competenţelor PE atât în plan 
legislativ (prin introducerea procedurii de codecizie), cât și 
în cel al controlului exercitat asupra Comisiei Europene, iar 


Tratatul de la Amsterdam, prin modificările aduse 
procedurii de codecizie şi prin extinderea câmpului său de 
aplicare, a dat PE o putere reală de decizie pe care o împarte 
însă cu Consiliul UE. În momentul de față Parlamentul 
European numără 626 membri, locurile fiind repartizate pe 
țări în funcţie de populaţia fiecărui stat membru, cele mai 
multe revenind Germaniei - 99, în timp ce Franţa, Italia şi 
Marea Britanie au câte 87, Spania - 64, Olanda - 31, Belgia, 
Grecia, Portugalia - câte 25, Suedia - 22, Austria - 21, 
Danemarca și Finlanda - câte 16, Irlanda - 15 iar 
Luxemburgul 6 locuri de deputat în Parlamentul European. 
În perspectiva lărgirii UE prin admiterea ţărilor central şi 
est-europene, un protocol anexat Tratatului de la 
Amsterdam limitează numărul parlamentarilor europeni la 
700, indiferent câte țări membre va avea Uniunea 
Europeană. 


Parteneriat pentru aderare 

În documentul intitulat « Agenda 2000 » (a se vedea 
« Agenda 2000 »), Comisia Europeană propunea - iar 
Consiliul European de la Luxemburg, din decembrie 1997, 
şi-a însuşit această propunere - ca diferitele forme de 
asistenţă pe care UE o furniza fiecăreia din ţările candidate 
la aderare din Europa Centrală şi de Est să fie reunite sub o 
« umbrelă » unică numită « Parteneriat pentru aderare », 
astfel încât acţiunea lor să fie corelată și complementară, să 
se evite suprapunerile și să se obțină efecte maxime. Acest 
nou instrument intrat în vigoare în 1998 reprezintă 
elementul-cheie al stratergiei consolidate de pre-aderare. 
Obiectivul Parteneriatului pentru aderare îl constituie 
pregătirea statelor candidate pentru îndeplinirea criteriilor 
de aderare stabilite la Copenhaga şi Madrid (a se vedea 


« Criterii de aderare »). Fiecare astfel de Parteneriat (sunt 10 
în total) conţine prioritățile şi obiectivele intermediare 
pentru statul candidat căruia i se adresează, cu două 
orizonturi de timp - termen scurt şi mediu. Pentru 
transpunerea în practică a priorităților din Parteneriatul 
pentru aderare ţările central și est-europene au elaborat 
câte un «Program național de preluare a acquis-ului 
comunitar » (în cazul României, acesta este parte 
componentă a PNAR - Planul Naţional de Aderare a 
României (la UE). Parteneriatele pentru aderare au fost 
actualizate de către Comisia Europeană la 13.10.1999, 
plecându-se de la gradul de îndeplinire a obiectivelor pe 
termen scurt (un an - 1998) şi ținând cont de evoluțiile din 
fiecare stat candidat. 


Perioada de tranziţie 

Stabilirea Pieței Comune în cadrul căreia bunurile, 
persoanele, serviciile şi capitalurile circulă liber, precum și 
apariția unui număr mare de politici comune nu s-au putut 
realiza decât progresiv. Dacă, dat fiind caracterul absolut 
nou al industriei nucleare, Tratatul CEEA viza eliminarea 
imediată a obstacolelor în calea schimburilor și nu prevedea 
decât o perioadă inițială pentru intrarea în funcțiune a 
instituțiilor, Tratatele CEE şi CECO comportau o serie de 
perioade de tranziție datorită disparităților economice între 
statele membre. Cu alte cuvinte, Piața Comună nu urma să 
intre în vigoare la 1.01.1958, odată cu Tratatul CEE, ci la 
capătul unei perioade de tranziție, deoarece legislaţiile 
naţionale ce reglementau concurenţa erau diferite, salariile 
şi impozitele erau inegale, la fel şi competitivitatea 
industriei, iar toate acestea făceau iluzorie realizarea 
imediată a uniunii vamale și uniunii economice prevăzute în 


Tratat. Aceasta este perioada de tranziție originară, 
deoarece lărgirile succesive ale Comunităţii Europene 
(astăzi UE) au impus deseori derogări temporare de la 
aplicarea de către noii veniţi a integralităţii normelor 
comunitare. Acestea sunt însă mai degrabă simple măsuri 
tranzitorii, căci potrivit unui principiu esenţial al admiterii 
de noi membri în Uniune, negocierile de aderare nu pot fi 
deschise decât dacă statele candidate acceptă acquis-ul 
comunitar în totalitatea sa. 


Permis de conducere european 

Permisul de conducere auto european, valabil în toate 
țările Uniunii Europene, există de la 1.07.1996, categoriile 
menţionate de acesta fiind : A - motociclete, B - autoturisme, 
C - camioane, D - autobuze, E - remorci de peste 750 kg. 
Conducătorii auto posesori ai permisului de conducere 
european trebuie să facă un control medical o dată la zece 
ani. 


PHARE 
A se vedea « Fonduri de pre-aderare ». 


Piaţa Comună / Piaţa Internă / Piaţa Unică 

Conceptul de « Piaţă Internă » desemnează un spațiu 
fără frontiere interne în care libera circulaţie a bunurilor, 
persoanelor, seviciilor şi capitalurilor este asigurată în 
conformitate cu prevederile Tratatului. Măsurile destinate 
realizării Pieței Interne au fost prezentate în 1985 de către 
Comisia Europeană, într-un document intitulat « Cartea albă 
privind Piața Internă», care stipula atingerea acestui 
obiectiv până la 31.12.1992. Noţiunea de « Piaţă Internă » 


este relativ nouă, termenul folosit până în 1985 fiind acela 
de « Piaţă Comună », pe care CJCE o definea astfel în 1982 : 
« Piaţa Comună urmăreşte eliminarea tuturor barierelor în 
calea schimburilor comunitare, în vederea fuzionării 
pieţelor naționale într-o piaţă unică ale cărei condiţii să se 
apropie de cele ale unei Piețe interne ». În plan concret, 
termenii « Piața Internă» şi «Piaţa Unică» sunt folosiţi 
pentru a desemna același lucru - o piață de dimensiunea 
Uniunii Europene, guvernată de reguli unice stabilite la nivel 
comunitar şi caracterizată de existența celor «patru 
libertăţi »: libera circulaţie a bunurilor, persoanelor, 
serviciilor şi capitalurilor - în timp ce «Piața Comună» 
reprezintă o fază premergătoare Pieței Interne, în care 
regulile ce o guvernau nu erau încă suficient armonizate, de 
aceea acolo unde nu existau norme comune se aplică 
principiul recunoașterii reciproce a prevederilor naţionale. 


Planul Fouchet 

\La 10.02.1961, şefii de stat sau de guvern din ţările 
membre ale Comunităţilor Europene au căzut de acord 
privind crearea unui cadru de cooperare politică la nivel 
comunitar. Pentru conturarea acestui proiect ambițios este 
înfiinţat un comitet de experți prezidat de către Christian 
Fouchet, însărcinat să elaboreze un plan în acest scop. La 
17.04.1962 proiectul a fost abandonat datorită blocării 
primelor negocieri privind crearea unei uniuni politice 
europene, provocată de lipsa unui acord asupra Planului 
Fouchet. 


Planul Marshall 
Program de reconstrucție a economiei europene 
devastată de cel de-al doilea război mondial, lansat de 


secretarul de stat american George Marshall în 1947. Până în 
anul 1952, 18 ţări din Europa de Vest au beneficiat de 
aproape 14 miliarde dolari SUA sub formă de credite, 
subvenţii nerambursabile şi ajutoare materiale sau 
alimentare. Planul Marshall a jucat un rol-cheie în 
reconstrucția şi relansarea economică a Europei 
Occidentale, în special a Germaniei Federale (RFG). În plan 
politic, el se înscria pe linia eforturilor americane de limitare 
a extinderii blocului comunist. 


Planul Schuman 
A se vedea « Declaraţia Schuman ». 


Politici comune 

Articolul 3 din Tratatul CEE prevedea că acțiunea 
Comunităţii are în vedere «stabilirea unui tarif vamal 
comun și a unei politici comerciale comune față de ţările 
terțe, instaurarea unei politici comune în domeniul 
agriculturii şi instaurarea unei politici comune în domeniul 
transporturilor ». Obiectivele Comunităţii Europene 
evoluând progresiv, de-a lungul anilor au fost elaborate o 
serie de noi politici comune, astfel încât astăzi se pot 
identifica aproape 20 de domenii în care concepţia şi decizia 
se realizează la nivel comunitar, cele mai importante fiind 
politicile regională, monetară, industrială, socială, 
energetică, de cercetare, pescuit, protecția mediului, 
protecția consumatorilor, relații externe. Apariţia acestor 
politici comune se explică prin necesități economice, sociale 
şi politice de ordin comunitar, dar și prin superioritatea, în 
termeni de eficienţă, a unor acțiuni comune prin comparație 
cu cele realizate separat la nivelul fiecărui stat membru. 
Ambiguitatea noţiunii de « politică comună » este reflectată 


de varietatea expresiilor ce desemnează practic acelaşi 
lucru: «politică a Comunităţii Europene», «politică 
comună », « politica comunitară ». Analiza acestor concepte 
arată că politicile comune constituie de fapt domenii în care, 
în virtutea unui transfer de competenţe consimţit de către 
statele membre de la nivel naţional la nivel comunitar, 
instituțiile comunitare intervin în mod determinant şi direct 
iar acţiunile statelor membre au loc concertat. Acest transfer 
de competenţe este însă limitat în funcție de dispoziţiile 
Tratatului. Regulile şi politica stabilite de către autorităţile 
comunitare într-un domeniu dat formează o politică 
unificată ce se substituie normelor şi politicilor naţionale. 
Unii autori includ în categoria politicilor comune și pe cele 
care se combină cu politicile naţionale, așa-numitele 
« politici coordonate » (de exemplu, politica economică), în 
timp ce alţii fac distincţie clară între cele două categorii. 


Politica agricolă Comună (PAC) 

Politica agricolă comună constituie unul dintre 
elementele de bază ale CEE, Tratatul stipulând că Piaţa 
Comună se întinde și la domeniul agriculturii şi al 
comerțului cu produse agricole. Obiectivele PAC sunt 
creşterea productivităţii agricole, asigurarea unui nivel de 
trai echitabil pentru agricultori, stabilizarea piețelor, 
garantarea securității aprovizionării şi asigurarea unor 
prețuri rezonabile pentru consumatori. Elementele esenţiale 
ale PAC sunt organizarea comună a pieţelor (printr-o 
politică comună de piaţă şi de preţuri), o politică unitară a 
structurilor agricole, armonizarea legislaţiilor naţionale şi 
finanțarea comunitară (prin intermediul FEOGA - secțiunea 
Garanţie). La nivelul anului 1999, bugetul rezervat PAC 
reprezenta aproximativ 40 miliarde Euro. Deoarece 


prețurile produselor agricole pe piaţa mondială sunt mai 
mici decât cele de pe piața comunitară, pentru protejarea 
producătorilor interni, produselor importate li se aplică taxe 
vamale sporite, astfel încât să nu poată fi vândute pe 
teritoriul UE sub preţul autohton. În același timp, 
agricultorilor comunitari care fac export li se restituie 
diferenţa dintre preţul de vânzare intern și cel de la export. 
Pentru că, în acest fel, se subvenţionează exportul de 
produse agricole, o serie de agricultori comunitari ajung să 
producă doar pentru a beneficia de aceste sume 
compensatorii. Necesitatea unei reforme a PAC a devenit tot 
mai evidentă în contextul procesului de lărgire a UE, 
deoarece unele țări candidate au un potenţial agricol 
substanţial ce va trebui subvenţionat la rândul său, dacă 
sistemul de alocare a FEOGA rămâne acelaşi. În ultimii ani au 
fost create o serie de programe privind structurile agricole, 
al căror obiectiv îl constituie limitarea investiţiilor pentru 
dezvoltarea exploatărilor agricole, precum și coordonarea 
FEOGA cu FEDER și FSE, în vederea dezvoltării zonelor 
rurale şi adaptarea structurilor agricole de producţie. 
Începând cu 1992 a fost operată o reducere progresivă a 
subvenţiilor agricole (dacă în 1996 bugetul PAC reprezenta 
48% din bugetul comunitar total, în 1999 fusese redus la 
45%). 


Politică comercială Comună (PCC) 

Încă de la apariţia CEE, politică comercială a fost 
inclusă în categoria « politicilor comune », alături de Politica 
agricolă comună și Politică comună de transporturi. Tratatul 
CEE din 1958 stipula dreptul Consiliului de a decide cu 
majoritate calificată autorizarea Comisiei de a reprezenta 
Comunitatea în negocierile comerciale și de a-și stabili 


singură mandatul de negociere în acest domeniu. Tratatul de 
la Amsterdam păstrează nealterată această competenţă 
comunitară, reglementând-o în art. 131 - 134 TCE 
(versiunea consolidată). Conform acestora, PCC este fondată 
pe principii uniforme în ceea ce priveşte modificarea 
tarifelor, încheierea acordurilor tarifare şi comerciale, 
uniformizarea măsurilor de liberalizare a comerţului, 
politica exporturilor şi măsurile de protecție comercială (în 
situații de dumping şi subvenţii). Pentru asigurarea 
execuției măsurilor de politică comercială comună, Comisia 
Europeană este cea care recomandă statelor membre 
metodele optime de cooperare între acestea, astfel încât să 
se evite apariția unor dificultăți economice pentru unele 
dintre ele și autorizează, dacă este cazul, adoptarea unor 
măsuri de protecţie naţională, stabilind în aceste situaţii 
condițiile şi modalităţile concrete de aplicare. Tratatul 
menționează însă că în caz de urgenţă statele membre pot 
cere Comisiei autorizaţia de a lua ele măsurile pe care le 
consideră necesare în vederea remedierii disparităţilor 
create de aplicarea PCC, cu condiţia ca aceste măsuri să nu 
perturbe semnificativ funcționarea Pieței Interne. 


Politică Comună de transporturi (PCT) 

Tratatul Comunităţii Europene stabilește în art. 74 - 
84 (versiunea consolidată) că domeniul transporturilor este 
reglementat prin intermediul unei politici comune. PCT are 
ca obiectiv crearea şi dezvoltarea în cadrul UE a unei Piețe 
unice a transporturilor care să garanteze libertatea de a 
presta servicii în acest domeniu, în condiţii de egalitate între 
transportatorii europeni. Realizarea Pieței Interne în acest 
sector a fost deja încheiată, accentul căzând astăzi pe 
adoptarea unor măsuri care să asigure « mobilitatea 


durabilă », prin aceasta înțelegând organizarea sistemelor 
de transport astfel încât să se asigure optimizarea 
consumului de energie și de timp, a parcursurilor şi a 
condiţiilor de transport. Reperele dezvoltării acestei politici 
comune sunt « Cartea albă privind realizarea Pieței Interne » 
(1985), « Cartea albă pentru dezvoltarea viitoare a PCT» 
(1992) şi o comunicare a Comisiei Europene din 1995, 
intitulată « Politică Comună de transporturi - program de 
acțiune pentru perioada 1995 - 2000 » care se articulează 
pe trei domenii principale: îmbunatăţirea calităţii (prin 
introducerea sistemelor integrate ce exploatează noile 
tehnologii nepoluante şi prezintă un grad ridicat de 
securitate), ameliorarea funcționării Pieței Interne (prin 
favorizarea concurenţei în paralel cu protecţia socială) și 
dezvoltarea dimensiunii externe (care vizează creşterea 
calităţii legăturilor cu țările terțe şi favorizarea accesului 
companiilor comunitare de transport pe pieţele externe). 
PCT reglementează deopotrivă transporturile terestre, 
aeriene şi maritime sub aspectul accesului pe piață, al 
concurenţei, tarifelor, regulilor de trafic şi de securitate. 


Politică Comună de pescuit 

Obiectivul acestei politici îl constituie asigurarea unui 
nivel de trai echitabil pentru cei ce lucrează în sectorul 
piscicol, stabilizarea preţurilor la peste, garantarea 
securității aprovizionării consumatorilor, asigurarea 
conservării şi protecției resurselor piscicole. Instrumentele 
de realizare a politicii comune de pescuit sunt organizarea în 
comun a Pieței peştelui, susținerea organizațiilor 
producătorilor, fixarea unui plafon maxim de pescuit în 
apele comunitare şi repartizarea acestuia între statele 
membre, stabilirea caracteristicilor tehnice ale 


dispozitivelor de pescuit, controlul respectării acestor 
reglementări, încheierea unor acorduri de pescuit cu țările 
terțe şi ameliorarea structurilor din acest domeniu. 
Începând cu anul 1970, legislaţia comunitară prevede 
accesul liber și egal la fondul piscicol al țărilor membre 
pentru toți pescarii din statele UE, cu unele excepţii în 
favoarea regiunilor de coastă unde principala activitate o 
constituie pescuitul. Instrumentul financiar destinat 
orientării şi sprijinirii activității de pescuit este IFOP (a se 
vedea « Fonduri structurale »). 


Politica economică şi monetară 

Obiectivele sale au în vedere asigurarea unei creşteri 
economice regulate şi echilibrate în spațiul comunitar, 
promovarea convergenței şi coeziunii economico-sociale, un 
nivel ridicat de ocupare a forței de muncă, stabilitatea 
prețurilor, soliditatea finanțelor publice și asigurarea 
echilibrului balanței de plăți. Dispoziţiile Tratatului CEE din 
1958 lăsau în mare măsură statelor membre competenţa de 
a decide în materie de politică economică și monetară, 
obligându-le însă să-și coordoneze aceste politici pentru 
atingerea unor obiective comune. Divergenţele de poziție 
între țările comunitare au făcut ca până la mijlocul anilor '80 
să nu poată fi găsite soluţii comune pentru relansarea 
economică şi reducerea şomajului. În faţa acestor dificultăți, 
Consiliul UE a adoptat în 1985 o « Strategie comunitară de 
cooperare pentru creşterea economică şi ocuparea forţei de 
muncă » ce se baza pe o cooperare strânsă între guverne, 
patronat şi sindicatele salariaților. Măsurile propuse aveau 
în vedere reducerea creșterilor salariale, dinamizarea cererii 
și îmbunătăţirea accesului pe piaţa bunurilor și a serviciilor. 
Prevederile Tratatului de la Maastricht în privinţa uniunii 


economice şi monetare (UEM) au avut o importanţă 
considerabilă pentru politica economică şi monetară a UE. 
Procesul de creare a UEM în trei etape prevedea finalizarea 
să la 1.01.1999, odată cu apariția monedei unice Euro. 
Tratatul stipula că statele membre trebuie să considere 
politica economică drept o chestiune de interes comun şi să- 
şi coordoneze poziţiile la nivelul Consiliului UE pentru a 
asigura stabilitatea prețurilor şi a finanţelor publice, condiţii 
monetare sănătoase şi o balanţă de plăţi stabilă. Activitatea 
de coordonare și supraveghere are loc cu prioritate în 
domeniul politicii bugetare, care deși nu devine domeniu de 
competență comunitară este supus unui proces progresiv de 
armonizare. Același lucru se întâmplă şi cu politica 
economică propriu-zisă, ce rămâne în sfera « politicilor 
coordonate ». În materie de politică monetară însă, odată cu 
trecerea la faza a treia a UEM şi apariția Băncii Centrale 
Europene, dispar competențele naţionale, deciziile luându- 
se la nivel comunitar. 


Politica în domeniul cercetării științifice 

Obiectivul acestei politici îl constituie ameliorarea 
în sectorul tehnologiilor viitorului, ceea ce presupune 
acordul țărilor membre cu privire la direcţiile de cercetare şi 
dezvoltare în domeniile respective. Instrumentele de 
transpunere în practică a acestei politici sunt « Al 5-lea 
Program cadru de dezvoltare tehnologică şi demonstraţie », 
Centrul Comun de Cercetare, unele programe specifice de 
cercetare precum și programul «Eureka» (a se vedea 
« Eureka »). Adoptarea în 1989 a programului « Esprit» 
(European Strategic Programme for Research and 
Development în Information Technology) - «Program 


european de cercetare și dezvoltare în tehnologia 
informaţiei », axat pe promovarea cercetării fundamentale 
în microelectronică, a reprezentat un salt calitativ pentru 
politica europeană în materie de tehnologie. Începând cu 
anul 1993 Comisia Europeană acordă o prioritate absolută 
cercetării şi dezvoltării ştiinţifice, în scopul eliminării 
deficienţelor tehnologice manifestate de industria 
europeană în fața concurenței americane și japoneze. În 
vederea consolidării poziției companiilor europene pe piața 
mondială precum și pentru garantarea creşterii economice, 
Comisia Europeană a sprijinit dezvoltarea unor rețele 
transeuropene în domeniile transportului de energie, 
telecomunicații şi societatea informațională. 


Politica culturală 

Până la intrarea în vigoare a Tratatului de la 
Maastricht, politica culturală a UE nu avea o bază juridică 
explicită deoarece, din rațiuni constituționale sau politice, 
statele membre nu acceptaseră includerea sa în categoria 
politicilor comunitare. Astăzi această bază este asigurată de 
art. 151 TCE (versiunea consolidată), care stipulează că 
acțiunea UE în domeniul cultural vizează încurajarea 
cooperării între statele membre şi, dacă este necesar, 
sprijinirea şi completarea acțiunii acestora în următoarele 
domenii: ameliorarea cunoașterii şi difuzării culturii şi 
istoriei popoarelor europene, conservarea patrimoniului 
cultural european, promovarea schimburilor culturale 
realizate în scopuri necomerciale, încurajarea creațiilor 
artistice și literare inclusiv în sectorul audiovizual. În 
domeniul cultural, UE dispune de aceleaşi instrumente 
juridice ca şi pentru celelalte politici comunitare, cu excepția 
armonizării dispoziţiilor legislative naționale, care este 


exclusă în mod explicit. Consiliul UE adoptă, cu unanimitate 
de voturi și după consultarea Comitetului Regiunilor, 
recomandări şi rezoluţii care nu angajează juridic statele 
membre ci doar în plan politic, constituind însă o bază 
suficientă pentru realizarea unor acțiuni comune în 
domeniul culturii. Principalele programe culturale 
comunitare sunt « Kaliiidoscope 2000 » (sprijină cooperarea 
între artişti), « Raphael » (pentru promovarea patrimoniului 
cultural), « Ariane » (tehnici de conservare și promovarea 
traducerilor literare) şi acțiunile din cadrul ciclului 
« Capitalele europene ale culturii ». 


Politica de dezvoltare 

Deşi până în noiembrie 1993 Comunitatea Europeană 
nu avea competențe clar definite în materie de sprijinire a 
țărilor în curs de dezvoltare, ea acordă acestor state încă din 
anii '70 o serie de avantaje comerciale unilaterale în cadrul 
sistemului generalizat de  preferințe.Tratatul de la 
Maastricht a introdus oficial aceste acțiuni în câmpul 
comunitar, stabilind trei obiective majore pe care le 
promovează prin politica de dezvoltare: dezvoltarea 
economică și socială a țărilor în curs de dezvoltare, inserția 
acestora în economia mondială și lupta împotriva sărăciei. 
Tratatul specifică totodată că politica UE în domeniul 
cooperării pentru dezvoltare este complementară politicilor 
naţionale în materie. Elementul-cheie al acestei politici îl 
constituie « Convenţiile Lomi» (După numele capitalei 
statului Togo, unde au fost semnate). Prima « Convenţie 
Lomă » a fost încheiată în 1975 de către țările membre ale 
Comunităţii Europene (9 la număr în acel moment) și 46 de 
state din Africa, Caraibe și Pacific (Grupul ACP). Astăzi sunt 
69 de ţări în Grupul ACP, iar acordul în cauză a ajuns la 


« Convenţia Lomiă IV », încheiată pe perioada 1990 - 2000, 
care oferă accesul liber pe piaţa comunitară pentru 99% din 
produsele exportate de statele ACP. Unul din principalele 
instrumente ale convenției dintre UE și Grupul ACP este 
sistemul STABEX, prin care UE garantează țărilor ACP un 
venit minimal pentru un număr de 40 produse agricole 
exportate de către acestea pe piața comunitară. 


Politica de educaţie și formare 

Articolele 149 - 150 TCE (versiunea consolidată) 
stipulează că UE contribuie la dezvoltarea unei educații de 
calitate prin încurajarea statelor membre să coopereze între 
ele, iar dacă este necesar, prin sprijinirea şi completarea 
acțiunii acestora, cu respectarea competențelor naționale în 
ceea ce privește conținutul şi organizarea sistemului 
educativ, diversitatea culturală și lingvistică. Acţiunea 
comunitară are în vedere dezvoltarea dimensiunii europene 
în educaţie, favorizarea mobilității studenţilor și profesorilor 
între universități din ţări diferite, promovarea cooperării 
între instituţiile de învățământ, schimbul de informații între 
sistemele educaţionale şi încurajarea învățământului la 
distanță. Pentru atingerea acestor obiective, Consiliul UE 
adoptă, după consultarea Consiliului Economic şi Social și a 
Comitetului Regiunilor, acțiuni de încurajare şi recomandări, 
cu excluderea oricărei armonizări a dispoziţiilor legislative 
din țările membre, care rămân în competenţa naţională. În 
aceleaşi condiţii ca şi în cazul educaţiei, UE acționează 
pentru realizarea unei politici de formare profesională care 
să permită adaptarea forței de muncă la mutaţiile industriale 
prin formare şi reconversie profesională, stimularea 
cooperării între centrele de formare profesională şi 
întreprinderi, facilitarea mobilității formatorilor şi a celor 


aflați în procesul de formare. Principalele programe 
comunitare de educație și formare sunt « Socrates 2000 » 
(educaţie), «Leonardo da Vinci 2000 » (formare) şi 
« Tinerețe pentru Europa » (Youth for Europe). 


Politica energetică 

Obiectivele politicii energetice a UE sunt garantarea 
aprovizionării statelor membre cu energie ieftină, sigură și 
nepoluantă, crearea unor noi sisteme energetice și 
realizarea unei Piețe interne unice a energiei. Instrumentele 
aflate la îndemâna UE pentru atingerea acestor obiective 
constau în programe de susținere a cercetării în domeniile 
fuziunii şi fisiunii nucleare, programe de ajutor structural în 
favoarea proiectelor de tehnologie energetică, stabilirea 
unor norme de integrare a Pieței energetice şi de protecţie a 
mediului în materie de producţie și consum de energie. 
Începând cu anii '60, prima sursă de energie o constituie 
petrolul - care reprezintă 45% din consumul energetic total 
al UE, în timp ce gazele naturale satisfac 33% din necesar iar 
energia nucleară doar 16%. Principala problemă este 
garantarea unei aprovizionări constante, suficientă, fiabilă și 
la un preţ rezonabil. Securitatea aprovizionării este de aceea 
esențială, motiv pentru care astăzi se caută alternative la 
petrolul din Golful Persic, cea mai atractivă fiind oferta de 
petrol şi gaze din Caucaz. Un pas important pe linia stabilirii 
unor obiective comune și a unui cod de conduită în domeniul 
energetic între statele de pe continent îl constituie semnarea 
la Lisabona, în decembrie 1994, de către 45 de state, a Cartei 
Europene a Energiei. 


Politica industrială 
Obiectivul acestei politici vizează ameliorarea 


competitivităţii industriei europene. Tratatul de la 
Maastricht este cel care a furnizat o bază juridică pentru 
politica industrială comunitară, permițând Comisiei 
Europene să propună măsuri specifice de creştere a 
performanțelor industriei europene, însă decizia finală 
aparține Consiliului UE, care se pronunță cu unanimitate de 
voturi. Politica industrială a UE cuprinde măsuri globale de 
dezvoltare şi stabilizare a Pieței Interne și de realizare a 
Uniunii Economice și Monetare (UEM), măsuri de politică 
comercială externă (antidumping, acorduri comerciale bi şi 
multilaterale în diferite sectoare industriale), măsuri de 
politică socială și regională, măsuri în domeniul concurenței 
şi de consolidare a cooperării între întreprinderile europene. 
Necesitatea unei politici industriale la nivel comunitar s-a 
impus datorită performanțelor reduse pe piața mondială a 
industriei europene, politicile industriale naționale 
nemaifiind în măsură să răspundă cerințelor impuse de 
concurența actuală. Procesul de restructurare industrială 
este corelat cu fenomenul de interdependență economică, 
astfel încât soluția optimă a acestor probleme o constituie o 
abordare coordonată a lor, la nivel comunitar, sprijinită de o 
serie de programe : ESPRIT (program strategic de cercetare 
şi dezvoltare în domeniul tehnologiei informației), RACE 
(cercetare și dezvoltare în telecomunicații) și EUREKA 
(agenţie europeană de coordonare a cercetării). 


Politica de protecţie a mediului 

Obiectivul acestei politici îl constituie protecția 
mediului și sănătății publice, utilizarea rațională a resurselor 
naturale și promovarea la nivel internaţional a unor măsuri 
vizând soluționarea problemelor de mediu de dimensiune 
regională sau mondială. Instrumentele sale sunt o serie de 


dispoziţii legislative comunitare, cu precădere directive, prin 
care se stabilesc norme privind calitatea mediului (niveluri 
de poluare), norme aplicabile proceselor industriale (norme 
de emisie, concepție şi exploatare), norme aplicabile 
produselor (limite de concentraţie sau de emisie). La acestea 
se adaugă programele de acțiune în favoarea protecţiei 
mediului şi cele de ajutor financiar. Deşi Tratatele originare 
nu prevedeau competențe comunitare în acest domeniu, 
dezvoltarea politicii comune de protecție a mediului s-a 
impus deoarece poluarea este un fenomen transfrontier 
împotriva căruia nu se poate lupta eficient doar la nivel 
naţional. În 1992 a fost creat un instrument financiar unic 
pentru protecția mediului - LIFE - care integrează toate 
fondurile comunitare ce acționează în acest domeniu (a se 
vedea « »). 


Politica regională 

Conceptul de « Politică regională » defineşte la nivelul 
UE un ansamblu de politici structurale menite să promoveze 
reducerea și eliminarea disparităților între diferitele regiuni 
ale statelor membre, în scopul asigurării unei dezvoltări 
armonioase a întregului spaţiu comunitar. Instrumentele 
folosite în acest scop sunt fondurile structurale (FEDER, FSE, 
FEOGA - Orientare, IFOP) şi Fondul de Coeziune (pentru 
finanțarea proiectelor în domeniul protecției mediului și al 
infrastructurii de transporturi). În materie de politici 
structurale, demersul comunitar constă pe de o parte în a 
propune şi acordă stimulente financiare, iar pe de altă parte 
în coordonarea politicilor statelor membre. Pentru detalii, a 
se vedea « Fondurile structurale ». 


Politica socială 


Obiectivul acestei politici îl constituie ameliorarea 
condiţiilor de viață şi de lucru, promovarea egalităţii de 
şanse și asigurarea unei protecţii sociale minimale în 
interiorul spaţiului comunitar. Pentru aceasta, UE are la 
îndemână Fondul Social European (FSE), o serie de 
programe comunitare și normele juridice din Tratat care 
completează legislaţiile naţionale. Dimensiunea socială a 
Pieței Interne comunitare a impus instaurarea unui « dialog 
social » între partenerii sociali reuniți la nivelul UE. 
Conceptul a fost introdus în 1985 prin Actul Unic European 
și semnifică faptul că partenerii sociali trebuie să participe la 
realizarea Pieței Interne şi la concretizarea dimensiunii sale 
sociale. Pentru a concretiza această « dimensiune socială », 
Consiliul European a adoptat în decembrie 1989 « Carta 
comunitară a drepturilor sociale fundamentale ale 
lucrătorilor » (acceptată atunci de 11 din cele 12 state 
membre, deoarece Marea Britanie a refuzat semnarea 
documentului). Tratatul de la Maastricht a lărgit 
competențele Comunităţii în domeniul social, a extins 
acțiunea FSE şi a introdus un nou capitol privind educaţia şi 
formarea profesională. Consiliul European de la Essen, din 
decembrie 1994, a decis că statele membre trebuie să-și 
coordoneze politicile şi acţiunile sociale, cu accent pe cinci 
domenii : promovarea investiţiilor în formarea profesională, 
realizarea unei creşteri economice care să genereze noi 
locuri de muncă, reducerea costurilor salariale indirecte, 
eficientizarea politicii forței de muncă și adoptarea unor 
măsuri ferme în favoarea grupurilor sociale puternic 
afectate de şomaj. Odată cu intrarea în vigoare a Tratatului 
de la Amsterdam, « Carta comunitară a drepturilor sociale 
fundamentale ale lucrătorilor » a fost acceptată de către 
toate cele 15 țări membre ale UE, devenind astfel parte din 


acquis-ul comunitar în domeniul social. 


Politica în domeniul audiovizualului 

Audiovizualul include radioul, televiziunea şi 
cinematografia, fiind principalul instrumemt de difuzare a 
culturii (de aici rolul său social). Dacă politica culturală 
rămâne esențialmente în competența statelor membre, 
audiovizualul se supune dispozițiilor comunitare ce 
reglementează Piața Internă, fiind considerat producător de 
bunuri şi servicii. Obiectivele politicii comune în domeniul 
audiovizualului sunt crearea unei pieţe europene pentru 
media, promovarea unei industrii de programe competitive 
şi introducerea normelor pentru televiziunea de înaltă 
definiție. Eforturile Comunităţii Europene de a crea o piață 
europeană pentru audiovizual pleacă de la necesitatea de a 
veghea ca difuzarea programelor peste frontierele țării de 
producţie să respecte regulile în vigoare în statul receptor. 
În acest scop, Consiliul UE a adoptat în octombrie 1989 
« Directiva televiziune fără frontiere», care permite 
difuzarea liberă a programelor audiovizuale, în măsura în 
care acestea respectă un set de dispoziții minimale şi țin 
cont de obiectivele politicii culturale din celelalte țări 
membre ale UE. Instrumentele de promovare a acestei 
politici sunt programele «Media Îl» (promovarea 
dezvoltării industriei audiovizuale europene) - valabil până 
la sfârşitul anului 2000, după care va fi înlocuit de « Media 
plus», «Eureka 95» (elaborarea normelor pentru 
televiziunea de înaltă definiție) şi « Eureka audiovizual » 
(pentru promovarea infrastructurii în domeniul 
audiovizual). 


Politica Externă şi de securitate Comună (PESC) 


PESC desemnează un sistem de cooperare între statele 
membre UE în materie de politică externă și securitate, 
constitutind « pilonul doi » al Uniunii Europene, alături de 
Comunitatea Europeană și cooperarea în domeniile Justiţiei 
şi Afacerilor Interne (JAI). Obiectivul acestei politici îl 
constituie protejarea intereselor fundamentale ale statelor 
membre în materie de politică externă, independentă și 
securitate a UE, cu perspectiva realizării unei politici de 
apărare Comună (art. J.4 din Tratatul de la Maastricht 
prevede că PESC va include toate aspectele legate de 
securitatea Uniunii, inclusiv eventuala realizare a unei 
politici comune de apărare care în timp ar putea duce la o 
apărare comună). Instrumentele la dispoziția PESC sunt 
poziţiile și acțiunile comune, armonizarea poziţiilor statelor 
membre în cadrul organizaţiilor internaţionale, demersuri şi 
misiuni exploratorii, asocierea unor instrumente 
diplomatice cu altele economice și schimbul permanent de 
informaţii între statele membre în chestiuni de politică 
internațională. În plan instituțional, PESC este organizată pe 
patru niveluri ierarhice : în vârf se află Consiliul European, 
care definește principiile şi orientările generale ; urmează 
Consiliul UE (în formula ce reunește miniștrii de externe), 
împreună cu Înaltul Reprezentant pentru PESC (care este și 
Secretar General al Consiliului) și Preşedinţia în exerciţiu a 
UE ; nivelul trei este reprezentat de Comitetul Politic (COPO) 
format din directorii politici din ministerele de Externe ale 
țărilor UE şi de COREPER (COPO verifică conţinutul PESC, iar 
COREPER asigură coordonarea tehnică şi a aspectelor ce ţin 
de competența comunitară); ultimul nivel îl constituie 
grupurile de lucru, formate din experţi naționali (sunt aprox. 
20 astfel de grupuri pe diferite domenii: Orientul Mijlociu, 
Europa de Est, OSCE etc.).Tratatul de la Amsterdam prevede 


în plus realizarea unei politici de apărare comună ca parte a 
PESC (ca o consecință a acestei prevederi, Consiliul 
European de la Helsinki, din decembrie 1999, a decis crearea 
unui corp militar operaţional european de 60000 oameni, 
care să poată fi folosit în operațiuni « de tip Petersberg » - 
restabilirea şi păstrarea păcii în zone de conflict, acţiuni 
umanitare), înființarea unei « Unităţi de planificare politică 
și alertă rapidă» (menită să asigure coerență politicii 
externe cu celelalte politici comunitare) și 
instituționalizarea unei structuri de cooperare între 
preşedinţia UE, Înaltul reprezentant pentru PESC şi Comisia 
Europeană, cu asocierea Parlamentului European în 
procesul de adoptare a resurselor financiare ale PESC. 


Preferinţe generalizate (sistem) 

Sistemul preferințelor generalizate (cunoscut și că 
Sistemul generalizat de preferinţe - SGP) îşi are originea în 
revendicările unor țări din lumea a treia, făcute în cadrul 
Conferinței ONU pentru comerț și dezvoltare din 1963 
(CNUCED), de a se permite accesul produselor 
manufacturate în aceste țări pe pieţele statelor 
industrializate, cu exonerarea totală sau parţială de taxe 
vamale. Comunitatea Europeană este prima entitate care a 
instituit în iulie 1971 o schemă de preferințe generalizate 
valabilă până în 1980, după care a fost prelungită pe 
perioade de câte zece ani (1981 - 1990 şi 1991 - 2000). 
Caracterul general al preferințelor semnifică faptul că 
acestea sunt acordate, în principiu, de către ansamblul 
țărilor dezvoltate tuturor ţărilor în curs de dezvoltare. În 
virtutea principiului nereciprocităţii, statele dezvoltate au 
acceptat să acorde concesii tarifare celor în curs de 
dezvoltare fără contrapartidă, fiind vorba deci de o excepţie 


de la regimul clauzei naţiunii cele mai favorizate. 


Prioritatea normei comunitare (principiu) 

Prioritatea normei de drept comunitar este un 
principiu conform căruia în caz de conflict sau 
incompatibilitate între norma comunitară și dreptul naţional 
al statelor membre UE, norma comunitară are prioritate și 
se aplică. În absenţa unei stipulări exprese în Tratat, 
prioritatea dreptului comunitar în fața dreptului național a 
fost consacrată prin jurisprudenţa CJCE. Conform Curţii de 
Justiţie, judecătorul naţional însărcinat cu aplicarea 
dispoziţiilor dreptului comunitar are obligaţia de a asigura 
efectul deplin al acestora, inclusiv prin neaplicarea oricărei 
dispoziţii contrare din legislaţia naţională a țării respective, 
chiar dacă legea naţională a fost adoptată ulterior intrării în 
vigoare a normei comunitare, fără să aștepte ca norma 
națională incriminată să fie mai întâi abrogată. 


Principii structurale ale dreptului comunitar 

Acestea se referă atât la structura instituțională a UE 
cât şi la raporturile ce se stabilesc între Uniune şi statele sale 
membre. În plan instituțional, Uniunea Europeană nu are o 
schemă de organizare clasică, fiind vorba mai degrabă de un 
model sui-generis, de aceea este meritul Curţii de Justiţie a 
CE de a fi pus în lumină cele câteva principii ce 
reglementează organizarea instituțională a UE. Nici în ceea 
ce priveşte relaţiile Uniunii cu statele membre Tratatele nu 
conțin o delimitare clară a competenţelor, astfel încât a 
revenit tot judecătorului comunitar sarcina de a construi 
conceptele indispensabile funcționării acestui mecanism. O 
clasificare a principiilor structurale se prezintă 
astfel:principiul reprezentării intereselor; principiul 


echilibrului instituțional ; principiul autonomiei 
instituțiilor ; principiul colaborării loiale între instituţii ; 
principiul repartizării competenţelor între statele membre și 
instituţiile UE ; principiul subsidiarității. 


Principiul reprezentării intereselor 

Principiul ales de către părinţii fondatori ai 
Comunităţilor Europene pentru organizarea acestor 
structuri (CECO, CEE şi CEEA) nu este cel al separaţiei 
puterilor ci cel al reprezentării intereselor. Fiecare instituție 
comunitară este reprezentanta unui interes specific, în 
apărarea căruia acționează în cadrul procesului decizional, 
în limitele stabilite prin Tratate. Curtea de Justiţie a CE 
asigură, în conformitate cu articolul 146 CEE, respectarea 
ordinii de drept; Consiliul este instituția prin intermediul 
căreia statele membre intervin în funcționarea Uniunii 
Europene; Comisia reprezintă interesul general; 
Parlamentul European este reprezentantul popoarelor 
statelor membre. Procesul decizional este astfel condiționat 
de un ansamblu de interese. Atunci când autorii Tratatelor 
au considerat că într-un anumit domeniu, datorită 
implicațiilor pentru suveranitatea națională, interesele 
statelor membre ar trebui să aibă prioritate, ei au 
încredințat puterea de decizie Consiliului, care se poate 
pronunța prin vot cu majoritate simplă, majoritate calificată 
sau unanimitate, în funcție de importanța problemei aflată în 
discuţie. Votul cu majoritate simplă este relativ rar întâlnit ; 
cel cu majoritate calificată, devenit astăzi cel mai frecvent 
mod de a lua decizia în Consiliu, intervine atunci când se 
estimează că interesele naționale trebuie conciliate cu 
interesele statelor membre, el conferind propunerii Comisiei 
o valoare sporită ; votul cu unanimitate a fost menţinut în 


domeniile considerate încă sensibile pentru suveranitatea 
naţională a fiecărui stat membru. În sfârşit, există ipostaze în 
care interesul general predomină, caz în care Comisia 
Europeană intervine singură, mai ales în calitate de 
« gardian al Tratatului ». Rezultă deci că fiecare domeniu în 
care intervine reglementarea comunitară posedă propria sa 
procedură de decizie în funcţie de interesele aflate în joc 
(tipologia acestora fiind totuși limitată), de unde importanța 
pe care o are în dreptul comunitar stabilirea corectă a bazei 
juridice, cu alte cuvinte identificarea articolului din Tratat 
care stă la baza adoptării actului respectiv de legislaţie 
secundară sau a acțiunii comunitare avută în vedere, pentru 
că el determină procedura ce va fi aplicată. 


Principiul echilibrului instituţional 

Respectarea echilibrului instituțional înseamnă că 
fiecare instituție comunitară trebuie să-şi exercite 
competențele astfel încât să nu afecteze de o manieră 
negativă atribuțiile celorlalte structuri ale Uniunii Europene. 
Se urmăreşte astfel ca echilibrul stabilit prin Tratatele 
originare între actorii comunitari să nu fie modificat printr- 
un transfer de atribuții de la o instituție către alta. Principiul 
interzice orice delegare de competențe de la o instituție la 
un organism extern sau către o altă instituție comunitară, 
dacă această delegare modifică echilibrul inter-instituțional. 


Principiul autonomiei instituțiilor 

În cadrul atribuțiilor ce le-au fost conferite, instituțiile 
Uniunii Europene au posibilitatea de a se organiza intern în 
mod liber. Deşi Curtea de Justiție a CE a consacrat principiul 
autonomiei instituționale, acesta comportă totuși anumite 
limitări menite să evite situații care ar putea duce la 


perturbarea funcționării altor instituţii comunitare datorită 
utilizării lor excesive. Problema s-a pus în mod particular la 
stabilirea locului de desfăşurare a reuniunilor Parlamentului 
European. În lipsa unei reglementări definitive, de către 
statele membre ale UE, a sediului său (conform articolului 
216 CEE), Parlamentul European (al cărui Secretariat 
General este la Luxemburg) a încercat o alunecare 
progresivă a activităţilor sale spre Bruxelles, apropierea 
geografică de Consiliu și Comisie (ambele au sediul în 
capitala Belgiei) permiţând PE să fie mai aproape de centrele 
de decizie şi execuţie comunitară. Sesizată, Curtea de Justiţie 
a CE a hotărât că Parlamentul European poate decide de a 
afecta, în diferitele sale sedii de lucru personalul 
indispensabil, însă este interzis să-și transfere total sau 
parțial secretariatul, ceea ce face că în prezent această 
instituție să aibă Secretariatul General la Luxemburg, 
sesiunile ordinare la Strasbourg, iar sesiunile extraordinare, 
lucrările în comisiile parlamentare de specialitate şi 
grupurile politice la Bruxelles. În acest fel, limitele 
autonomiei de organizare internă au fost bine precizate : 
prin această libertate nu trebuie să se modifice echilibrul 
instituțional sau repartizarea competenţelor între Uniunea 
Europeană și statele sale membre. În acelaşi timp, nu se 
poate deroga de la modalităţile de funcționare ale unei 
instituții dacă aceste modalități sunt expres prevăzute în 
Tratat. 


Principiul colaborării loiale între instituţii 

Nici Tratatele originare şi nici Tratatele de la 
Maastricht și Amsterdam nu consacră explicit principiul 
colaborării loiale între instituţii, însă Curtea de Justiţie a 
Comunităţilor Europene a interpretat articolul 5 CEE în 


sensul că acesta creează o obligaţie de cooperare loială între 
statele membre şi instituţiile comunitare. Astfel, articolul 5 
CEE, preluat şi în Tratatele de la Maastricht și Amsterdam, 
stipulează că: « Statele membre vor lua toate măsurile 
necesare pentru a asigura îndeplinirea obligaţiilor stabilite 
prin Tratat sau rezultate din acţiuni ale instituţiilor 
comunitare. Ele vor facilita îndeplinirea sarcinilor 
Comunităţii şi se vor abține de la orice acţiune ce ar putea 
împiedica atingerea obiectivelor Tratatului ». Principiul 
cooperării loiale impune instituţiilor nu doar să-și respecte 
reciproc competențele, ci și să pună la punct proceduri 
menite să asigure bună desfășurare a procesului decizional. 


Principiul repartizării competenţelor 

Deoarece dinamismul integrării europene determină 
modificări permanente ce împiedică stabilirea unei « liste » 
definitive de competenţe, Uniunea Europeană nu cunoaşte 
sistemul clasic de atribuire a competenţelor folosit de către 
statele federale, unde se știe clar care sunt atribuţiile 
instituțiilor federale și care cele ale statelor ce compun 
federaţia. Se pune atunci întrebarea dacă Comunitatea 
dispune doar de competenţe explicit atribuite prin Tratat, 
sau poate să-şi extindă aria de acţiune şi la alte domenii ce 
nu i-au fost rezervate de la început. Jurisprudenţa Curţii de 
Justiţie a CE a consacrat «teoriaputerilor implicite », 
conform căreia Comunitatea dispune de competențele 
necesare realizării obiectivelor rezultate din competențele 
expres prevăzute în Tratat. În mod concret, Comunitatea 
Europeană putea astfel să-şi vadă recunoscute competențele 
externe ori de câte ori adopta, pentru punerea în practică a 
unui obiectiv stipulat în Tratat, dispoziţii prin care sunt 
instaurate noi reguli comune pentru statele sale membre. În 


plan operațional, trebuie făcută distincție între 
competențele exclusive şi competențele concurente. În 
principiu, Uniunea Europeană dispune de competențe 
concurente, competențele exclusive constituind excepția. 
Competența exclusivă implică faptul că Uniunea este singura 
care poate interveni, orice intervenție a statelor membre 
fiind deci exclusă. Curtea de Justiție a CE a reținut că UE 
dispune de competențe exclusive în două domenii : politică 
comercială și conservarea resurselor biologice ale mării. În 
ceea ce priveşte competențele concurente, acestea sunt 
exercitate în conformitate cu principiul preemțiunii 
comunitare : statele membre își pastreză competenţa atâta 
timp cât Comunitatea nu şi-a exercitat propria sa 
competență, însă în momentul în care Comunitatea 
stabileşte reglementări în domeniul respectiv statele 
membre pierd orice competență de a legifera la acelaşi nivel. 
Principiul preemțiunii comunitare este subordonat 
principiului subsidiarității. 


Principiul subsidiarității 

Conceptul de subsidiaritate își are originea în doctrina 
socială a bisericii care are în vedere organizarea relațiilor 
între diferitele grupuri sociale şi afirmă principiul conform 
căruia colectivitățile mari nu trebuie să intervină la nivelul 
colectivităților mici decât în probleme ce pot fi mai bine 
soluționate la eșalonul superior, cu alte cuvinte « centrul » 
nu intervine decât de o manieră subsidiară în raport cu 
colectivitățile de bază. Ideea este preluată într-un raport al 
Comisiei Europene din 26.06.1975, în care se spune că: 
« Uniunea Europeană nu trebuie să conducă la realizarea 
unui super-stat centralizat. În consecinţă şi în conformitate 
cu principiul subsidiarităţii, nu vor fi atribuite Uniunii decât 


sarcinile pe care statele membre nu le vor putea îndeplini în 
mod eficace ». Definiția de mai sus reprezintă ceea ce se 
numește « subsidiaritatea inițială». După adoptarea 
Tratatului de la Maastricht, principiul subsidiarităţii este 
menționat în acest document (formula fiind preluată și în 
Tratatul de la Amsterdam) în articolul 3B art. 5 TCE - 
versiunea consolidată), în forma următoare : « Comunitatea 
acționează în limita competenţelor şi a obiectivelor ce-i sunt 
conferite prin Tratat. În domeniile ce nu ţin de competenţa 
sa exclusivă, Comunitatea nu intervine - conform 
principiului subsidiarității - decât în măsura în care 
obiectivele acțiunii avute în vedere nu pot fi realizate de o 
manieră suficientă de către statele membre, ele fiind - 
datorită dimensiunilor şi efectelor la care dau naștere - 
îndeplinite mai bine printr-o acţiune la nivel comunitar ». 


Privilegii şi imunităţi ale Comunităţii Europene 

Comunitatea Europeană este o entitate dotată cu 
personalitate juridică ce îi permite să beneficieze de un 
regim de privilegii și imunităţi caracteristic organizațiilor 
internaționale, cu o serie de elemente de originalitate. Un 
protocol unic, încheiat în 1967 și anexat Tratatului de 
fuziune a instituţiilor celor trei Comunităţi originare, 
stipulează că localurile și clădirile Comunităţii Europene 
sunt inviolabile şi statul gazdă nu poate interveni în 
interiorul acestora. Bunurile aparținând Comunității 
beneficiază de protecție din partea țării gazdă, iar arhivele 
sale sunt inviolabile. Comunitatea Europeană se bucură de 
imunitate fiscală, iar bunurile sale destinate uzajului oficial 
sunt scutite de taxe vamale. Pentru comunicațiile oficiale şi 
transferul documentelor, instituțiile comunitare beneficiază 
pe teritoriul statelor membre UE de tratamentul acordat 


misiunilor diplomatice. Deputaţii europeni se bucură de 
inviolabilitate pe durata mandatului lor, iar funcționarii şi 
agenţii Comunităţii au imunitate de jurisdicție pentru actele 
îndeplinite în exercițiul funcţiunii. Lor şi familiilor lor nu li 
se aplică dispoziţiile țării gazdă privind regimul străinilor, 
pot importa în regim de franciză mobilierul necesar 
locuinţei personale şi îl pot exporta la plecarea din țara 
respectivă. Funcţionarii şi agenţii comunitari sunt scutiți de 
la plata impozitelor naționale din statul de reşedinţă, dar 
plătesc un impozit comunitar. Misiunile ţărilor terțe 
acreditate pe lângă Comunitatea Europeană (iar nu pe lângă 
UE, deoarece UE nu are încă personalitate juridică) se 
bucură pe teritoriul statului gazdă de imunităţile și 
privilegiile diplomatice acordate ambasadelor, iar 
Delegațiile Comisiei Europene în țări terțe beneficiază pe 
bază de reciprocitate de acelaşi tratament. 


Proceduri (procesul decizional) 

Procedurile de decizie în cadrul instituțiilor 
comunitare pot fi grupate în două categorii, în funcție de 
finalitatea lor. Avem astfel de-a face cu proceduri legislative, 
menite să asigure cadrul legal de desfăşurare a procesului de 
legiferare de la prezentarea propunerii de către Comisia 
Europeană şi până în momentul deciziei finale a Consiliului - 
luată într-o serie de cazuri împreună cu Parlamentul 
European, care devine astfel norma comunitară 
(regulamente, directive, decizii, recomandări, opinii). 
Procedurile legislative cuprind avizul consultativ, avizul 
conform, procedura de cooperare și pe cea de codecizie. 
A doua categorie o constituie procedura bugetară, prin care 
se adoptă bugetul Uniunii Europene, în derularea căreia cele 
trei instituții comunitare fac proba abilitaţii lor în a-și 


impune interesele și punctele de vedere. Referitor la 
procedurile legislative, a se vedea « Aviz », « Cooperare » şi 
«« Codecizie ». Referitor la procedura bugetară, 
complexitatea acestei proceduri, delicatele negocieri între 
cele trei instituții (Comisie, Consiliu, Parlament European) 
pe care aceasta le generează precum și miza aflată în joc 
(repartizarea bugetului comunitar pe anul respectiv, suma 
fiind de ordinul a 85 miliarde EURO/an pentru exercițiul 
bugetar din perioada 2000-2006), au făcut ca ea să fie 
considerată un fel de « procedură bizantină », în sensul că 
pentru a-și atinge scopul - respectiv impunerea punctului de 
vedere propriu - actorii implicați recurg la toate mijloacele 
pe care le au la îndemână, de la persuasiune la presiune 
asupra celorlalte instituţii, totul desfășurându-se însă într- 
un cadru legal, reglementat de Tratat. Schematic vorbind, 
procedura bugetară cuprinde două lecturi. Prima lectură 
debutează cu pregătirea, de către Comisia Europeană, a 
proiectului de buget, pe care trebuie să-l înainteze 
Consiliului Până la 1 septembrie. Consiliul îl poate adopta, cu 
majoritate calificată, în forma în care i-a fost prezentat, sau îl 
modifică (tot cu majoritate calificată) până la data de 5 
octombrie, După care îl trimite Parlamentului European. Din 
acest moment între cele două instituții (Consiliul și 
Parlamentul) începe o etapă numită « de concertare » în care 
se încearcă ajungerea la un numitor comun, în urma căreia 
Parlamentul are trei alternative : adoptă proiectul de buget 
cu majoritatea simplă a membrilor săi, păstrează tăcerea 
timp de 45 zile - după care bugetul se consideră de 
asemenea adoptat, sau poate cere modificarea proiectului de 
buget prezentat. În această din urmă situație intrăm în cea 
de-a doua lectură, în care procedura diferă după cum este 
vorba de amendamente ce modifică cheltuielile obligatorii 


sau pe cele neobligatorii (cheltuielile obligatorii cuprind 
cheltuielile făcute pentru politicile comunitare consacrate - 
politica agricolă comună, politică comercială comună, 
fondurile structurale etc., în timp ce cheltuielile neobligatorii 
se referă la politici noi, cheltuieli administrative, de 
personal, deplasări etc.). Atunci când Parlamentul propune 
modificări la cheltuielile  neobligatorii (cu majoritate 
absolută), proiectul este retrimis Consiliului, care are la 
dispoziţie 15 zile pentru a decide: dacă acceptă aceste 
amendamente sau pastreză tăcerea, atunci modificările PE 
sunt incluse în proiectul de buget care se consideră astfel 
definitiv adoptat. Consiliul poate însă modifica 
amendamentele Parlamentului prin votul majorităţii sale 
calificate (62 voturi dintr-un total de 87, obţinute prin votul 
pozitiv al cel puţin 10 ţări membre), caz în care, în 
următoarele 15 zile, Parlamentul European își poate impune 
definitiv punctul de vedere prin votul a două treimi din 
totalul membrilor săi ( 417 din 626 deputaţi). Dacă 
Parlamentul cere modificarea cheltuielilor obligatorii (cu 
votul majorităţii absolute), soluția diferă după cum aceste 
propuneri modifică totalul cheltuielilor obligatorii sau doar 
distribuirea lor. Când nu se modifică suma pe ansamblu ci 
doar maniera de repartizare a banilor, Consiliul are la 
dispoziţie 15 zile pentru a respinge, cu majoritate calificată, 
amendamentele PE, în caz contrar acestea considerându-se 
adoptate. Dacă însă Parlamentul propune creşterea 
cheltuielilor totale obligatorii, atunci Consiliul poate accepta 
acest lucru doar în mod expres, prin votul majorităţii 
calificate ; dacă tace timp de 15 zile, amendamentele se 
consideră respinse. Parlamentul European poate însă face şi 
o respingere globală a bugetului, motivată, prin votul a două 
treimi din totalul membrilor săi. 


R. 

Raportul Cecchini 

Raportul Cecchini, realizat în anul 1988 de un colectiv 
condus de profesorul italian cu același nume, este un studiu 
realizat la cererea Comisiei Europene privind încheierea 
procesului de realizare a Pieței Interne comunitare unice 
până la sfârşitul anului 1992. Raportul analizează impactul 
economic al Pieței Interne, pronosticând o creştere 
economică pe termen lung şi consolidarea gradului de 
competitivitate al Comunităţii Europene pe piața mondială. 
Conform acestui document, eliminarea obstacolelor în calea 
schimburilor economice (controlul la frontiere, obstacolele 
tehnice, barierele fiscale) urma să permită o economie de 
aproximativ 200 miliarde ECU, o reducere a preţurilor la 
consumator, o creştere Economică sporită şi crearea a cel 
puţin 1,8 milioane de noi locuri de muncă în următorii câţiva 
ani, prognoză de altfel confirmată în mare parte de evoluţiile 
ulterioare ale Uniunii Europene. 


Raportul Delors 

Consiliul European de la Hanovra, din iunie 1988, a 
însărcinat un comitet condus de către preşedintele de atunci 
al Comisiei Europene, Jacques Delors, să elaboreze un raport 
privind etapele concrete ce trebuiau parcurse pentru 
crearea unei Uniuni Economice și Monetare (UEM), obiectiv 
aflat pe agenda Comunităţilor Europene încă de la începutul 
anilor '70, odată cu prăbuşirea Sistemului Bretton-Woods 
(pentru alte detalii, a se vedea « Raportul Werner» şi 
« Sistemul Monetar European »). Comitetul, format din 
preşedinţii sau guvernatorii băncilor centrale din ţările 
comunitare, şi-a prezentat raportul la 17.04.1989. Acest 
document, cunoscut și ca « Raportul Delors», propunea 


realizarea UEM în trei etape, ultima conținând fixarea 
irevocabilă a parităţilor de schimb între monedele ce 
compuneau ECU, introducerea unei monede unice care să 
înlocuiască monedele naţionale și crearea unei Băncii 
Centrale Europene independente, responsabilă cu 
elaborarea politicii monetare în întreg spațiul UE (a se vedea 
în acest sens « Uniunea Economică și Monetară »). 


Raportul Spaak 
A se vedea « Comitetul Spaak » 


Raportul Spinelli 

Numit adesea şi « Proiectul Spinelli », acesta reprezintă 
un proiect de Tratat al Uniunii Europene adoptat în 
februarie 1984 de către Parlamentul European sub forma 
unei rezoluții, la inițiativa eurodeputatului comunist italian 
Altiero Spinelli. Raportul Spinelli nu se limita la o simplă 
modificare a Tratatelor comunitare originare, ci propunea 
un Tratat nou care să instituie o uniune politică între statele 
CEE. Această construcție nu era un model de stat federal, 
deoarece țările membre păstrau o parte din suveranitatea 
națională, dar imagina un proces progresiv de federalizare a 
spaţiului comunitar. Printre alte idei novatoare, Raportul 
Spinelli propunea şi introducerea « cetăţeniei UE » pentru 
resortisanţii statelor membre. Deşi acest proiect nu a putut 
fi concretizat în practică, el a avut totuși o influență 
considerabilă asupra evoluției ulterioare a Europei 
comunitare. 


Raportul Tindemans 
Raport-bilanţ prezentat în anul 1975 de către primul 


ministru belgian Leo Tindemans, prin care se consemna 
eşecul « Planului Werner » de realizare a Uniunii Economice 
şi Monetare (UEM) şi se propunea elaborarea unui alt plan 
cu același obiectiv dar care să ia în consideraţie noile 
condiții interne şi internaţionale în care evoluau 
Comunitățile Europene. Persistența și adâncirea crizei 
economice mondiale precum și amplificarea divergenţelor 
dintre țările CEE nu au permis relansarea unui nou program 
privind realizarea UEM, aşa cum propunea « Raportul 
Tindemans ». 


Raportul Werner 

Pe baza hotărârilor adoptate de Conferinţa la nivel 
înalt a CEE, de la Haga, din decembrie 1969, a fost elaborat și 
aprobat un plan concret de realizare treptată, în decursul 
unei perioade de zece ani (1971 - 1980), a unei Uniuni 
Economice şi Monetare (UEM) a țărilor membre CEE. 
Proiectul, denumit « Planul (raportul) Werner», După 
numele primului ministru luxemburghez sub preşedinţia 
căruia a fost adoptat, avea drept obiective asigurarea 
funcționării celor « patru libertăţi », transferarea la nivel 
comunitar a competențelor de politică economică, 
comercială, financiară și monetară, asigurarea 
convertibilității depline a monedelor ţărilor CEE şi 
introducerea unei monede unice comunitare. 


Recomandare 
A se vedea « Acte ale instituţiilor comunitare ». 


Recunoașterea reciprocă a legislaţiilor 
Armonizarea legislativă la nivelul țărilor membre ale 


UE se realizează prin două modalităţi : a fost demarat un 
proces de creare a unor norme noi, comune şi obligatorii 
pentru toate statele Uniunii Europene, iar până la atingerea 
acestui stadiu se aplică principiul recunoașterii reciproce a 
legislaţiilor în vigoare în aceste țări. Armonizarea legislativă 
are drept scop eliminarea obstacolelor din funcţionarea 
Pieței Comune, datorate existenţei unor dispoziții naţionale 
divergențe. Recunoașterea reciprocă a dispoziţiilor sau 
specificațiilor legislative presupune echivalenţa dispoziţiilor 
sau calificărilor profesionale ce au același scop în diferite 
state membre ale UE. Cu titlu de exemplu, în baza acestui 
principiu orice produs fabricat legal şi pus în circulaţie într- 
un stat membru poate fi comercializat fără restricţii în tot 
spaţiul comunitar. 


Recunoașterea reciprocă a diplomelor 

Recunoașterea reciprocă a diplomelor constituie 
mijlocul privilegiat pentru asigurarea liberei circulații a 
persoanelor, permițând resortisanţilor comunitari să-și 
pună în valoare formația și calificarea profesională pentru a 
putea lucra oriunde pe teritoriul comunitar. Articolele 43 şi 
47 TCE (versiunea consolidată) consacră libertatea 
persoanelor fizice juridice care exercită profesii 
independente de a se stabili și a presta servicii. Acest 
principiu era însă dificil de pus în aplicare atâta timp cât 
statele membre reglementau accesul la anumite profesii prin 
solicitarea îndeplinirii unor condiții printre care cea mai 
importantă o constituia prezentarea unei diplome care să 
ateste pregătirea profesională, în caz contrar cererea de 
autorizare a exercitării profesiei fiind refuzată. Statele 
membre au optat pentru o armonizare profesie cu profesie 
însă, în fața încetinelii cu care se adoptau aceste directive 


sectoriale la nivel comunitar, Consiliul UE a decis să pună în 
practică un sistem general de recunoaștere reciprocă a 
diplomelor, destinat să asigure acest lucru pentru orice 
diplomă ce atestă o formaţie profesională de minimum trei 
ani. O astfel de diplomă, pentru a fi recunoscută, trebuie să 
fie eliberată de către autoritățile competente dintr-un stat 
membru, posesorul ei să fie resortisant al unui stat 
comunitar, iar profesia pe care vrea să o exercite să fie 
reglementată în țara gazdă. 


Recursul în neîndeplinirea obligaţiilor de către 
statele membre UE 

Ca orice ordine de drept, și ordinea juridică 
comunitară constituie un sistem coerent de protecţie 
juridică prin care se asigură aplicarea dreptului comunitar. 
Instituţiile însărcinate cu supravegherea funcționării acestui 
sistem sunt CJCE și Tribunalul de Primă Instanță. Instituţiile 
UE şi statele membre au la îndemână o serie de mijloace de 
recurs în justiție prin care pot impune persoanelor fizice şi 
juridice - inclusiv ţărilor UE, respectarea normelor 
comunitare. Recursul în neîndeplinirea obligaţiilor de către 
statele membre servește la constatarea faptului că un stat al 
UE nu și-a respectat obligaţiile ce-i revin în virtutea 
dreptului comunitar. Dată fiind gravitatea unei astfel de 
acuzaţii, înainte de sesizarea CJCE are loc o procedură prin 
care statul membru în culpă are posibilitatea să se apere. 
Dacă această procedură nu este suficientă pentru 
clarificarea problemelor în litigiu, Comisia Europeană sau un 
alt stat membru pot introduce un recurs pentru violarea 
Tratatului. CJCE constată dacă violarea în cauză este sau nu 
reală; dacă da, atunci ţara vinovată este ținută să pună capăt 
fără întârziere încălcării normelor comunitare, în caz 


contrar riscând să suporte plata unor amenzi, conform art. 
228 TCE (versiunea consolidată). 


Recursul în anulare 

Reglementat de art. 230 TCE (versiunea consolidată), 
acest recurs vizează anularea actelor juridice cu caracter 
obligatoriu emise de Consiliul UE şi Comisia Europeană, 
putând fi fondat pe incompetenţa instituţiilor, pe violarea 
formelor substanţiale, a dreptului originar sau derivat ori pe 
deturnarea de putere. Recursul în anulare poate fi introdus 
de către statele membre, Comisie sau Consiliu și, în măsura 
în care au loc violări ale drepturilor ce-i sunt conferite prin 
Tratat, de către Parlamentul European. Persoanele fizice şi 
juridice din statele membre UE nu pot introduce un astfel de 
recurs decât contra deciziilor comunitare ce le sunt direct 
destinate ori care le afectează direct și individual. Dacă 
recursul în anulare este fondat, CJCE anulează actul în cauză 
cu efect retroactiv. În anumite cazuri, Curtea poate însă 
limita efectele anulării doar pentru perioada ce curge din 
momentul adoptării acestei hotărâri. Pentru recursul în 
anulare introdus de persoanele fizice şi juridice (altele decât 
statele membre și instituţiile comunitare), competenţa 
aparţine Tribunalului de Primă Instanță. 


Recursul în carenţă 

Acest recurs completează protecția față de 
posibilitatea unor abuzuri din partea Comisiei Europene sau 
a Consiliului UE, deoarece el permite intentarea unei acțiuni 
în justiție pentru omisiunea ilegală de a adopta un act 
comunitar. Acest recurs nu poate fi însă introdus înainte de 
derularea unei proceduri prealabile în cursul căreia partea 
reclamantă invită instituția comunitară în cauză să adopte 


actul respectiv. Dacă recursul în carenţă este introdus de 
către Consiliu, Comisie sau Parlamentul European, scopul 
său este de a constata că, violând Tratatul, Comisia sau 
Consiliul s-au abținut să adopte un act juridic comunitar. În 
situația în care recursul este introdus de o persoană fizică 
sau juridică, obiectul acestuia se limitează la a solicita să se 
constate că, violând Tratatul, o instituţie comunitară a omis 
să adopte o decizie adresată reclamantului. În acest ultim 
caz competenţa aparține Tribunalului de Primă Instantă. 
Hotărârea CJCE se limitează la a constata ilegalitatea 
omisiunii, fără a putea impune obligativitatea adoptării 
măsurii necesare. În practică însă, instituţia în cauză este 
ținută să adopte măsurile ce decurg din hotărârea Curţii de 
Justiție. Recursul în carenţă este reglementat de art. 232 TCE 
(versiunea consolidată). 


Recursul în reparaţie 

Numit şi « acțiune în reparaţie » (art. 235 şi 288 TCE 
consolidat), acest recurs dă cetățenilor și întreprinderilor 
comunitare care au suferit un prejudiciu de pe urma unei 
erori comise de către un funcționar sau agent comunitar 
posibilitatea de a cere repararea prejudiciului printr-o 
acțiune în fața CJCE. Tratatul nu reglementează decât parţial 
condiţiile angajării responsabilității UE, pentru celelalte 
situații aplicându-se principiile generale de drept din statele 
membre. Aceste principii au fost dezvoltate de către CJCE 
astfel încât, conform jurisprudenţei Curţii, obligaţia UE de a 
repara prejudiciul este supusă cumulativ următoarelor trei 
condiţii: să existe o acțiune ilegală a unei instituţii 
comunitare sau a unuia dintre agenții săi în exercitarea 


atribuţiilor (dacă este vorba de ilegalitatea unui regulament 
sau directive comunitare, nu este suficient ca acest act să fie 
ilegal, ci trebuie să fi avut loc o violare gravă şi manifestă a 
unei norme de drept care protejează persoanele fizice), 
prejudiciul să fie real și să existe o legătură de cauzalitate 
între prejudiciul suferit şi acțiunea Comunităţii. Competența 
judecării recursului în reparaţie aparţine Tribunalului de 
Primă Instanță. 


Recursul funcţionarilor 

Art. 236 TCE consolidat stipulează că pentru 
rezolvarea litigiilor născute în cadrul relaţiilor de muncă 
între Comunitate și funcționarii săi, în limitele Statutului 
funcționarilor comunitari, aceştia din urmă se pot adresa 
instanţei comunitare. Competența soluționării acestor litigii 
aparţine Tribunalului de Primă Instanță. 


Recursul prejudiciar 

Numit şi « trimitere prejudiciară » şi reglementat de 
art. 234 TCE (versiunea consolidată), recursul prejudiciar 
conferă jurisdicțiilor naționale posibilitatea de a face apel la 
CJCE atunci când o instanță națională dintr-un stat membru 
UE trebuie să aplice, într-un litigiu în care este sesizată, 
dispoziţii ale dreptului comunitar. În acest caz, instanța 
națională poate suspenda procedura şi cere CJCE să se 
pronunţe dacă actul adoptat de către instituţiile comunitare 
este valabil și cum trebuie el interpretat. Curtea de Justiţie a 
CE răspunde printr-o hotărâre (iar nu printr-un simplu aviz) 
ce are caracter obligatoriu, deci trebuie respectată de către 
instanţa care a solicitat-o. Recursul prejudiciar nu este însă o 
procedură contencioasă destinată să rezolve un litigiu, aşa 
cum sunt celelalte proceduri de recurs descrise până acum, 


ci reprezintă doar un element într-o procedură globală ce 
începe şi se sfârşeşte în fața unei instanțe naţionale. 
Obiectivul recursului prejudiciar este acela de a garanta o 
interpretare uniformă a dreptului comunitar, asigurând 
astfel unitatea ordinii juridice comunitare. 


Regulament 
A se vedea « Acte ale instituţiilor comunitare ». 


Reguli de origine 

Determinarea ţării de origine a unui produs este 
adesea dificilă atunci când mai multe întreprinderi sunt 
implicate în diferitele etape de producţie. În acelaşi timp, 
stabilirea originii unei mărfi este importantă pentru 
funcționarea normală a Pieței Interne a UE, iar acest lucru se 
face prin codificarea unor reguli precise de origine. 
Reglementările comunitare în materie au drept scop 
evitarea situaţiilor în care întreprinderi din state terțe 
eludează dispoziţiile privind importul pe teritoriul ţărilor UE 
prin plasarea în spaţiul comunitar a unor etape din procesul 
de fabricație a produselor respective. 


Resursele proprii ale Uniunii Europene 

Instaurarea unui regim de resurse proprii destinat să 
asigure independenţă financiară a Comunităţii Europene a 
fost proiectat încă de la originea acesteia, După o logică 
integraționistă. Art. 201 din Tratatul CEE însărcina Comisia 
Europeană să studieze în ce condiţii contribuţiile financiare 
ale statelor membre pentru bugetul comunitar, prevăzute în 
art. 200 CEE, puteau fi înlocuite prin resurse proprii 
provenite în primul rând din aplicarea unui tarif vamal 


comun. Concepută ca o etapă esențială și ireversibilă a 
procesului de integrare politică, înlocuirea contribuţiilor 
financiare naţionale cu un sistem de resurse proprii a fost 
operată în anul 1970. În prezent, sistemul resurselor proprii 
cuprinde patru categorii de surse financiare pentru bugetul 
comunitar : prelevările agricole, taxele vamale, resursele 
provenind din aplicarea TVA și resurse proprii prelevate din 
produsul naţional brut (PNB). Conform reglementărilor 
actuale, ansamblul resurselor proprii ale UE nu poate depăși 
plafonul de 1,27% din totalul PNB al celor 15 state membre 
(stabilit prin Pachetul Delors ÎI), ceea ce înseamnă un buget 
comunitar anual de 85 - 90 miliarde Euro. 


Restricţii cantitative 

Restricţiile cantitative sunt un ansamblu de reguli şi 
măsuri administrative prin care se exclude total sau parțial 
importul, exportul sau tranzitul unuia sau mai multor 
produse, independent de criterii de ordin calitativ. 
Reglementate în cadrul acordurilor internaţionale cu vocaţie 
Economică (GATT/OMC sau OCDE), restricţiile cantitative în 
comerțul dintre țările UE sunt interzise de către Tratatul 
Comunităţii Europene (TCE), care stipulează regulă liberei 
circulații a mărfurilor între statele comunitare. 


Revizuirea Tratatelor 

Art. 48 TUE (Tratatul Uniunii Europene) - versiunea 
consolidată a Tratatului de la Amsterdam, stipulează că 
guvernul oricărui stat membru sau Comisia Europeană pot 
propune Consiliului UE amendarea Tratatelor pe care este 
fondată UE. Dacă Consiliul UE, După consultarea 
Parlamentului European și a Comisiei, emite un aviz în 
favoarea convocării unei Conferinţe a reprezentanților 


guvernelor statelor membre (CIG), Preşedinţia Consiliului va 
convoca această Conferinţă în vederea determinării, de 
comun acord, a amendamentelor ce vor fi aduse Tratatelor. 
Banca Centrală Europeană (BCE) va fi de asemenea 
consultată în situaţia unor modificări în domeniul monetar. 

S. 

SAVE 

SAVE este acronimul de la « Specific Actions for 
Vigurous Energy Efficiency » (« Acțiuni specifice pentru o 
eficiență energetică sporită ») şi reprezintă un program în 
favoarea utilizării eficiente a resurselor energetice ale UE şi 
de protecție a mediului. Investiţiile acestui program au loc 
cu precădere în domeniul cercetării tehnice - în vederea 
stabilirii unor norme şi specificaţii tehnice în materie, în 
încurajarea dezvoltării infrastructurii pentru producerea 
energiei nepoluante ale cărei surse se regenerează, și pentru 
crearea unor rețele prin care să se poată asigura 
coordonarea activităților energetice la nivel naţional şi 


comunitar - în vederea utilizării eficiente a energiei 
electrice. 
Screening 


Exercițiu de examinare analitică a gradului de realizare 
de către țările candiate la aderarea la UE (printre care şi 
România) a armonizării legislaţiilor naţionale cu normele 
dreptului comunitar. Realizarea unui screening (termen în 
limba engleză care are ca sinonim de conținut în limba 
română «examinare analitică») în vederea determinării 
progreselor statelor candidate pe linia preluării acquis-ului 
comunitar şi a măsurilor ce se impun pentru eliminarea 
deficienţelor constatate cu acest prilej a fost decisă de către 
Consiliul European de la Luxemburg, din decembrie 1997, în 


cadrul hotărârii sale de a lansa un proces global, inclusiv şi 
evolutiv de lărgire a Uniunii Europene prin admiterea țărilor 
din Europa Centrală şi de Est. Screening-ul a fost conceput în 
două etape: prima, multilaterală, desfășurată în prima 
jumătate a anului 1998 şi la care au participat toate ţările 
candidate admise în proces, a avut un scop didactic, de 
explicare a acquis-ului comunitar, în timp ce a doua etapă, ce 
s-a desfășurat în intervalul martie - septembrie 1999, a 
urmărit să identifice domeniile în care țările candidate au 
făcut progrese sau, din contră, se confruntă cu dificultăți în 
preluarea şi transpunerea legislaţiei comunitare. Exerciţiul 
de screening s-a desfăşurat pe 29 din cele 31 de capitole ce 
fac obiectul negocierilor de aderare (ultimele două capitole 
se referă la « probleme instituționale » şi « diverse », nefiind 
necesar un proces de armonizare legislativă prealabilă și 
deci nici screening). 


Securitate socială 

Ordinea juridică comunitară presupune și o serie de 
reguli prin care se stabileşte un regim comun de securitate 
socială, în scopul protejării resortisanţilor statelor membre 
care se deplasează în spaţiul comunitar contra diferitelor 
riscuri sociale - boli, maternitate, invalididate, îmbătrânire, 
deces, accidente de muncă și boli profesionale, șomaj. Acest 
ansamblu de reglementări a constituit un element esenţial 
pentru conturarea conceptului de « cetățenie Europeană ». 
Armonizarea normelor naționale în materie de securitate 
socială a fost impusă de buna funcționare a Pieței Interne 
comunitare, care garantează libertatea de stabilire şi de a 
presta servicii pe întreg teritoriul UE. Articolele 39 - 42 TCE 
prevăd, între altele, obligativitatea coordonării regimurilor 
naţionale în ceea ce priveşte drepturile lucrătorilor salariați 


şi eliminarea oricărei discriminări bazată pe naţionalitate. 


ediul instituţiilor 

Conform art. 216 CEE (art. 289 TCE, versiunea 
consolidată), sediul instituţiilor comunitare este fixat de 
comun acord de către guvernele statelor membre. În 
momentul de față, situaţia sediilor instituţiilor UE se 
prezintă astfel : Comisia Europeană și Consiliul UE au sediul 
la Bruxelles (Belgia); Parlamentul European are sediul 
principal la Strasburg (Franţa), unde își ţine cele 12 sesiuni 
anuale, Secretariatul General și serviciile la Luxemburg, iar 
comisiile parlamentare și grupurile politice funcţionează la 
Bruxelles (Belgia) ; Curtea de Justiţie şi Curtea de Conturi 
sunt la Luxemburg; Comitetul Economic și Social şi 
Comitetul Regiunilor - la Bruxelles; Banca Centrală 
Europeană - la Frankfurt (Germania); Agenţia Europeană 
pentru Protecția Mediului - în Danemarca; Europol 
(precursorul unei viitoare poliții comune europene) - în 
Olanda; Observatorul pentru Droguri - în Portugalia; 
Oficiul pentru Medicamente - în Marea Britanie; Fundaţia 
Educaţiei Permanente - în Italia ; Oficiul de Formare pentru 
Ţările din Est - în Grecia; Oficiul pentru Sănătate și 
Protecția Muncii - în Spania ; Oficiul de Inspecţie Veterinară 
- în Irlanda. 


Societate anonimă Europeană (SAE) 

Necesitatea restructurării la scară comunitară a 
întreprinderilor a căror activitate depășește cadrul naţional 
presupune existența unor instrumente juridice adecvate. În 
acest sens, ideea creării unor societăți europene a apărut 
încă de la înființarea CEE, în 1958, însă dificultăţile datorate 
diferențelor între dreptul naţional al ţărilor membre ale 


Comunităţii Europene au făcut ca două proiecte succesive 
(1970 şi 1975) să fie abandonate. O nouă propunere de 
regulament ce definea statutul societății europene a fost 
adoptat de Consiliul UE abia în 1991. Conform acestuia, 
societatea anonimă europeană (SAE) nu poate fi constituită 
din persoane fizice, ci doar din societăți sau alte entități de 
drept public său privat. Modalităţile de creare a unei SAE 
sunt : prin fuziune, pentru societățile anonime ; prin crearea 
unei societăți holding, pentru societăţile anonime și cele cu 
răspundere limitată (SRL) ; prin crearea unei filiale comune, 
pentru companiile şi firmele constituite pe teritoriul UE în 
baza legii civile şi comerciale din statele membre ; și prin 
transformarea unei societăți anonime care are o filială sau 
un sediu într-un alt stat membru decât cel unde se află 
administrația sa centrală. Caracterul european al SAE 
presupune că aceasta să fie constituită integral din societăți 
ce au sediul statutar și administraţia centrală pe teritoriul 
UE, iar cel puţin două din societăţile ce o compun să fie 
instalate în state membre diferite. 


SOCRATES 

Program de acțiune comunitară în domeniul formării, 
SOCRATES reuneşte de la începutul anului 1995 programele 
ERASMUS și LINGUA pe care le completează cu măsuri în 
materie de educaţie și tineret. În perioada 1995 - 1999, 
programul SOCRATES a beneficiat de un buget total în 
valoare de 850 milioane Euro consacrat unui număr de trei 
domenii prioritare: activități legate de învățământul 
superior (schimburi de studenţi, recunoașterea studiilor 
efectuate în străinătate), acțiuni în favoarea învățământului 
preşcolar, primar şi secundar (proiecte școlare comune, 
perfecționarea profesorilor) şi acțiuni «transversale » 


(producția de material didactic, formarea profesorilor de 
limbi străine). 


Societate informaţională 

De la începutul anilor '90, când a apărut acest concept, 
prin « societate informațională» înțelegem ansamblul de 
posibilități şi oportunităţi economice, politice şi sociale 
create de explozia tehnologiilor din domeniul informaţiei şi 
comunicațiilor. Creşterea volumului de date, texte, imagini şi 
sunete în sistem numeric (așa-numita « « multimedia ») a 
antrenat o utilizare masivă a sistemelor de telecomunicaţii, a 
ordinatoarelor personale şi serviciilor de informații 
electronice. Internetul, rețeaua mondială ce permite 
schimbul de date, a devenit o platformă globală de 
comunicaţie. În «Cartea albă privind creşterea economică, 
competitivitatea și ocuparea forței de muncă», din 1993, UE 
a subliniat în mod explicit miza acestor noi forme de 
activitate, iar în 1994 Comisia Europeană a definit un plan 
de acțiune intitulat «Spre societatea informaţională în 
Europa » care propunea crearea în spaţiul comunitar a unui 
sistem de norme tehnice, juridice și politice necesare punerii 
în practică a societății informațţioractică a societăţii 
informațioan> 


Spaţiul Economic European (SEE) 

Spaţiul Economic European reprezintă un cadru de 
cooperare economică între statele membre UE și cele ale 
AELS (în total 19 ţări), ce a intrat în vigoare la 1.01.1993. 
SEE are ca obiectiv extinderea acțiunii celor «patru libertăţ» 
comunitare (libera circulație a bunurilor, serviciilor, 
persoanelor şi capitalurilor) la ţările AELS (în prezent, în 
număr de patru : Norvegia, Islanda, Elveţia şi Liechtenstein), 


în vederea asigurării accesului acestora la Piaţa Internă a 
UE. SEE a constituit şi un instrument de pregătire a aderării 
la UE a unora dintre statele AELS (Austria, Suedia şi 
Finlanda). 


STABEX 

STABEX reprezintă prescurtarea pentru « Sistemul de 
stabilizare a încasărilor la export pentru produsele 
agricole », adevărata piatră unghiulară a politicii de 
dezvoltare promovată de către UE față de ţările lumii a treia 
(a se vedea « Politica de dezvoltare»). Prin mecanismul 
sistemului STABEX, UE garantează ţărilor din Grupul Lomă 
(a se vedea « Convenţiile de la Lomii ») un venit minimal 
pentru aproximativ 40 de produse agricole exportate de 
aceste state. Dacă veniturile rezultate din aceste exporturi în 
anul în curs scad în raport cu media anilor precedenţi, UE 
compensează deficitul acordând acestor țări subvenții 
nerambursabile. 


SYSMIN 

Asemănător cu mecanismul  STABEX, SYSMIN 
(« Sistemul de stabilizare a încasărilor la export pentru 
produsele miniere ») este un sistem prin care Uniunea 
Europeană finanţează, prin împrumuturi speciale, proiecte 
miniere specifice în ţările din Africa - Pacific - Caraibe 
(ACP). În caz de scădere a producţiei sau a exporturilor de 
materii prime minerale datorită dificultăților tehnice sau 
politice din aceste țări, SYSMIN permite menţinerea 
rentabilității întreprinderilor în cauză și evitarea reducerii 
veniturilor rezultate din exportul acestor produse. 


Strategie de aderare 


Strategia de aderare (numită uneori « strategie de pre- 
aderare », pentru a sublinia rolul său de pregătire a aderării) 
este un ansamblu de măsuri cu caracter politic, economic şi 
legislativ, care acoperă toate domeniile de activitate ce ţin de 
competența comunitară și vizează satisfacerea de către 
statele ce doresc să devină membre ale UE a criteriilor de 
aderare stabilite de Consiliile Europene de la Copenhaga 
(iunie 1993) şi Madrid (decembrie 1995). Prima strategie de 
pregătire a ţărilor din Europa Centrală şi de Est pentru 
aderarea acestora la UE a fost adoptată de către Consiliul 
European de la Essen (Germania), în decembrie 1994. 
Aceasta era bazată pe trei elemente : punerea în aplicare a 
prevederilor Acordurilor europene încheiate de către UE cu 
țările candidate, programul PHARE de asistenţă financiară și 
dialogul structurat ce așeza la aceeași masă toate statele UE 
și țările candidate pentru a discuta probleme de interes 
comun. România şi-a adoptat prima sa strategie proprie, 
având ca obiectiv pregătirea pentru admiterea în Uniunea 
Europeană, în iunie 1995, odată cu depunerea cererii de 
aderare la UE (aşa-numita « Strategie de la Snagov », După 
numele localităţii unde a avut loc elaborarea acestui 
document și semnarea unei declaraţii de acceptare a 
obiectivului integrării europene de către toate forțele 
politice parlamentare ale momentului). Plecând de la 
propunerile formulate de către Comisia Europeană în 
« Agenda 2000 », Consiliul European de la Luxemburg, din 
decembrie 1997, a lansat « Strategia consolidată de pre- 
aderare » pentru candidaţii din Europa Centrală și de Est, ale 
cărei principale elemente sunt: Acordurile europene, 
Parteneriatele pentru aderare împreună cu Programele 
naţionale de adoptare a acquis-ului comunitar (a se vedea 
« Parteneriat pentru aderare »), asistenţă financiară de pre- 


aderare (programele PHARE, ISPA şi SAPARD - a se vedea 
« Fonduri de pre-aderare ») și deschiderea accesului țărilor 
candidate la programele şi agenţiile comunitare. 


Subsidiaritate (principiu) 
A se vedea « Principiul subsidiaritățţii ». 


Sistemul Monetar European (SME) 

După dificultăţile majore cu care s-a confruntat în anul 
1971 sistemul mondial ce reglementează ratele de schimb 
între diferitele monede, având ca monedă de referință 
dolarul nord-american - așa-numitul «Sistem Bretton 
Woods», după numele localităţii unde au fost elaborate 
statutele Fondului Monetar Internaţional - dificultăţi care au 
dus la dezintegrarea acestuia, țările vest-europene au 
început să se gândească la un sistem mai sigur și mai 
adecvat noilor relații stabilite în cadrul Comunităţii 
Europene. Consiliul European de la Bremen (Germania), din 
iulie 1978, a decis crearea unui «Sistem Monetar 
European » care să lege între ele monedele tuturor țărilor 
membre, iar în decembrie 1978 au fost adoptate regulile de 
funcționare ale acestuia, formalizarea juridică fiind făcută 
sub forma unui acord între băncile centrale. SME este un 
mecanism prin care se asigură stabilitatea ratelor de schimb 
între monedele țărilor comunitare, fiind creată o « unitate 
monetară europeană de schimb » (în engleză: « European 
Currency Unit » - ECU) compusă dintr-un « coş » ce conținea 
un număr de unități monetare ale țărilor membre, ponderea 
fiecăreia fiind dată de forța economiei naționale a ţării 
respective şi de locul pe care aceasta îl ocupă în comerțul 
intra-comunitar. Statele care participă la SME au stabilit 
« cursuri-pivot » pentru monedele lor naționale raportate la 


ECU, iar pe baza acestora s-au calculat cursurile bilaterale de 
schimb între diferitele monede participante la sistem. O 
regulă de bază a SME este aceea că țările participante s-au 
angajat să intervină pe pieţele de schimb valutar atunci când 
monedele lor se îndepărtează cu mai mult de 2,25% faţă de 
valoarea stabilită pentru  «cursul-pivot». Odată cu 
introducerea monedei unice Euro, la 1.01.1999 (care a 
înlocuit ECU), actualele reguli ale SME se vor mai aplica 
temporar până cel târziu la 1.07.2002 când toate monedele 
naţionale ale ţărilor ce au adoptat noua monedă vor 
dispărea de pe piaţă, fiind înlocuite de Euro (în prezent, 11 
din cele 15 țări membre ale UE fac parte din « Sistemul 
Euro » - a se vedea şi « Euro»). 


Simboluri europene 

O entitate politico-economică atât de complexa cum 
este Uniunea Europeană are nevoie de simboluri care să o 
identifice în raport cu alte structuri internaționale și să 
permită, totodată, cetățenilor săi să-şi conștientizeze 
apartenenţa la această construcție integratoare unică în 
lume. Începând cu anul 1986, UE (în acel moment CE) 
utilizează drapelul cu cele 12 stele aurii aşezate în cerc, pe 
fond albastru (adoptat inițial de Consiliul Europei de la 
Strasburg), numărul stelelor simbolizând perfecțiunea. Un 
alt simbol împrumutat de la Consiliul Europei este « Odă 
bucuriei » - parte din Simfonia a 9-a a lui Beethoven - care a 
devenit imnul Uniunii Europene. Alte simboluri europene 
sunt acordarea anuală a unor premii europene, înlocuirea 
panourilor vamale naţionale la frontierele țărilor membre 
UE cu altele uniforme conținând cercul cu cele 12 steluțe 
comunitare, introducerea pașaportului european, a 
permisului de conducere european și stabilirea zilei de 


9 mai ca « Zi a Europei » (la 9 mai 1950, ministrul francez 
de externe Robert Schuman a făcut declaraţia istorică prin 
care propunea crearea Comunităţii Europene a Cărbunelui şi 
Oţelului - CECO; a se vedea în acest sens și « Declaraţia 
Schuman »). 


Subvenţii 

Subvențţiile sunt ajutoare pe care autorităţile publice le 
acordă întreprinderilor, sub formă de sprijin financiar sau 
avantaje fiscale, în scopul realizării unor obiective 
economice. Subvențţiile pot fi acordate pentru menţinerea în 
funcțiune a unor întreprinderi sau ramuri economice aflate 
în dificultate, pentru a le facilita adaptarea la noile condiţii 
de piață, pentru favorizarea productivităţii şi dezvoltării 
anumitor companii sau sectoare economice. Subvențţiile care 
crează distorsiuni ale concurenţei sunt interzise pe teritoriul 
UE, excepţiile fiind posibile doar atunci când ele vizează 
ameliorarea situaţiei sociale, structurale şi regionale în 
cadrul Uniunii (a se vedea în acest sens şi « Concurența »). 

T. 

TACIS 

TACIS este acronimul pentru « Technical Assistance 
for Community of Independent States » (« Asistență tehnică 
pentru Comunitatea Statelor Independente ») și reprezintă 
un program comunitar lansat în anul 1990 pentru sprijinirea 
proceselor de democratizare și trecere la economia de piaţă 
în țările fostei Uniuni Sovietice şi Mongolia. 


Tarif vamal comun (tarif exterior comun) 
Punerea progresivă în practică a uniunii vamale între 
țările CEE, devenită efectivă în 1968, a dus la reunirea 


teritoriilor vamale ale statelor membre, până atunci 
distincte, într-un teritoriu vamal unic. În mod 
corespunzător, taxele vamale existente au fost înlocuite 
printr-un tarif vamal comun, numit « tarif exterior comun ». 
Începând cu anul 1975, toate veniturile provenind din tariful 
exterior comun au ca destinație bugetul comunitar. 


TEMPUS 

TEMPUS este un program comunitar de promovare a 
mobilității transeuropene în învățământul superior. Deschis 
din 1990 şi ţărilor central şi est-europene, TEMPUS acordă 
asistență financiară proiectelor de educaţie și formare 
realizate în comun de organisme din ţările UE cu parteneri 
din Europa Centrală și de Est (România beneficiază de acest 
program din anul 1991), concentrându-se în principal pe 
domeniile cu impact asupra procesului de transformare 
economică şi social-politică din această parte a 
continentului. Începând cu anul 1994, TEMPUS este accesibil 
şi țărilor din fosta Uniune Sovietică, în cadrul programului 
mai larg TACIS. 


TRACECA 

Programul TRACECA (Transport Corridor Europe - 
Caucasus - Asia) a fost lansat în luna mai 1993, la Bruxelles, 
în cadrul unei Conferinţe care a reunit miniștrii comerțului 
și ai transporturilor din opt ţări aparținând spaţiului ex- 
sovietic (cinci din Asia Centrală şi trei din Caucaz): 
Kazakhstan, Kyrghystan, Tadjikistan, Uzbekistan, 
Turkmenistan, Georgia, Azerbaijan şi Armenia. Din 
octombrie 1996 au fost admise Ucraina și Mongolia. 
TRACECA este un program de asistenţă tehnite un program 
de asistență tehniordată de către Uniunea Europeană în 


scopul creării unui coridor de transport care să lege axa 
Vest-Est a Europei de Caucaz și Asia, obiectivul iniţial 
constituindu-l acordarea, în acest fel, a unui sprijin politic şi 
economic pentru consolidarea independenţei noilor state 
din regiune, încurajarea cooperării dintre acestea şi 
atragerea investiţiilor străine. Deoarece prin dezvoltarea 
acestui nou coridor se poate asigura o rută de transport 
alternativă la cele ce trec prin Federaţia Rusă, permițând 
astfel conectarea directă a reţelelor de transport pan- 
europene cu cele din Caucaz și Asia Centrală și facilitând 
accesul la rezervele de petrol şi gaze naturale din regiune, 
TRACECA este considerat astăzi drept un traseu de 
importanţă strategică pentru ţările ce participă la realizarea 
lui. În iunie 1997, Conferinţa pan-europeană a miniştrilor de 
transport desfăşurată la Helsinki a decis acțiuni concrete de 
cooperare între TRACECA şi OCEMN (Organizaţia de 
Cooperare Economică a Marii Negre), astfel încât să se 
realizeze integrarea ţărilor membre ale celor două structuri 
în rețelele de transport pan-europene. 


Tratat de fuziune 

Tratatul de fuziune semnat la 8.04.1965, numit și 
« Tratat instituind un Consiliu unic și o Comisie Unică pentru 
Comunitățile Europene », a decis unificarea și unicitatea 
instituțiilor celor trei Comunităţi Europene (CECO, CEE și 
CEEA). Tratatul de fuziune a intrat în vigoare la 1.07.1967. 
Reamintim că Parlamentul European și Curtea de Justiţie a 
Comunităţilor Europene erau instituții comune ale 
Comunităţilor Europene încă de la apariţia acestora (a se 
vedea « »). 


Tratatele CECO, CEE şi CEEA 


Tratatul CECO, semnat la Paris, la 18.04.1951, a 
reprezentat transpunerea într-o formă juridică a « Planului 
Schuman » de înființare a Comunității Europene a 
Cărbunelui și Oţelului. El a intrat în vigoare la 25.07.1952 (a 
se vedea « Comunitatea Europeană a Cărbunelui și Oţelului » 
şi « Planul Schuman »). Tratatele CEE și CEEA (Euratom), 
numite și «Tratatele de la Roma», au fost semnate în 
capitala Italiei la 25.03.1957, de către aceleași șase țări 
membre ale CECO (Franţa, Germania, Italia, Belgia, Olanda și 
Luxemburg). Ele au intrat în vigoare la 1.01.1958. Din 1993, 
odată cu intrarea în vigoare a Tratatului de la Maastricht, 
ansamblul celor trei Comunităţi (CECO, CEE și CEEA) poartă 
numele de « Comunitatea Europeană » (a se vedea în acest 
sens « Comunitatea Economică Europeană » și 
« Comunitatea Europeană a Energiei Atomice »). 


Tratatul de Uniune Europeană (TUE) 

Adoptat de către Consiliul European de la Maastricht 
(Olanda) la 10.12.1991, semnat la 7.02.1992 și intrat în 
vigoare, după ratificarea sa de către ţările membre, la 
1.11.1993, Tratatul de Uniune Europeană (alte formule sunt 
« Tratatul asupra Uniunii Europene », sau « Tratatul Uniunii 
Europene ») reprezintă un document de importanţă istorică 
în procesul de integrare europeană. Prin TUE a fost înființată 
Uniunea Europeană și s-a stabilit un program ambițios 
vizând realizarea Uniunii Economice și Monetare (cu termen 
1.01.1999), crearea unor noi politici comunitare, 
introducerea cetățeniei europene, crearea Politicii Externe și 
de Securitate Comună (PESC), introducerea în câmpul 
cooperării comunitare a domeniilor Justiţiei și Afacerilor 
Interne (JAI). 


Tratatul de la Maastricht 

Tratatul de la Maastricht, semnat la 7.02.1992 în 
localitatea olandeză cu același nume și intrat în vigoare la 
1.11.1993, este format de fapt din două Tratate: Tratatul de 
Uniune Europeană (TUE) şi Tratatul Comunităţii Europene 
(TCE), acesta din urmă fiind ansamblul celor trei Tratate 
originare (Tratatele de la Paris și Roma) cu toate 
modificările ce li s-au adus pe parcurs, inclusiv elementele 
de noutate rezultate în urma Conferinţei 
Interguvernamentale încheiate la Maastricht, în decembrie 
1991 (de exemplu, introducerea procedurii de codecizie, 
extinderea votului cu majoritate calificată, înființarea unor 
noi instituții comunitare). 


Tratatul de la Amsterdam 

Tratatul de la Amsterdam este rezultatul negocierilor 
purtate în cadrul unei Conferințe Interguvernamentale 
(CIG), care a debutat la Torino (Italia), la 29 martie 1996, şi 
s-a încheiat la Amsterdam (Olanda), la 18 iunie 1997. Pe 
lângă noutăţile aduse Tratatului de Uniune Europeană - TUE 
(introdus prin Tratatul de la Maastricht, din 1992), ultima 
CIG a operat unele modificări și în Tratatul Comunității 
Europene - TCE (rezultat din Tratatele de la Paris - CECO, 
din 1952 şi Roma - CEE şi CEEA, din 1958, cu modificările ce 
li s-au adus prin Actul Unic European din 1987). Din acest 
motiv, denumirea completă a Tratatului semnat la 
Amsterdam, la 2 octombrie 1997 şi intrat în vigoare la 1 mai 
1999, este «Tratatul de la Amsterdam ce modifică 
Tratatul de Uniune Europeană, Tratatul prin care s-a 
instituit Comunitatea Europeană şi unele acte conexe ». 
Deosebirea de esenţă între cele două Tratate constă în 
domeniile reglementate: în timp ce Tratatul Comunităţii 


Europene (TCE) reprezintă cadrul normativ primar pentru 
primul pilon al UE (Comunitatea Europeană, cu alte cuvinte 
aspectele economice), Tratatul de Uniune Europeană (TUE) 
reglementează activitatea pilonilor doi (PESC) şi trei (JAI) ai 
UE, introduşi prin Tratatul de la Maastricht și dezvoltați de 
cel de la Amsterdam. Pe de altă parte, în limbajul uzual se 
vorbeşte despre « Tratatul de la Amsterdam », înțelegând 
prin aceasta întreg ansamblul de norme din dreptul 
comunitar primar, adică Tratatele originare (cele de la Paris 
şi Roma) - cu modificările aduse acestora pe parcursul celor 
peste 40 de ani de existență a Comunităţilor Europene, plus 
Tratatul de Uniune Europeană de la Maastricht - de 
asemenea cu modificările ce i-au fost aduse la Amsterdam. 
Cu alte cuvinte, Tratatul de la Amsterdam include atât 
TUE cât şi TCE. În plus, faptul că ratificarea modificărilor 
aduse de către CIG celor două Tratate menţionate a avut loc 
loc « în bloc » întăreşte imaginea unui tot unitar al acestora. 


TREVI (grup) 

« Grupul TREVI» (Terorism, Radicalism, Extremism, 
Violentă) desemnează la origine cooperarea informală între 
miniștrii de Justiţie și Afaceri Interne din țările comunitare 
în lupta împotriva terorismului internaţional și a traficului 
de droguri. Înființat în anul 1975, acest grup de lucru este 
operaţional începând cu 1976, reunind de două ori pe an 
miniștrii responsabili cu securitatea interioară a UE, în 
scopul examinării chestiunilor relative la cooperarea în 
materie şi elaborarea unor strategii comune. Odată cu 
intrarea în vigoare a Tratatului de Uniune Europeană, 
activitatea Grupului TREVI a fost oficializată în cadrul 
pilonului trei al UE, « Justiţie și Afaceri Interne ». 


Tribunalul de Primă Instanță al Comunităţii 
Europene 

Pentru a face față fluxului mare de cazuri supuse spre 
soluționare CJCE, Consiliul UE a decis crearea unui nou 
organ jurisdicțional care să preia dosarele de mai mică 
importanţă, degrevând astfel Curtea de Justiţie. Tribunalul 
de Primă Instanță a fost înființat în anul 1989, în scopul 
ameliorării protecţiei juridice a persoanelor fizice şi juridice 
din spaţiul UE prin instaurarea unui nou grad de jurisdicție 
care să permită CJCE să se concentreze asupra sarcinii sale 
esențiale, aceea de a da o interpretare uniformă dreptului 
comunitar. Tribunalul este compus din 15 judecători numiţi 
de comun acord de către guvernele statelor membre UE 
pentru un mandat reînnoibil de șase ani. Spre deosebire de 
CJCE, Tribunalul de Primă Instanță nu are avocaţi-generali, 
atribuţiile acestora fiind exercitate, atunci când este cazul, 
de către judecători. Tribunalul este competent să se 
pronunţe în primă instanță asupra oricărui recurs în 
anulare, în carență sau în reparație formulat contra 
Comunităţii Europene de către persoane fizice sau juridice 
din spațiul comunitar, ca și în materie de litigii între 
Comunitate și funcționarii săi. TUE permite ca, prin decizie a 
Consiliului UE, să fie transferate în competenţa Tribunalului 
de Primă Instanță și alte categorii de cazuri, cu excepţia 
recursului prejudiciar. 


Twinning 

Termen în limba engleză (în franceză « jumellage ») 
care în limbajul comunitar se traduce prin « înfrățire 
instituțională».  Twinning-ul reprezintă un mecanism 
introdus prin « Parteneriatele pentru aderare » în scopul 
realizării unor proiecte în domeniul construcției 


instituționale (« Institution Building »), existentă cadrului 
administrativ -instituțional fiind unul dintre criteriile de 
aderare la UE a ţărilor candidate (printre care și România). 
Prin această «înfrățire instituțională» administraţiile din 
statele candidate (în primul rând ministerele) sunt puse să 
lucreze împreună cu omologii lor din ţările UE pentru 
aplicarea unor proiecte clar definite de transpunere, 
implementare şi urmărire a aplicării acquis-ului comunitar 
în domeniile lor de competență. Pentru anul 1998, 
programul de twinning a fost finanțat din Programul 
Naţional Phare (10,2 milioane EURO) şi a fost lansat efectiv 
pentru cinci sectoare prioritare: agricultură, dezvoltare 
regională, protecția mediului, justiție şi afaceri interne și 
finanţe. În 1999, numărul sectoarelor eligibile a crescut fiind 
incluse protecția socială, transporturile, certificarea şi 
concurența, iar pentru anul 2000 se au în vedere şi 
domeniile energiei, politicilor industriale şi administraţia 
publică. 


U. 

Uniunea Economică şi Monetară (UEM) 

Sistemul « Bretton Woods », instaurat după încheierea 
celui de-al doilea război mondial, menținea monedele 
naționale într-o relație fixă dar modificabilă în raport cu 
dolarul SUA, reducând astfel riscurile fluctuaţiilor monetare. 
Bunele sale rezultate în perioada anilor '50 explica lipsa de 
interes a fondatorilor Comunităţilor Europene pentru 
definirea unei politici monetare comune, însă odată cu 
apariţia dificultăţilor de funcționare a acestui sistem în 1970 
și efectele şocului petrolier din 1973 au apărut şi primele 
tentative de construire a unui cadru european de 
reglementare monetară (a se vedea « Raportul Werner »). La 


originea actualei UEM stă Raportul elaborat în 1989 de către 
un colectiv condus de președintele Comisiei Europene, 
francezul Jacques Delors (a se vedea « Raportul Delors»), 
care propunea atingerea acestui obiectiv în trei faze : prima 
fază, care a debutat la 1.07.1990, ce presupunea asigurarea 
circulaţiei libere a capitalurilor în întreg spațiul comunitar, 
creşterea gradului de cooperare între băncile centrale din 
țările membre şi coordonarea politicilor economice ale 
acestor state. Faza a două a început la 1.01.1994, având ca 
elemente principale înființarea Institutului Monetar 
European cu sediul la Frankfurt (Germania), coordonarea 
politicilor monetare naționale, asigurarea independenței 
băncilor centrale naționale şi monitorizarea politicilor 
economice şi fiscale, astfel încât să se asigure respectare 
criteriilor de convergență - condiție esențială pentru 
determinarea țărilor ce vor fi admise în spațiul viitoarei 
monede unice europene. În fine, cea de-a treia fază, care a 
debutat la 1.01.1999, este caracterizată prin apariția unei 
politici monetare unice şi tranziția la moneda unică Euro (1 
ECU = 1 Euro), transformarea Insitutului Monetar European 
în Banca Centrală Europeană (BCE), înființarea Sistemului 
European al Băncilor Centrale (SEBC reunește băncile 
centrale din ţările participante la Euro) şi fixarea unor rate 
de schimb irevocabile între monedele participante şi Euro. 
Calendarul introducerii monedei unice Euro cuprinde şi el 
trei etape : 2-3.05.1998 - decizia statelor membre UE de a 
participa la crearea acestei noi monede, fixarea parităţilor 
între diferitele monede naţionale participante la Euro şi 
aprobarea Comitetului Executiv al BCE; 1.01.1999 - 
lansarea fazei a treia a UEM, stabilirea « zonei Euro » (care 
cuprinde 11 din cele 15 țări membre UE - Grecia nu a fost 
încă admisă deoarece nu satisfăcea criteriile de convergenţă, 


iar Marea Britanie, Irlanda şi Danemarca au refuzat 
deocamdată să participe) şi introducerea Euro ca monedă de 
cont pe piețele financiar-valutare din statele UE ; 1.01.2002 
- introducerea efectivă a Euro ca monedă de schimb în toate 
țările participante (până la 30.06.2002 Euro va circula în 
paralel cu monedele naționale ce vor fi retrase progresiv, 
urmând ca de la 1.07.2002 acestea să dispară de pe piaţă, 
lăsând definitiv locul monedei unice europene). 


Uniunea Europeană (UE) 

Forma cea mai actuală a evoluţiei construcției 
comunitare care a început în 1952 prin înființarea 
Comunităţii Europene a Cărbunelui şi Oţelului (CECO), 
urmată în 1958 Comunitatea Economică Europeană (CEE) și 
de Comunitatea Europeană a Energiei Atomice (CEEA, sau 
Euratom). Tratatul de la Maastricht, din 1992, a creat 
Uniunea Europeană (UE) formată din trei «piloni»: 
Comunitatea Europeană (compusă din CECO, CEE și CEEA), 
Politica Externă și de Securitate Comună (PESC şi 
Cooperarea în domeniile Justiţiei și Afacerilor Interne (JAI). 
Dacă primul «pilon» este complet integrat, PESC şi JAI 
prezintă încă o serie de elemente cu caracter 
interguvernamental. Tratatul de la Amsterdam a transferat 
însă o parte din aceste competenţe de la nivel naţional la 
nivel comunitar (cu titlu de exemplu, politica de acordare a 
vizelor a devenit un domeniu comunitar). 


Uniunea Europei Occidentale (UEO) 

Uniunea Europei Occidentale (UEO) a fost înființată în 
anul 1954, în scopul întăririi cooperării între statele vest- 
europene în domeniul securităţii. Ea are la origine Tratatul 
de la Bruxelles semnat la 17.03.1948 de către cinci țări 


occidentale - Franţa, Belgia, Luxemburg, Olanda și Marea 
Britanie - prin care se crea o alianță militară europeană la 
care au aderat ulterior Germania, Spania, Portugalia, Italia şi 
Gecia (în total zece state). Sarcinile sale principale constau în 
obligația generală de asistenţă în caz de agresiune contra 
unui stat membru, prezervarea păcii şi securităţii în Europa. 
UEO oferă statelor membre o platformă de cooperare în 
materie de politică de apărare şi securitate, în scopul 
consolidării influenţei politice a Europei în cadrul NATO şi 
de a crea o identitate europeană de securitate. Prin 
intrarea în vigoare, la 1.11.1993, a Tratatului de la 
Maastricht, UEO a devenit parte integrantă a dezvoltării 
Uniunii Europene, fiind definită drept « braţ înarmat al UE 
şi pilon european al NATO». Tratatul de la Amsterdam, 
intrat în vigoare la 1.05.1999, consfințeşte rolul UEO în 
implementarea deciziilor de politică externă şi securitate 
comună (PESC) a UE. 


Uniune vamală 

Uniunea vamală constă în reunirea mai multor teritorii 
vamale distincte într-un spațiu vamal comun, suprimându- 
se astfel frontierele vamale interne dintre statele membre, 
toate operațiunile vamale fiind mutate la frontierele 
acestora cu ţări terțe. Spre deosebire de zona de liber- 
schimb, statele membre ale uniunii vamale nu pot preleva 
nici o taxă vamală proprie din importurile efectuate din alte 
țări, fiind aplicate doar taxe vamale comune. Pentru 
produsele industriale, uniunea vamală a ţărilor Comunităţii 
Europene a intrat în vigoare la 1.07.1968, în timp ce pentru 
produsele agricole aceasta s-a realizat la 1.01.1970. 


Z. 


Zona de Cooperare Economică a Marii Negre 
(CEMN) 

Proiectul de colaborare economică în regiunea Mării 
Negre a fost lansat de Turcia, la sfârşitul anului 1990, având 
drept scop stabilirea treptată a unei zone de liber-schimb 
care să cuprindă toate ţările riverane. La 25.06.1992 a fost 
semnată la Istanbul, de către şefii de stat din 11 ţări 
(Albania, Armenia, Azerbaidjan, Bulgaria, Georgia, Grecia, 
Moldova, Federaţia Rusă, România, Ucraina şi Turcia) o 
« Declaraţie la nivel înalt privind cooperarea economică a 
Marii Negre» care cuprinde un ansamblu de principii, 
obiective, domenii precum şi un cadru instituțional minim 
pentru cooperarea statelor din zona Mării Negre. Din 
februarie 1993 CEMN a căpătat şi o dimensiune 
parlamentară, prin înfiinţarea Adunării Parlamentare a 
CEMN, în martie 1993 a fost semnată o Convenţie de 
colaborare culturală, iar în ianuarie 1994 a devenit 
organizaţie sub-regională, odată cu înființarea unui 
Secretariat internaţional permanent cu sediul la Istanbul, 
schimbându-și și numele în « Organizaţia de Cooperare 
Economică a Mării Negre » (OCEMN). Organizaţia dispune şi 
de o « Bancă de Comerţ și Dezvoltare a OCEMN ». 


Zona de liber-schimb 

Prin aceasta înțelegem un grup de două sau mai multe 
teritorii vamale între care taxele vamale și alte obstacole în 
calea schimburilor comerciale au fost suprimate. Țările 
aparținând unei zone de liber-schimb îşi păstrează însă 
competențele și drepturile vamale naționale vis-à-vis de 
statele terțe. Cele mai cunoscute exemple de zone de liber- 
schimb sunt AELS (în limba engleză : EFTA - European Free 
Trade Association) - în Europa de Vest (a se vedea 


« Asociaţia Europeană a Liberului Schimb »), NAFTA (North 
American Free Trade Agreement) - care reuneşte SUA, 
Canada și Mexic, şi CEFTA (Central European Free Trade 
Association) în Europa Centrală (din care face parte și 
România). 


